text:
ጠለብን ፃውዒትን ሳወት-ውናት፦ መሰጋገሪ መንግሰቲ ትግራይ ይጣየሽ!
መርገፂ ሃገራውያን ውድባት ትግራይ
ብኢትዮጵያ ኣብ ልዕሊ ህዝቢ ትግራይ ዝተኣወጀ፣ ኣምሓራን መንግስቲ ኤርትራን ብሓባር ዝመርሑዎ፣ ዘራያት ካብዝን ካብትን ዝተኣኻኸብሉ ኲናት ምፅናት ዘርኢ ትግራይ ብዕሊ ጥቅምቲ 24/2013 ኣ.ግ ይጀምር እምበር ውጥን እቲ ኲናት መቐፀልታ ነቲ ንዘበናት ዝነበረ ትግራይ ናይ ምጥፋእ ተበግሶን ግብርን ኰይኑ፣ እንተነኣሰ ንሰላሳ /30/ ዓመት ገዚፍ ምድላዋት ዝተገበረሉ ከም ዝዀነ ንዅሉ ዘረዳድእ ሓቂ እዩ። እዚ ኣብ መንጎ ካብ ገፀ መሬት ክነጥፍኣኩም ኢና ዝብሉ ኵሎም ግፍዓውያን ወረረቲን ክህልው እየ ዝብል ህዝቢ ትግራይን ዝግበር ዘሎ መሪር ናይ ህልውና ኵለመዳያዊ ቃልሲ፤ ሕሉፍ ነገራት ብዘይምፅብፃብ ኣብ ምርግጋፅ ህላወ ትግራይ ተሸኺሉ ኵሉ ትግራዋይ ዝወፈረሉን ዝስወአሉን ዘሎ ድሙቕ ህዝባዊን ታሪኻዊን ቃልሲ እዩ። እቲ ትሉም ኲናት ናብ ተግባር ቅድሚ ምስጋሩ ኣብ ዝነበሩ ሒደት ኣዋርሕ፤ ንሕና ሃገራውያን ውድባት ትግራይ ብሓፈሻ ድማ መላእ ህዝብና ነቲ ኣንፀላሊዩ ዝነበረ ደበና ኲናት ንምፍሻል የኽእለና እዩ ዝበልናዮ መረፃ ትግራይ 2012 ብምስላጥ መንግስቲ ትግራይ ብዕሊ ኣቚምና ዋላ እንተነበርና፣ ካብ ትፅቢት ኲላትና ተጋሩ ተፃራሪ ኰይኑ ነቲ ኲለመዳያዊ ቃልሲ ዝምጥን ምድላው ከይተገበረ ብምፅንሑ ትግራይ ኣደዳ ብሄራዊ ውርደትን ምፅናት ዘርእን ኰይና።
ብሰንኪ እቲ ዘርኢ ናይ ምፅናት ኲናት መንግስቲ ትግራይ ምስ ፈረሰ፣ መልክዕ እቲ ኲናት ህዝባዊ ኰይኑ ኣብ ውሽጥን ወፃእን ዝነብር ትግራዋይ ኲሉ ብዘይ ናይ ውድባዊን ፓለቲካዊን ኣፈላላይ ከም ሓደ ሰብ ኰይኑ ሰለ ዝዓሰለ፤ ዕድመ ወረርቲ ኣብ ዝበዝሕ ትግራይ ካብ ሸሞንተ ኣዋርሕ ክሓልፍ ኣይክኣለን። እዘን ክልተ ሃገራውያን ውድባት ትግራይ እውን ረብሓን ክብርን ህዝቢ ኣቐዲመን፤ ንስለ ምርግጋፅ ህላወን ሉእላውነትን ህዝቢ ትግራይ፣ ኣብቲ ህዝባዊ ቃልሲ ተሰሊፈን ንትግራይን ህዝብናን ዘለወን ተኣማንነትን ውፉይነትን ኣረጋጊፀን እየን። ብሳላ ርሱን ብሄራዊ ወነ ህዝብና፣ ብሳላ እቲ ናፃ ሃገር ትግራይ ከውሕስ ብሂጉን ሓሪኑን ናብ ብረታዊ ቃልሲ ዝወፈረ መንእሰይ ትግራይ፤ ኮታስ ሳላ ኵላትና ብሄራውያን ተጋሩ በቢ ውዳበናን ኣቃውማናን ኣብቲ ህዝባዊ ቃልሲ ዝዓሰልና፤ ኣብ ወርሒ ሰነ/2013 ኣ.ግ ዝበዝሕ ክፋል ትግራይ ካብ ፀላኢ ነፃ ብምውፃእ ንህዝብና ባና ምውሓስ ህላወ፣ ንፈታውን ፀላእን ድማ ከም ዘይንጠፍእ ኣረጋጊፅና ኢና።
እዚ ምእንተ ምውሓስ ህላወና እንገብሮ ዘለናን ከቢድ መስዋእቲ እውን የኽፍለና ዘሎን መሪር ህዝባዊ ቃልሲ ክሳዕ ሐዚ ዘቘምናዮም ፖለቲካዊ ሓሳባት፣ ኣሰራርሓታት፣ ሕግታትን ትካላትን ህላወ ህዝብና ከውሑሱስ ይትረፍ ክንጠፍእ ኣንፃር ህላወና ብሙሉእ ዓቕሞም ስለ ዝወፈሩ እዩ። በዚ ምኽንያት ድማ ስርዓት ፌደራሊዝም ይዅን ንእኡ ዘቘመ ሕገ መንግስቲ ከምኡ እውን ነቲ ስርዓት ዝሕልዉ ትካላት ኵሎም ብተግባር ፈሪሶም እዮም። ከም ውፅኢቱ ድማ ክልላዊ መንግስቲ ትግራይ እውን ፈሪሱ እዩ። ህዝቢ ትግራይ ክዓ ኣብ ልዕሊኡ ክሳዕ ሐዚ ዝቐፀለ ገበን ዘርኢ ምፅናት /ጄኖሳይድ/ ብፅዑቕ ይካየዶ ኣሎ። ህዝባዊ ቃልስና ክሳዕ ሐዚ ብዝነበሩ ኣሰራርሓታት ዘይፍትሑ ፖለቲካዊን ሕጋዊን ሕቶታት ኣብ ትግራይ ክፍጠሩ ኣኽኢሉ እዩ። ህልውና ህዝቢ ትግራይ ውሑስ ንምግባር ዝሓረነ፣ ሓዱሽ፣ ብወለንትኡ ዝውፈ፣ ንሃገርነት ዝቃለስ፣ ሓይሊታት ምክልኻል ትግራይ /TDF/ ተሃኒፁ። ዲያስፖራ ተጋሩ እውን ብወለንትኦም ብዘይ ዕረፍቲ ምእንተ ትግራይ ኢሎም ቀትርን ለይቲን ኣድማዕቲ ስራሕቲ “ፓብሊክ ዲፕሎማሲ” ከሳልጡ ዓለም ተዓዚባ። ከም ውፅኢቱ ድማ ከም ህዝቢ ካብ ቀልቀል ጥፍኣት ወፂእና ነቲ ሐዚ ዘለናሉ ኵነታትን ብዘላቕነት ህላወና እነውሕሰሉ ዋግዋጎ ተስፋን ንምርኣይ በቒዕና።
እምበኣር ንህዝብና ክንብሎ እንደልዮ ከም ህዝቢ ኣብ መሪር ህዝባዊ ቃልሲ ተፀሚድና እናሃለና፣ ኣብ ልዕሌና ዘየቋርፅ ዘርኢ ምፅናት /ጄኖሳይድ/ እናተፈፀመ ከሎ፣ ምእንተ ህላወና ዝተሃንፁ ስርዓት ፖለቲካ ንጥፍኣት ህላውና መሳለጥቲ ኰይኖም እናሃለው፣ ምእንቲ ህላወና ኢልና ብወለንታ ተጋሩ ጠንካራ ሓይሊ ምክልካልን “ፓብሊክ ዲፕሎማሲ”ን ሃኒፅና ኣብ ዘለናሉ፣ ወድዓዊ ድልየትን ባህጊን ተጋሩ  > ኰይኑ ሓፈሻዊ ስምምዕ ኣብ ዝተፈጠረሉ እዋን፣ ኮታስ ካብቲ ቅድሚ ምጅማር ኲናት ከም ህዝቢ ዝነበርናሉ ኵነታት ኣብ ፍፁም ዝተፈለየ ሃዋህው እናሃለና፤ ብኣንፃሩ ህወሓት ናብቲ ቅድሚ ኲናት ዝነበረ ኵነታት ክመልሰና፣ ነቲ ህዝባዊ ኣጀንዳ ሃገርነት ኣንፃሩ ተሰሊፉ፣ ዝበፃሕናዮም ብርኪታት ዓወትን ዓቕሚን  > ብዝብሉ ዒባራ ምኽንያታት ቃልስና ንድሕሪት ዝምልስ፣ ዓወታትና ዝሕንሽሽ፣ ናብ ድኹም ቍመና ዝምልስ፣ ብሓፂሩ እንደገና ናብ ሓደጋ ህላወ ዝዳርግ ከይዲ ብምሕራዩ፤ ኣጋጢሙ ዘሎ ዕፅዋን ክባን ዘይኸፈትን ዓፀቦ ህዝብና ዘጋድድን ብርኪ ንርከብ።
ነዚ ኣጋጢሙ ዘሎ ደውታ ክፍታሕ ምእንቲ ክልቲኤና ሃገራውያን ውድባት መበገሲታትና ብምቕዳም ቅዋምና ከም ዝስዕብ ኣቐሚጥና ኣለና።
- 1. ሓቀኛ ዕላማ ህዝባዊ ቃልስና ምእንተ ምርግጋፅ ህላወና፣ ምግሃድ ዴሞክራስያዊትን ሉኡላዊትን ሃገረ ትግራይ ደኣ እምበር ከምቲ ውድብ ህወሓት ዝብሎን ዝገብሮን ዘሎ ናይ ፖለቲካን ስልጣንን ወይ ከዓ ስነ ሓሳብ /ኣይዶሎጂ/ ንሕንሕን ስርዓት ኢትዮጵያ ንምልዋጥን ዝካየድ ዘይሓላፍነታዊ ኩናት ስለ ዘይኰነ፤
- ህዝባዊ ቃልስና፡ ኣብ መንጎ ስነ ሓሳብ ማዕርነታዊ ሓድነት ብሄር-ብሄረሰባት ኣብ ውሽጢ ፌደራላዊት ኢትዮጵያ ከረጋግፅ ዝቃለስ ህወሓትን፤ ሃገርነት ከም ውሑስ መፍትሒ ምርግጋፅ ህላወ ህዝቢ ትግራይ ኣሚኑ ዝውፈ ዘሎ መላእ ተቓላሳይ ህዝቢን ተቐርቂሩ ብቐፃልነት እቲ ቃልሲ ረኺብዎ ዝነበረ ውሽጣዊን ደጋዊን ድጋፍ ፍትሓዊነት ክስእንን ክብርዕንን ዘኽእል መንገዲ ይኽየድ ስለ ዘሎ፤
- ከም ሃገራውያን ውድባት ህወሓት ፖለቲካዊን ዲፕሎማሲያዊን ውድቀት ከም ዘጋጥሞ ብተደጋጋሚ እናገለፅናዮ ዝፀናሕና ጕዳይ ምዃኑ፤ ባዕሉ እውን ብመራሕቱን ብመስኮት ሚድያታቱን ብተደጋጋሚ ዝገለፆ ሓቂ ስለ ዝዀነ፤
- ኣብ ልዕሊ ህዝብና ይፍፀም ዘሎ ዕፅዋን ክባን እናተጋደደ ንቐፃሊ እውን ህወሓት በቲ ዘለዎ ኣከያይዳ ክሳብ ዝቐፀለ እቲ ሕሰም እናኸፍአ ከም ዝቕፅል ብምርዳእ፤ ህዝብና ዝፍፀሞ ዘሎ ምፅናት ዘርኢን ኵለመዳያዊ ሕሰምን ብህፁፅ መፍትሒ ክረክብ ስለ ዝግባእ፤
- ህወሓት ሒዙዎ ዘሎ ስርዓት ኢትዮጵያ ብሓይሊ ካብ ስልጣን ናይ ምእላይ ዕላማ፤ ንቲ ህዝብና ዝብህጎ ትኽክለኛ ሕቶ ሃገርነት ዘይውክልን ሓቀኛ ዕላማ እቲ ህዝባዊ ቃልስና ዘየንፀባርቕን ስለ ዝዀነ፤
- ህዝባዊ ቃልስና ኣብ መደረኽ ዲፕሎማሲ ዓለም ብፓብሊክ ዲፕሎማሲ ተረኺቡ ዝነበረ ደገፍን ሓልዮትን ኣሐይሉ ኣብ ክንዲ ዝኽየድን ሓደሽቲ መሓዙት ዘፍሪን ብሰንኪ ፖለቲካዊ ዕላማ ህወሓት ብመጠኑ ተረኺቡ ዝነበረ ደገፋት እውን ክቕህም ሰለ ዝገበረ፤
- እቲ ምእንቲ ህላወ ዝግበር ዘሎ መሪር ህዝባዊ ቃልሲ ብተግባር ምልኣተ ህዝቢ ዘሳተፈን ዝሓቘፈን እናሃለወ፤ ድልየታትን ሓሳባትን እቲ ዝቃለስ ዘሎ ምልኣተ ህዝቢ ዝውከለሉ ስርዓትን ኣሰራርሓን ክህልው ናይ ግድን ስለ ዝዀነ፤
- ስርዓተ መንግስትና ምፍራሱ ስዒቡ ህላወና ንምውሓስ ናብ ህዝባዊ ቃልሲ ስለ ዝኣተና፣ ከም ህዝቢ ክንዓሞም ዝግበአና ሓደሽቲ ኣጀንዳታትን ጠለባትን ዝተኸሰትሉ ብርኪ ስለ ዘለና፣ ነዚ ብርኪ ዝመርሕ ፖለቲካዊ፣ ዲፕሎማሲያዊን ሞራላዊን ብቕዓትን ቅቡልነትን ዘለዎ ኣካል ክህልው ስለ ዝግባእ፤
- ኣብ ውሽጢ ትግራይ ጠለብ ለውጢ፣ ሕቶታት ውሑስ ናብራ፣ ሰላም፣ ዴሞክራስን ፍትሕን እናሓየለ ይኽየድ ኣብ ዘለሉ፤ ብኣንፃሩ ህወሓት ድማ ብሸም “መኸተ” ፍፁም ዓፈናን መርገፅትን ዝሰፈኖ ምልካዊ ስርዓት ክተክል ተግባራዊ ምንቅስቓስ ጀሚሩ ሰለ ዘሎ፤ ኣብ ቀፃሊ ትግራይ ጥሐስት ሰብኣዊ መሰላት ከምኡ እውን ኣብ ልዕሊ ደቂ ሰባት ዝፍፀሙ ኵሎም ዓይነት ገበናት ዝፍፀሙላ ዕፅውትን ንፅልትን ዓዲ ከትኮነሉ ትኽእል ሓደጋ ኣንፀላልዩ ስለ ዘሎ፤
- ብሓፈሻ ሐዚ ትግራይ እትርከበሉ ብዕንክሊል ዝግለፅ ኵነታት ቀንዲ ፍልፍሉ ስእነት ብቑዕን ውፉይን ብሄራዊ መሪሕነት ብምዃኑን ህዝቢ ትግራይ ብሄራዊ ቃልሱ በፂሕዎ ዘሎ ወድዓዊ መድረኽ ዝጠልቦን ንዕኡ መሪሑ ዘዐውትን ለውጢ መሪሕነት ዘናዲ ውድዓዊ ጠለብ ጀሚሩ ስለ ዘሎ፤
ንሕና ሃገራውያን ውድባት ትግራይ ህዝባዊ ቃልስና ብምግሃድ ዴሞክራስያዊትን ሉእላዊትን ሃገረ ትግራይ ክኽምበት፣ ከም ህዝቢ ኣቲናዮ ካብ ዘሎ መፃብብ ክንወፅእ እንኽእል ኣብ ባይታ ዘሎ ወድዓዊ ሓቂ ዝጠልቦ ናይዚ ምዕራፍ ብሕታዊ መማረፂ ስለ ዝዀነ፤ ነቲ ህዝባዊ ቃልሲ ብዅለመዳዩ መሪሑ ዘዕውት ጥራሕ ዘይኰነ ናብ ውልደት: ሕውየትን ህንፀትን ሃገር ትግራይ ዘሳግር፣ ካብ ውድባዊን ጉጅለኣዊን ረብሓ ንብሄራዊ ረብሓን ህላወን ቀዳምነት ዝህብን ንኵሎም ዝምልከቶም ኣካላት ትግራይ ዝሓቍፍን መሰጋገሪ መንግሰቲ ትግራይ ብህፁፅ ክጣየሽ ፃውዒትና ነቕርብ። ህዝብና እውን ካብዚ ኣቲናዮ ዘለና ዕንክሊል ክንወፅእ እንተዀይንና ሐዚ ዘለና መንገዲ እዚ ኣቕሪብናዮ ዘለና መማረፂ ጥራሕ ምዃኑ ተገንዚብካ፤  > ካብ ዝብል ናይ ስኽፍታ ሰነ ሞጎት ወፂእኻ ንዕውትነት እዚ ጠለብን ንብሩህ መፃኢኻን ንጡፍ ተሳትፎን ምርብራብን ክትገብርን ኣብ ጎንና ክትሰለፍን ንፅውዕ።
ጥሪ 7/2014 ዓ.ም
መቐለ፣ ትግራይ
ሳልሳይ ወያነ ትግራይ /ሳወት/
ውድብ ናፅነት ትግራይ /ውናት/
1 Comment
-
እቲ ዝተልዓለ ሀሳባት ግቡእ እንተኾነ ኣብዩ ህቶይ እዚ እዩ – በዓለም ታሪኽ ኣብ ሞንጐ ናይዘርኢ ምፅናት ወፍሪን ናይ ምንባርን ዘይምንባርን ኵሉ መዳያዊ ቃልሲ ኾይኑ ስለ ናይ ስግግር መንግስቲ ምጥያሽ ዝሃተተ ህዝቢ ኣሎዶ? እንተሃሊዩ ድማ ተመክሮኦም ታይ ነይሩ ውፅኢቱ?


c: text/html

text:
Radio Erena: 09 February 2020
ዋዕላ ሕብረት ኣፍሪቃ በብመድረኹ ኣብ ዝካየደሉ ዘሎ እዋን፣ ንጉዳይ ኤርትራዊ ሽወደናዊ ዳዊት ይስሃቕን ኣብ ቀይዲ ዝርከቡ ኤርትራውያን ጋዜጠኛታትን ዝምልከት ቀሪቡ።
ኣብ ኮሚሽን ሰብኣዊ መሰላት ሕብረት ኣፍሪቃ ዝቐረበ ጉዳይ’ዞም ብዘይ መስርሕ ፍርዲ ኣብ ቀይዲ ዝርከቡ ኤርትራውያን ጋዜጠኛታት፣ መንግስቲ ኤርትራ ደሃዮም ከፍልጥ ንምጽዋዕ ከምዝኾነ ተሓቢሩ።
በበይኑ ሞያ ካብ ዘለዎም ውልቀሰባት ዝተመስረተ ጉጅለ ንጉዳይ ክሲ ኣንጻር መንግስቲ ኤርትራ 428/12 ብወግዒ ኣብቲ ኮሚሽን ከምዘቕረበ ድሕሪ ምዝኽኻር፣ ናብ ፕረዚደንት ኢሰያስ፣ ዝለኣኾ ጥርዓን፣ ምላሽ ከምዘይረኸበሉ ገሊጹ።
ኣባል ቦርድ እቲ ጉጅለ ብዮርን ቱንባክ ኣብ ዝሃቦ መግለጺ፣ እቲ ጥርዓን፣ ንኣማኻሪ ፕረዚደንት፣ ገለ ሚኒስተራትን ኤምባሲ ኤርትራ ኣብ ሽወደንን እውን ኣቕሪቡዎ እኳ እንተኾነ፣ ዛጊት ኾነ ምላሽ ከምዘይረኸበሉ ኣፍሊጡ።
እቲ ኣንጻር መንግስቲ ኤርትራ ዝቐረበ ክሲ ኣብ 2017 እዩ ንህዝቢ ክፉት ኮይኑ። ኮሚሽን ሰብኣዊ መሰላት ሕብረት ኣፍሪቃ ኣብ ጸብጻቡ፣ መንግስቲ ኤርትራ ሽዱሽተ ዓንቀጻት’ቲ ኮሚሽን ጥሒሱ ከምዘሎ ይገልጽ።
መንግስቲ ኤርትራ ንሓያሎ ዓመታት፣ ዜጋታቱ ብዘይ ሕጋዊ መስርሕ ፍርዲ ክቕይድን ክስውርን ምጽንሑ ዝፍለጥ እኳ እንተኾነ፣ ካብ ኣህጉራዊ ማሕበረሰብ ዓለም ዝግባእ ጸቕጢ ኣይተገብረሉን ክብል’ዮም ኤርትራውያን ተጣበቕቲ መሰላት ዝኸሱ።
==================

robotstxt: allowed

filter: keep


text:
የሱስ ኸኣ፡ ንዓ፡ በሎ። ሽዑ ጴጥሮስ ካብ ጃልባ ወሪዱ፡ ብማየማይ እናኸደ፡ ናብ የሱስ መጸ። ብርቱዕ ንፋስ ምስ ረኣየ ግና፡ ፈርሄ። ኪጥሕል ምስ ጀመረ ድማ፡ ጐይታይ፡ ኣድሕነኒ፡ ኢሉ ኣእወየ። ማቴ.14:29-30
ሓደ ለይቲ የሱስ ኣብ ልዕሊ እቲ ዘስግኦም ዝነበረ ማዕበል እናሰጎመ ናብ ደቀ-መዛሙርቱ ምስ መጽኤ፡ ንሱ ምኻኑ ድማ ኣርጊጾም ምስተረድኡ፡ ጴጥሮስ ከምቲ የሱስ ዝገበሮ ማለት ብማየ ማይ እናኸደ ናብኡ ክመጽእ ንየሱስ ሓተቶ። የሱስ “ንዓ” ምስ በሎ፡ ጴጥሮስ ድማ ካብታ ጃልባ ወጽኡ ብማየ ማይ ናብ የሱስ ክስጉም ጀመረ። ኣብ ኩሉ መዳይ ህይወትና ከምቲ የሱስ ዝገብሮ ነገራት ምግባር ኣዝዩ ባህ ዘብል ተሞኩሮ እዩ። የሱስ’ውን ባዕሉ ከምቲ ኣቦ ንዓይ ዝለኣኸኒ ኣነ ድማ ንዓኻትኩም እልእከኩም ኣለኹ እሉዶ ተዛሪቡ ኣየሎን።
ተግባራት የሱስ ምግባርን ኣሰሩ ምስዓብን ግን ብኸምኡ ኣይርከብን እዩ። ዋጋ የኽፍል እዩ። እቲ ዘሔጉስ ነገር ግና ዋግኡ ካልእ ዘይኮነስ ናብ የሱስ ምጥማት እዩ። እንተ ኣስተውዒልና ጴጥሮስ ክጥሕል ዝጀመረ የዒንቱ ካብ የሱስ ኣልዒሉ ናብቲ ከቢብዎ ዝነበረ ማዕበል ምስ ኣበለን እዩ። ስለዚ ድማ የዒንትና ካብ የሱስ ኣይንእለየን። እምነትና ደኺሙ የዒንትና ናብኡ ምጥማት እንተኣበያና እሞ ነገራት ክውሕጡና እንተ ጀሚሮም ግና ከምቲ ጴጥሮን ዝበሎ “ዎ’ጐይታ እድሕነኒ!” ኢልና ነእዊ። ኢዱ ዘርጊሑ ከልዕለና እዩ።
ጸሎት: ዎ’ኣምላኽ ልኡኽካ ክኸውን ብወድኻ የሱስ ሓሪኻኒ ኢኻ። ኣስኣስረ ክርስቶስ ክኸይድ ድማ የዒንተይ ናባኻ የቕንዐን ኣለኹ። ኣብ ጊዜ ድኻመይ ግና ዎ’ኣምላኽ ርድኣኒ ኣእዳውካ ዘርጊሕካ ኣልዕለኒ፡ ንዘይምእማነይ’ውንደግፍ። ብስም የሱስ ኣሜን!


text:
ትሽዓት ተቓወምቲ ጉጅለታት ኢትዮጵያ ኣብ ዋሽንግተን ዲሲ ጥምረት ፀረ መንግስቲ ምጥያሾም ዝገልፅ ስነስርዓት ምፍርራም ሮይተርስ ሎማዕንቲ ዓርቢ ብቐጥታ ፈነወ ኣቕሪቡዎ።
ኣሶሼትድ ፕረስ ከምዝፀብፀቦ ድማ ሓይልታት ትግራይ ምስ ካልኦት ዕጡቓትን ተቓወምቲ ጉጅለታትን ብምዃን ድሕሪ ናይ ሓደ ዓመት ኣዕናዊ ኲናት ፖለቲካዊ ስግግር ንምክያድ ኣንፃር ቀዳማይ ምንስቴር ኢትዮጵያ ኣብይ ኣሕመድ ጥምረት ፈጢሮም።ኣተሓባበርቲ ከምዝበሉዎ ሎማዕንቲ ዓርቢ ኣብ ዋሽንግተን ኣብ ስነ ስርዓት ምፍርራም ኣብዚ ሕዚ እዋን ኣብ ጎኒ ሓይልታት ትግራይ ኮይኖም ይዋጋእ ዘሎ ሰራዊት ነፃነት ኦሮሞን ካብ ካልኦት ከባቢታት እታ ሃገር ዝመፁ ካልኦት ሸውዓተ ጉጅለታትን ዝሓቖፈ እዩ።
ንኣሶሼትዲ ፕረስ ቃሎም ዝሃቡ ኣተሓባበርቲ እቲ ሓዱሽ ግንባር ሕብረት ፌደራሊስትን ኮንፌደራሊስትን ሓይልታት ኢትዮጵያ ንቶም ቀዳማይ ምንስቴር ብቕልጡፍ ንምእላይ ‘’ኣብ ኢትዮጵያ ናይ ስግግር መስርሕ ንምምስራት’’ ይደሊ ይብሉ።ካብ ናይ ትግራይ ጉጅለ ኣተሓባባሪ ዮሃንስ ኣብርሃ ትማሊ ሓሙስ ከምዝተዛረቦ ’'እቲ ቐፃሊ ደረጃ ምስ ሃገራት፣ ዲፕሎማትን ዓለምለኸ ተዋሳእትን ኣብ ኢትዮጵያን ወፃኢን ንምርኻብ ምጅማር እዩ’’ኢሉ።እቲ ጥምረት ፖለቲካውን ወታደራውን ምዃኑን ወሲኹ ሓቢሩ ኣሎ።
ወሃቢ ቃል ሰራዊ ነፃነት ኦሮሞ ዝኾነ ኦዳ ተርቢ ንቀዳማይ ምንስቴር ኣብይ ንምውራድ ድዩ ተባሂሉ ዝተሓተተ ኦዳ ኩነታት መንግስቲ ኢትዮጵያን ኣብ ዝቕፅሉ ሰሙናት ዝፍጠሩ ፍፃመታትን እዮም ዝውስኑዎ ክብል መሊሱ።’’ኣብይ ተኣሊዩ ሰላማውን ስሩዕ ስግግርን እንተሃሊዩ እዩ ምርጫና’’ክብል ወሲኹ ሓቢሩ።
ወሃቢት ቃል ቀዳማይ ምንስቴር ብል ለኔ ስዩም ትማሊ ሓሙስ ብትዊተር ኣብ ዝዘርግሐቶ መልእኽቲ ‘’ኢትዮጵያ ንዝጀመረቶ ዴሞክራሲያዊ መስርሕ ዝነፀጉ ካብቲ ዋና ኣካል ዝተነፀሉ ንህንፀት ዴሞክራሲያዊ ስርዓት ክኾኑ ኣይኽእሉን’' ኢላ።
ካልኦት ኣባላት እቲ ጥምረት ናይ ዓፋር ኣብዮታዊ ዴሞክራቲክ ግንባር፣ዴሞክራሲያዊ ምንቅስቓስ ኣገው፣ምንቅስቓስ ነፃነት ህዝቢ ቤንሻንጉል፣ሰራዊት ነፃነት ህዝቢ ጋምቤላ፣ዴሞክራቲክ ፓርቲ ቅማንት፣ብሄራዊ ነፃነት ግንባር ሲዳማን ናይ ሶማሊያ ክልል ተቓዋሚን ከምዝርከቡዎም ኣተሓባበርቲ ይገልፁ።
እቲ ጥምረት ይምስረት ዘሎ ናይ ዩናይትድ ስቴትስ ፍሉይ ልኡኽ ጀፍሪ ፌልትማን ኣብ ኣዲስ ኣበባ ምስ ላዕለዎት ሰበስልጣን መንግስቲ ይራኸቡን ብዘይ ውዓል ሕደር ቶኽሲ ጠጠው ክብልን እቲ ኵናት ንከብቅዕ ዝርርብ ክካየድን ፃውዒት ይቐርብ ኣብዘለሉ እዋን እዩ።
እቲ ኵናት ኣብ ሕዳር 2020 ኣ\ፈ ካብ ዝጅምር ኣሽሓት ሰባት ተቐቲሎም እዮም።


text:
ሃገራት ኣፍሪቃ ንዝርግሐ ኮሮናቫይረስ ንምክልኻል ተወሰኽቲ ስጉምትታት ምውሳደን ቀጺለን ኣለዋ።
ዚምባብወ ኣንጻር ኮሮናቫይረስ ትማሊ ሰኑይ ናይ 21 መዓልታት ሃገርለኸ ምዕጻው ኣዊጃ'ላ -ነቲ ብቐደሙ ብዝቕባበ ገንዘብን ሕጽረት መግብን ዝሳቐ ዘሎ ቁጠባኣ ግን ዝያዳ ሃሳይ ስጉምቲ’ዩ።
ናይ ናይጀርያ ፕረዚደንት ሙሓማዱ ቡሓሪ ከተማ ሌጎስ ን14 መዓልታት ክትዕጾ ኣዚዙ- ነበርቲ ዘድልዮም ነገራት ንምግዛእን ንምኽዛንን ሸፈትፈት ይብሉ ኣለው።
ኣብ ሰራልዮን ብቻይና ጽቡቕ ጠለብ ዝነበሮ መስርሒ ገዛ ዝኸውን ብዘይሕጊ ዝቑረጽ ዝነበረ ኣዕጻው ሃንደበት ጠጠው ኢሉ ኣብ ናብራ ሰሜናዊ ክፋል'ታ ሃገር ዓቢይ ጉድኣት ኣውሪዱ’ሎ።
ኣብ ሪፑብሊክ ማእከላይ ኣፍሪቃ ተመራመርቲ ፒጊሚ ዝብሃሉ ተጎዳእቲ ዓሌት ሰባት ተፈጥሮኣዊ ቦትኦም ከይጉዳእን ንምሕላዎምን መጽናዕቲ የካይዱ ኣለዉ።
ኣብ ግብጺ ሰበስልጣን ኣብ ፒራሚድ ጊዛ ባውዛ መብራህቲ ወሊዖም-ኩሉ ሰብ ገዝኡ ኮፍ ይበል ዝብል መልእኽቲ የተሓላልፉ።


text:
Article:- ሓድሽ ፕሮጀክት ምህናጽ ኣባይቲ ኣብ ኣስመራ፣ ጸገም መንበሪ ኣባይቲ ንምፍታሕ ዶ ወይስ ካዝና ህግደፍ ንምድንፋዕ?
ኣብ ኣስመራ ፕሮጀክት ምህናጽ መንበሪ ኣባይቲ ሓድሽ ተርእዮ ኣይኮነን። ቅድሚ’ቲ ምስ ኢትዮጵያ ኣብ 1998 ዝተኻየደ ኵናት ብሰምበል ኮምፕሌክስ ሃውሲንግ ዝፍለጥ ብናይ ኮርያ ኩባንያ ኪንግናም ዝተሳለጥ ፕሮጀክት ምንባሩ ዝርሳዕ ኣይኮነን። [...]
ኣብ ደምበ ተቓውሞ ኤርትራ በብእዋኑ ዝርአ ዘሎ ምግምማዕ ንገስጋስ ዴሞክራስያዊ ለውጢ የናውሖ ምህላዉ ተገሊጹ
ኣብ ዝተፈላለየ ውድባትን ደምበታትን በብእዋኑ ዝርአ ምግምማዕን ምፍንጫላትን፣ ንሓድነት ናይቲ ኣብ ኤርትራ ደሞክርስያዊ ለውጢ ክህሉ ዝምነዩን ዝጽዕሩን ኤርትራውያን የማህምኖ ከምዘሎ ዝገለጹ ስሞም ክዕቀበሎም ዝመረጸ ኤርትራዊ ዲፕሎማሰኛ፣ ብ [...]
“ኣብ ፍጻሜ 21 ጥሪ ስርሒት ፎርቶ ቕዋም ክትግበርን ናይ ፖለቲካ እሱራት ክፍትሑን ከንብብ ኣይተገደድኩን” ሓላፊ ኤሪ ቲቪ ጋዜጠኛ ኣስመላሽ ኣብርሃ
ኣብ 21 ጥሪ ለውጢ ዝሓተቱ ኣባላት ሰራዊት ኤርትራ ንሚኒስትሪ ዜና ንሓደ መዓልቲ ኣብ ዝተቖጻጸርሉ እዋን፣ ሓላፊ ክፍሊ ቴሌቪዥን ኣስመላሽ ኣብርሃ ናይ ፖለቲካ እሱራት ክፍትሑን ቅዋም ክትግበርን ዝጠልብ ጻውዒት እቶም ሰራዊት ከተንብብ ተገ [...]
ሓድሽ ፕሮጀክት ምህናጽ መንበሪ ኣባይቲ ኣስመራ ጸገም መንበሪ ኣባይቲ ንምፍታሕ ዘይኮነ ካዝና መንግስቲ ንምድንፋዕ ዝዓለመ’ዩ ተባሂሉ
ብዋሕዲ ናይ ወጻኢ ሸርፊ ኣብ ከቢድ መዋጥር ዝርከብ መንግስቲ ኤርትራ፣ ኣብ ወጻኢ ንዝርከቡ ዜጋታት መንበርን ናይ ትካላት ኣባይትን ብምህናጽ ክሸጠሎም መዲቡ ከምዘሎ ጎስጓስ የካይድ ኣሎ። መንግስቲ ኤርትራ ኣቐዲሙ ነቶም ኣብ ወጻኢ [...]
መጓዓዝያ ካብን ናብን ኣስመራን ካልኦት ከተማታት ኤርትራን እናበኣሰ መጺኡ
ካብ ኣስመራ ናብ ካልኦት ከተማታት ዝገይሽ ህዝቢ፣ ብሰንኪ ዋሕዲ መጓዓዝያ ሪጋ ንምሓዝ ኣብ ፈቐዶ እንዳውቶቡሳት ይሓድር ምህላዉ ምንጭታት ሬድዮ ኤረና ኣረጋጊጾም። ብህግደፍ ብዝውነን ኩባንያ ሓራት ተባሒቱ ዝርከብ ካብን ናብን ኣስመ [...]
ኣባል ሚኒስትሪ ዜና ፕሮግራም ኣምሓርኛ ጋዜጠኛ በረኸት ኣብርሃም ብኽሲ ስግረ ዶብ ንኻልኣይ ግዜኡ ተኣሲሩ
ኣብ ሚኒስትሪ ዜና ኣባል ክፍሊ ኣገልግሎታት ወጻኢ፣ ፕሮግራም ኣምሓርኛ ጋዜጠኛ በረኸት ኣብርሃም፣ ብክሲ ስግረ ዶብ ንኻልኣይ ግዜኡ ኣብ ቤት ማእሰርቲ ከምዝኣተወ ምንጭታት ሬድዮ ኤረና ኣረጋጊጾም። ጋዜጠኛ በረኸት ኣብርሃም፣ ኣቐዲሙ [...]
ፕረዚደንት ኢሳይያስ ናብ ፕረዚደንት ሙጋበ ናይ ዮሃና መልእኽቲ ሰዲዱ
መንግስቲ ኤርትራ፣ ደጊሙ ከምዝተዓወተ ንዝገለጸ ፕረዚደንት ዚምባብዌ ሮበርት ሙጋበ ናይ እንቛዕ ሓጎሰካ መልእኽቲ ከምዝልኣኸ ምንጭታት ሬድዮ ኤረና ሓቢሮም። እቲ ብመንገዲ ኣብ ደቡብ ኣፍሪቃ ዝርከብ ኤምብሲ ኤርትራ ኣቢሉ ናብ ፕረዚደንት [...]
ኣብ ኣስመራ ጸልማት ተጎልቢቡ ዝፍጸም ዝምታን ክትራንን ይስዕርር።
ኣብ ኣስመራን ካልኦት ከተማታትን ጸላማት ተጎልቢቡ ዝፍጸም ዝምታ እናዛየደ ይምጸእ ምህላዉ ምንጭታት ሬድዮ ኤረና ሓቢሮም። ኣብ ርእሰ ከተማ ኣስመራ፣ ጉዳይ ስርቕን ዝምታን ካብ ኣውራ ዕላላት ኮይኑ ከምዘሎ ዝጠቐሱ እቶም ምንጭታት፣ ብፍላይ [...]
ዒድ ኣልፈጥሪ ኣብ ውሽጢ ሃገርን ኣብ ወጻእን ብድምቐት ተባዒሉ።
ኣብ ውሽጢ ሃገርን ወጻእን ዝርከቡ ኤርትራውያን ኣመንቲ ምስልምና፣ ንዒድ ኣልፈጥሪ ብድሙቕ ሃይማኖታዊ በዓል ጸንቢሎሞ። ኣብ ውሽጢ ዓዲን ወጻኢ ሃገራትን ዝርከቡ ኣመንቲ ምስልምና፣ ኣብ ከከተማኦም ናብ ዝርከብ መሳጊድ ብምዃድን ናይ ሓ [...]
ብሪጣንያ፣ ኤምባሲ ኤርትራ ምኽፋል ክልተ ካብ ሚእቲ እናቐጸሎ ምጽቓጣ ትንቐፍ
ኤምባሲ ኤርትራ ኣብ ብሪጣንያ ኣብታ ሃገር ካብ ዝርከቡ ኤርትራውያን ምእካብ ዘይሕጋዊ ክልተ ካብ ሚእቲ እናቐጸሎ መንግስቲ ብሪጣንያ ስቕታ ምምራጹ ኒውስ ስቴትስ መን ነቒፋ። እቲ ማዕከን ዜና፣ ብሪጣንያ ንኤምባሲ ኤርትራ መጠንቐቕታ ሂባ [...]


text:
ልዑል ስዑዲ ዓረብ መሃመድ ቢን ሳልማን ከም አካል’ቲ ኣብ ኤስያ ዘካይድዎ ዘሎ ዑደት ንናይ ክልተ መዓልታት ዑደት ሎሚ ሓሙስ ቻይና ኣትዮም ኣለው።
ዕላማ’ቲ ዑደት ኣብ ቀረባ እዋን ምስ ቅትለት ስዑዳዊ ጋዜጠኛ ካሾጊ ብዝተሓሓዝ ንምስሊ’ታ ሃገር ንምቅያርን ቁጠባዊ ዝምድና ንምሕያል ምኳኑ ተፈሊጡ’ሎ።
ይኹን ደአ እምበር ዝሓሸ ዝምድና ቻይናን ስዑዲ ዓረብን ገለ ፖለቲካዊ ዕንቅፋታት የጋጥሞ’ሎ። ምክንያቱ ቻይና ንናይ ፖለቲካ መቐናቕንቲ ስዑዲ ዓረብ ዝኾነት ኢራን ዑደት ልዑል ሳልማን ንዝምድና ቻይናን ማእከላይ ምብራቕን ዝጸልው ከምዘይኾነ ክትሕብር ጸኒሓ’ላ።
ፕረዚደንት ቻይና ዥን ፔንግ ኣብ ቻይና ምብጻሕ ንዘካየዱ ዘለው ወሃቢ ቃል ፓርላማ ኢራን እቲ ምስ ኢራን ዝጀመርዎ አጋርነት ብዑደት ልዑል ሳልማን ከምዘይቕየር አረጋጊጽም ኣለው።
ስዑዲ ዓረብን ኢራንን ጽልወኣን ኣብ ማእከላይ ምብራቕ ንምንጽብራቕ ንነዊሕ ዓመታት ኣብ ወጥሪ ምጽንሐን ይፍለጥ።


text:
ምንቅስቃስ ህወሓት “ሓይልታት ምክልኻል ትግራይ” ዮም ዝብሎም ፈደራላዊ መንግስቲ ግን ተዋጋእቲ ኣካል’ቲ ኣሸባሪ ዝተሰምየ ውድብ ዝብሎም ሓይልታት ኣብ ክልላት ኣምሓራን ዓፋርን ኣብ ዝቀጸለሉ እዋን፣ ሰብኣዊ ኩነታት ክልል ትግራይ ሎሚ’ውን ምግማት ዘይካኣልን ተአፋፍንን ኮይኑ ከምዘሎ ቢሮ ኣተሓባባሪ ሰብኣዊ ኩነታት ሕ/ሃ(ኦቻ) አፍሊጡ።
ናብ’ቲ ክልል ንምእታው ሎሚ’ውን ኣጸጋሚን እቲ እንኮ መተሓላለፊ ብወገን ክልል ዓፋር ኮይኑ ከምዘሎ፣ ሰብኣዊ ጠለባት ንምምላእ፣ ዕለታዊ 100 ናይ ጽዕነት መካይን ክብገሳ ከምዝግባእን ኦቻ ሓቢሩ።
ኣብ ውሽጢ ዝሓለፈ ሓደ ወርሒ 318 ናይ ጽዕነት መካይን ጥራሕ ናብ ክልል ትግራይ ከምዝኣተዋ ዝጠቅስ ኦቻ፣ ነቲ ኣጋጢሙ ዘሎ ገዚፍ ብድሆ ንምቅላል ብመንጽር ዘሎ ጠለብ ኣዝዩ ዝታሓተ እዩ ይብል።
ብዘይካ'ዚ፣ ሰብኣዊ ስራሕ ብሕጽረት መጠን ክዙን መግቢ፣ ገንዘብ፣ ኣገልግሎት ባንኪ፣ ነዳዲን ቴለኮሚኒኬሽንን ምሒር ተጎዲኡ ከምዘሎ ተሓቢሩ'ሎ።
ሳላ ካብ አዲስ አበባ ንመቀለ አዲስ አበባ ዝተኸፈተ ኣገልግሎት በረራ ነፈርቲ ሕቡራት ሃገራት ግና ምቅይያር ሰራሕተኛታት ሕቡራት ሃገራት ተማሓይሹ ኣሎ። ኣብ’ዚ እዋን’ዚ 457 ሰራሕተኛታት ሕ/ሃ አለው ኣብ ክልል ትግራይ ምህላዎም ይግለጽ።
እዚ ከምዚ'ሉ ከሎ፣ ካብ ክልል ዓፋር ናብ ክልል ትግራይ ዝብገሳ ሰብኣዊ ሓገዛት ዝጻዓና መካይን፣ ብሰንኪ ዝተናወሐ መስርሓት ፍተሻን ፈቃድ መሕለፊን የጋጥመን ከምዘሎ ወሃቢ ቃል ሕቡራት ሃገራት ስቴፈን ያሪክ ገሊጹ።
ስቴፈን ያሪክ ትማሊ ረቡዕ ኣብ ዝሃቦ መግለጺ "ኣብ መዓልቲ ክሳብ 30 ዝኾና መካይን መስርሐን ወዲኤን ክሓልፋ ከምዝኽእላ፣ ደጋጊምና ከምዝበልናዮ፣ ክኾን ዝነበሮ ግና 100 መካይን ናይ ጽዕነት መዓልታዊ ናብ v ትግራይ ክንቀሳቀሳ እዩ ድልየትና" ኢሎም። ንሶም ነቲ ወሪዱ ዘሎ ሰብኣዊ ጠለብ ንምምላእ ምስ መሻርኽትና ሓቢርና ንምስራሕ ቅሩባት ኣለና ይብሉ ።
29 ተንቀሳቀስቲ ማእከላት ሕክምናን መግብን መሰረታዊ ኣገልግሎት ይልግሳ ከምዘለዋ፣ ልዕሊ 50 ሽሕ ሰባት ሕክምናዊ ምኽሪ ኣብ 72 ትካላት ሕክምና 47 ካምፕታት ውሽጣዊ ተመዛበልቲ ሓገዝ ይልግሳ ከምዘለዋ ተሓቢሩ ።


text:
ማሕበር ልምዓት ትግራይ፣ ኣብ ወጻኢ ዝነብር ዝኾነ ሰብ ኣብ ትግራይ ናብ ዝነብር ሰብ (ንኤርትራዊያን ስደተኛታት'ውን ወሲኹ) ገንዘብ ንምልኣኽ ዘኽእል ምቅርራባት ፈጺሙ ይትግብር ከምዘሎ ኣፍሊጡ። ኣፈጻጽማን ኣለኣእኻን ገንዘብ ከመይ ከምዝትግበር ጸሓፊ ማሕበር ልምዓት ትግራይ ጨንፈር ሰሜን ኣመሪካ ኣቶ ሚካኤል በርሀ መብርሂ ሂቡና ኣሎ።
ማሕበር ልምዓት ትግራይ (ማልት) ኣብ ኣመሪካ ንመኽሰብ ዘይቆመት ትካል ረድኤት ተባሂላ ዝተመዝገበትን ነዛ ማሕበር ገንዘብ ዝልግሱ ኣብ ዓመታዊ ግብሪ ኣካቲቶም ተመላሲ ክኾኖሎም ዝካኣልን ከምዝኾነ’ውን ኣቶ ሚካኤል ጠቂሱ።
እንተኾነ ብዙሕ ድያስፖራ ካብ ምሉእ ዓለም ገንዘብ ክሰድድ ኸምዝጸንሐን እታ ማሕበር ምስቲ ኣብ ትግራይ ዘሎ ናይ መራኸቢ ጸገም ነቲ ዝተሰደደ ገንዘብ ብዝድለ ቅልጣፈ ንተጠቃሚ ንምምሕልላፍ ካብ ዝተገመተ ንላዕሊ ነዊሕ ጊዜ ስለዝወሰደላ ዛጊድ ንዝተላእኸ ክሳብ ዝጻፈፍ ሓዱሽ ምቕባል ንዘይተወሰነ ጊዜ ደው ከምዘበለ ማሕበር ልምዓት ትግራይ ኣፍሊጡ ኣሎ። ማሕበር ልምዓት ትግራይተወሳኺ ሓበሬታ ምስረኸብና ክንገልጸኩም ኢና ይብል ።
ምሉእ ትሕዝቶ ቃለ መሕትት ኣብዚ ምስማዕ ይክኣል።


text:
ጋዜጣዊ መግለጺ ብዛዕባ 6ይ ስሩዕ ኣኼባ ፈጻሚ ኣካል ግ.ሃ.ድ.ኤ.
ፈጻሚ ኣካል ግንባር ሃገራዊ ድሕነት ኤርትራ ካብ ዕለት 23/12 ክሳብ ዕለት 25/12/2014 6ይ ስሩዕ ኣኼብኡ ኣሰላሲሉ። ኣብ ገለ ክፋላት ኣኼባ ፈጻሚ ኣካል፡ ኣቦ መንበር ስክረታርያ ማእከላይ ባይቶ’ውን ተሳቲፉ። ኣኼባ ፈጻሚ ኣካል ግ.ሃ.ድ.ኤ. ብኩለን ቤት ጽሕፈታቱ ዝቐረቡ ናይ ስራሕ ጸብጻባት ብምርኣይን ሓያልን ድኹምን ጎድንታት ስርሑ ብዓሚቝ ገምጊሙ። ካብኡ ብምብጋስ ድማ፡ ናይ ዝመጽእ ናይ ሽዱሽተ ኣዋርሕ መደብ ዕዩ ሓንጺጹ።
ኤርትራ ሃገርና ትሓልፎ ዘላ ፖለቲካዊ ሃለዋትን፡ ህዝብና ኣብ ትሕቲ ምልካዊ ምሕደራ ህ.ግ.ደ.ፍ. ዘሕልፎ ዘሎ ኣስካሕካሒ ኩነታትን፡ ከምኡ’ውን ደምበ ተቓውሞ ኤርትራ ብሓፈሻ፡ ውድብና ድማ ብፍላይ፡ ዝርከበሉ ኩነታት፡ 6ይ ስሩዕ ኣኼባ ፈጻሚ ኣካል መዚኑ። ኤርትራ፡ ብሰንኪ ኣዕናዊ ፖሊሲታት ስርዓት ህ.ግ.ዲ.ፍ. ኣብ ዓሚቝ ቅልውላው ኣብ እትርከበሉን፡ ከም ፍሽልቲ ሃገር፡ ናብ ምብትታን ገጻ ኣብ እተምረሓሉ ዘላ እዋን፡ ኣፍራዪ ሓይሊ ሕብረተሰብና ዝዀነ መንእሰይ፡ ሃገሩ ገዲፉ ናብ ስደት ክውሕዝ ተገዲድሉ ኣብ ዘሎ ወቕቲ፡ ንርከብ ምህላውና ርእዩ። ካብ ውሽጢ ሃገር ዝበጽሐ ጸብጻባት ምርኩስ ብምግባር፡ ኣኼባ ፈጻሚ ኣካል፡ እዚ ኩነታት’ዚ ናበይ ገጹ ክምዕብል ይኽእል ዝብል ምናልባታት ኣቐሚጡን ንኣጋጣጥምኡ ዝምልከት ሓያሎይ ውሳኔታት ኣመሓላሊፉ።
ተቓውሞ ደምበ ነዚ ተኸሲቱ ዘሎ ሓድሽ ፖለቲካዊ ምዕባሌታት ኣብ ግምት ብምውሳድ፡ ቅኑዕ ፖለቲካዊ ርእይቶ ወኒኑን፡ ምስ ኣብ ውሽጢ ሃገር ዘሎ ውጹዕ ህዝብና ተሪር መራኸቢ ድልድል ፈጢሩን፡ ዓቕምታቱ ብሓባር ጠርኒፉ ቃልሱ ከደንፍዕ ኣኼባ ፈጻሚ ኣካል ኣዘኻኺሩ። ኣብዚ መዳይ’ዚ ኤርትራዊ ሃገራዊ ባይቶ ንዲሞክራስያዊ ለውጢ ከም ሰፊሕ ጽላል ተቓውሞ ሓይልታት ዕዙዝ ተራ ክጻወት ኣኼባ ፈጻሚ ኣካል ጸዊዑ። ህጹጽ ኣኼባ ሃገራዊ ባይቶ ብዓወት ምዝዛሙ ሓጎሱ ብምግላጽ፡ ናብ ዕዉት 2ይ ሃገራዊ ጉባኤ ንምብጻሕ ኣብ ዝካየድ ዕማማት፡ ግ.ሃ.ድ.ኤ. ከም ወትሩ፡ ካብኡ ዝጥለብ ንምምላእ ድሉው ምዃኑ፡ ፈጻሚ ኣካል ደጊሙ ኣረጋጊጹ። ኣብ ኤርትራዊ ሃገራዊ ባይቶ ይኹን ካብኡ ወጻኢ ዝርከቡ ኩሎም ሃገራውያን ሓይልታት፡ ዓቕምታት ደምበ ተቓውሞ ብሓባር ንምጽማድ፡ ናይ ምርድዳእን ምልዛብን ሃዋሁ ንምፍጣር፡ ውድብና ግቡእ ጻዕርታት ከካይድ ምዃኑ ብምርግጋጽ፡ ኩሎም ሃገራውያን ሓይልታት ድማ፡ ቅሩቡነቶም ከርእዩ ፈጻሚ ኣካል ጻውዒት ኣቕሪቡ።
ንውሽጣዊ ኩነታት ውድብና ብዝምልከት፡ ካብ ምክያድ 5ይ ስሩዕ ኣኼባ ፈጻሚ ኣካል ኣትሒዙ ክሳብ ሕጂ፡ ብመሰረት’ቲ ተወጢኑ ዝነበረ ናይ ስራሕ ቅዲ ዝተኻየዱ ዕማማት ብምምዛን፡ ትካላት ውድብ፡ ግቡእ ስርሖም ንምስልሳል ዘኽእል ሃዋሁ ኣብ ምፍጣር ኩሉ ኣባል ውድብ ዘርኣዮ ዓቢ ኣስተዋጽኦ ኣኼባ ፈጻሚ ኣካል ኣመጕሱ። ዕላማታት ውድብናን ሃገራዊ መርገጻቱን ንምብራህ፡ ኣብ ዝተፈለለየ ሃገራት ዝተኻየደ ጽዑቕ ኣኼባታትን ሰሚናራትን፡ ዕዉት ምንባሩ ብምርኣይ፡ ሕጅ’ውን ብተመሳሳሊ ጻዕቂ ክቕጽል ርእዩ። ቃልስና ናብ ውሽጢ ሃገር ብዝያዳ ንምቕናዕ ኣብ ዝሓለፈ ኣኼባና ተሊምናዮ ዝነበርና ናይ ስራሕ መደባት ብጽቡቕ ከም ዝተሰላሰለ ብምርኣይ፡ ሕጂ’ውን ናይ ምቕጻሉ ኣገዳስነት ብምርኣይ ኣብ ዝመጽእ ብዕቱቡነት ንምዕማሙ፡ 6ይ ስሩዕ ኣኼባ ፈጻሚ ኣካል መደባት ሓንጺጹ።
ኤርትራውያን ስደተኛታ ኣብ ኩሉ ቦታታት ዘሕልፍዎ ዘለዉ ጭንቅን መከራን ብዑምቀት ተራእዩ። ዝምልከቶ ኣህጉራዊ ትካላት ሓላፍነቱ ተሰኪሙ፡ ንጉዳይ ሰደተኛታት ኤርትራውያን መፍትሒ ክርከቦ፡ ግቡእ ኣቓልቦ ንክገብር ኣኼባ ፈጻሚ ኣካል ምሕጽንታ ኣቕሪቡ። ኣብ’ዚ መዳይ’ዚ መሪሕነት ውድብ፡ ምስ ዝምልከቶም ኣህጉራውን ዞናውን ትካላት ከካይዶ ዝጸንሐ ርኽክባት ንምቕጻሉን ህጹጽ መዝክራት ንምድላውን መዳባት ስሪዑ።
መንግስትን ህዝብን ኢትዮጵያ ንፍትሓዊ ቃልሲ ህዝብናን ንኤርትራውያን ስደተኛታትን ዝገብርዎ ዘለዉ ኩሉ መደያዊ ሓገዝን ምትሕብባርን ኣኼባ ፈጻሚ ኣካል ሞጎሱ ገሊጹ። ከምኡ’ውን መንግስትን ህዝብን ሱዳን ንስደተኛታትና ንዓሰርተታት ዓመታት ምዕቋቡ ምስጋናና ልዑል ምዃኑ ብምግላጽ፣ ብዝተፈላለዩ ናይ ሰብ ደላሎ ብምትሕብባር ምስ ዝተፈላለዩ ኣካላትን ኣብ ልዕሊ ስደተኛታትና ዝግበር ዘሎ ጭውያን ኢ.ሰብኣዊ ተግባራትን፡ ዝምልከቱ ኣካላት ሱዳን ብግቡእ ክከታተሎ ፈጻሚ ኣካል ጻውዒቱ ኣቕሪቡ።
ፈጻሚ ኣካል፡ ን3ይ ውድባዊ ጉባኤ እተሰናድእ ሽማግለ ብምቛም 6ይ ስሩዕ ኣኼብኡ ብዓወት ዛዚሙ።
“ድሕነት ህዝብን ሃገርን ልዕሊ ኩሉ”
ዝኽርን ክብርን ንስዉኣትና !!
6ይ ስሩዕ ኣኼባ ፈጻሚ ኣካል ግ.ሃ.ድ.ኤ
25/12/2014
Short URL: https://english.farajat.net/?p=9238


text:
Radio Erena: 02 September 2020
ኣብ ከሰላ፣ ጸጸኒሑ ዝነቱግ ዘሎ ቀቢላዊ ግጭታት ክሳብ ዝሃድእ፣ ኣቐዲሙ ዝተኣወጀ ናይ ህጹጽ እዋን ድንጋጌ፣ ንተወሳኺ ሰለስተ ኣዋርሕ ተናዊሑ።
እቲ ናይ ህጹጽ እዋን ኣዋጅ ክናዋሕ ዝተወሰነሉ ምኽንያት፣ ዝሓለፈ ሰሙን ኣብ ከሰላ ንዝተኻየደ ግጭታት እትግምግም ኮሚተ፣ ጸብጻባ ናብ ቀዳማይ ሚኒስተር ዓብደላ ሓምዶክ ድሕሪ ምቕራባ’ዩ።
ሚኒስተር ውሽጣዊ ጉዳያት ሱዳን፣ ልዩተናንት ጀነራል፣ ኤል ጠሪፍ እድሪስ፣ ነቲ ናይ ህጹጽ እዋን ኣዋጅ ድሕሪ ምትሕልላፉ፣ ብሓይሊ ፖሊስ ዝቖመት፣ ጸጥታ ከተማ ከሰላ እተረጋግጽ ፍልይቲ ኣሃዱ ቆይማ ከምዘላ ኣፍሊጡ።
ኣብ ከሰላ፣ ዝሓለፈ ሰሙን፣ ብጉዳይ ምሻም ሓድሽ ኣማሓዳሪ ብዝምልከት፣ ኣብ መንጎ ቀቢላታት ቤንዓምርን ሃደንደዋን ብዝተኻየደ ግጭታት ሓያሎ ሰባት ከምዝተቐትሉ ይፍለጥ።
ሓድሽ ተመዚዙ ዘሎ ኣምሓዳሪ ከሰላ፣ ሳልሕ ዓማር፣ ካብ ቀቢላ ቤን ዓምር ደገፍ ክረክብ እንከሎ፣ ዓበይቲ ዓዲ ብሄረ ቤጃን ሃደንደዋን ይቃወምዎ ኣለዉ።
ብሰንኪ’ቲ ዝካየድ ዘሎ ግጭታት ድማ እቲ ኣማሓዳሪ፣ ዛጊት ናብ ዝተመደበሉ ቦታ ስራሕ ክኸይድ ከምዘይክኣለ ይግለጽ።
=============


text:
ዓቕምታትን ስነ-ምግባርን ምሁር ኤርትራ ንሕጂ ዘይኮነ ንመዓስ ክኸውን’ዩ?
ምሁር ኤርትራ ካብ ግዜ ብረታዊ ጀሚሩ ኣብ ዝተፈላለዩ ኣካዳሚያዊ፡ ተክኒካውን ሕክምናውን መዳያት ተዋፊሩ ብዙሕ መስተንክራዊ ዝኾነ ስራሓት ምስርሑ ታሪኽ ይምስክር። ኣብ ጸምጸም በረኻታት ኤርትራ በቲ ውሱን ዝነበረ ቀረባት ሕክምና ተሓኪሞም ዝደሓኑ ሕሙማትን ውጉኣትን ሰውራና ቁጽሪ የብሎምን። ብክንደይ ምብልሓት ተዓርዩ ኣብ ቀጻሊ ኣገልግሎት ሰውራ ዝወዓለ ናውቲ መጎዓዝያን ኲናትን ተኣምራታዊ ቅያታት ሰሪሑ’ዩ። ነዚ ኩሉ ተኣምራታዊ ቅያታት ዝሰርሕ ዝነበረ ምሁር ግን ኣብ ፖሎቲካዊ ኣመራርሓ ክበጽሕ ከሎ መሃዝነቱ ይኹን ምርምሩ ዝድረተሉን ዝድቆሰሉን ኩነታት’ዩ ነይሩ። ምሁር ኤርትራ ካብ እዋን ብረታዊ ቃልሲ ጀሚሩ ክሳብ ሕጂ ፍልጠቱ ብዘይደረት ክጥቀምሉ እንተኾይኑ ክብሪ ፖሎቲካዊ ስልጣን ገባቲ ስርዓት ህግደፍ ክሳብ ዘይተንከፈ ጥራሕ’ዩ። እዚ ስለዝኾነ እምበኣር ንምሁር ኤርትራ ፖሎቲካዊ ስልጣን ናይ ግዛዝ ሰንቀ (glass ceiling)’ዩ ኮይኑ ጸኒሑን ዘሎን።
ኣብ መስርሕ ብረታዊ ቃልሲ ብሓፈሻ፡ ኣብ ህዝባዊ ግንባር ድማ ብፍላይ ምሁር ኤርትራ ንዓመታት ደኺሙን ርሂጹን ብዘጥረዮ ትምህርታዊ ፍልጠት ሓበንን ኩርዓትን ተሰሚዕዎ ምሉእ ዓቕምታቱ ንረብሓታት ሰውራ የውዕሎ ዘይምንባሩ ታሪኽ ይሕብር። ብኣንጻሩ “ምሁር ሓደገኛ ተበላጺ-ንኡስ ብርጅዋ’’ዩ………….ወዘተ እናተባህለ በቶም ካብ ትምህርቱ ብዙሕ ክመሃሩን ክጥቀሙን ዝግበኦም ዕድል ትምህርቲ ክረኽቡ ዘይኸኣሉ ኣሕዋቱን ኣሓቱን ርእሱ ከድንን ብኡ ኣቢሉ’ውን ፍልጠቱ ደጒሉ ተራ ሰብ ተመሲሉ ክኸይድ ኮነ ኢልካ ዝተማህዘ ጸረ ሰውራዊ ኣረኣእያን ተግባርን ዝገነነሉ ኩነታት ምንባሩ ይፍለጥ።
ምሁር ኤርትራ ኣብ ብረታዊ ቃልሲ ብነጻ ኣተሓሳስብኡ ኣድማሱ እናኣስፈሐ ዝኸደሉ ምቹእ ውድዕነት ኣይተፈጠረሉን። ኣብቲ ገባርን ሓዳግን ዝኾነ ጸረ-ሰውራ ፖሎቲካዊ ራእይ ጥራሕ ተሓጺሩ ንጸረ ደሞክራሲ ኣረኣእያታት ከቋናጁ ተዘሪዑ ምጽንሑ ዝኸሓድ ኣይኮነን። ተማራሚሩ ንሰውርኡን ሃገሩን ክጠቅም ስለ ዘይደሊ ወይ’ውን ስለ ዘይኽእል ግን ኣይነበረን። እንተኾነ ግን ካብቶም ወዳእቲ ዝኾኑ ወይ ወሰንቲ ኣካላት ፍልይ ዝበለ ርእይቶ ምስ ዝሕዝን ዘማዕብልን ክቕንጸል ካብኡ ተሪፉ ድማ ዘሰክፍ ቅጽል ስም እናተዋህቦ ርእሱ ኣድኒኑን ተነጺሉን ክኸይድ ብዙሕ ዝተሰሪሕሉ ሓደገኛ መዳይ’ዩ። ኣብ ልዕሊ ምሁር ኤርትራ ዝነበረ ክሳብ ነብሱ ዘጽልእ ወፍታት ጸለመን ተነጽሎን ኣመና ሓያል ብምንባሩ ካብ ከምኡ እናበለ ርእሱ ኣድኒኑን ተነጺሉን ዝነብር ኣብ ኲናት ብጠገለ ዘይብሉ መንገዲ መስዋእቲ ዝመርጸሉ ወይ ሂወቱ ባዕሉ ዘጥፍኣሉ ኩነታት’ዩ ነይሩ። ብከምዚ ምስ ትምህርቱን ፍልጠቱን ሂወቱ ከጥፍእ ዝመረጸ ምሁር ውሑድ ኣይኮነን።
ከምዚ ዓይነት ሰባብ ተርእዮ ብርግጽ ኣብ ሜዳ ኤርትራ ጥራሕ ተሓጺሩ ዝተረፈ ክውንነት ኣይነበረን። ብድሕሪ ሃገራዊ ነጻነት ምርግጋጽ’ውን እንተኾነ፡ ኣብ ውሽጢ ኤርትራን ርሑቕ ስደትን ዝርከብ ምሁር (ንኩሉ ዘጠቓልል’ኳ እንተዘይኮነ) ምሉእ ፍልጠቱ ንህዝቡን ሃገሩን ከየበርክት ናይ ሕልና እሱር ኮይኑ ጸኒሑን ኣሎን። ኣብ ወጻኢ ሃገራት ኣብ ዝተፈላለየ መዳይ ተዋዳዳሪ ዓቕምን ክእለትን ዝውንን ምሁር ኤርትራ ኣብ ጉዳይ ሃገሩ ክበጽሕ ከሎ፡ ብቅኒት ገዛኢ ጉጅለ ህግደፍ ጥራሕ ክግራሕ ወይ’ውን እናረኣየ ከም ዘይረኣየ እናሰምዐ ከም ዘይሰምዐ ኣፉ ለጒሙ ክኸድ ኮይኑ’ዩ። እቲ ዝርካቡ ናይ ሕልና ማዕቀብ ሰንጢቑ ሕልንኡን ኣእምሮኡን ዝፈቕደሉ ርእይቶ ክህብ ዝጀመረ ድማ በቶም፡ ብገባቲ ስርዓት ህግደፍ ዝምወሉን ዘዋፍሩን ዕሱባት ዝወርዶ ብርቱዕ ብድሆታትን ምፍርራሕን ክንድ’ቲ ክኸዶ ዝግባእ ርሕቀት ክኸይድ ኣይኸኣለን። እቲ ብገባቲ ኣረኣእያ ኢሳይያስ ዝዓበየ ምሁር፡ ዲክታቶርያዊ ኣተሓሳስባ ጥዒምዎ ብልቡ ከተኣናግድ ዝጸንሐ፡ ድሒሩ ምስኡ ብውልቀ ዝተባእስሉን ዝተባተኽሉን ኩነታት’ኳ እንተሎ፡ ብቐንዱ ንኤርትራ ኣብ ከምዚ ዝኣመሰለ ኩሉ-መዳያዊ ዕንወት ዘውደቑ ኣረኣእያታት፡ ኣብ ሃገር ይኹን ኣብ ስደት ይሃልዉ ብዘየገድስ፡ ቃላት’ኳ እንተቐያየሩ፡ ካብቲ ገባቲ ዝኾነ ራእይ ስርዓት ህግደፍ ዝፍለ ከቓልሑ ኣይተሰምዑን። ድሕሪ’ዚ ኩሉ ርኡይን ጭቡጥን ሓደጋ ምብትታንን ዕንወትን ምሁር ኤርትራ ናብዚ ኩሉ ውድቀት’ዚ ዘብጸሐ ሓደገኛ ጠንቅታት ብዝግባእ መርሚሩ ኣሳታፍን ልምዓታውን ስርዓት ክምስረተሉ ዝኽእል መንገዲ ምድህሳስን ምጽራግን እዋኑ’ዩ ንብል። ምሁር ኤርትራ ሎሚ ንዝሓለፈ ኩሉ ግጉይ ኣተሓስሳባን ተመኩሮን ብትብዓት ነቒፉ፡ ንህዝቡ ኣንፈት ብሩህ መጻኢ ዕድል ከመላኽት ምስ ዘይኽእል፡ ፍጹም ምሁር ከብሎ ዝኽእል ረቋሒታትን ስነ-ምግባርን ኣይህልዎን’ዩ። ኣብቲ ዝሓለፈ መስርሕ ብሰንኪ ዝተራእየ ታሪኻዊ ጉድለታት ወይ’ውን ጌጋታት፡ ውልቓዊ ክብርና ይኹን ቆርበትና ከይንጽይቕ ክንብል ኣዕጽምቲ ህዝብና ምስባር ዓቢ ሃየንታ’ዩ። ጽባሕ ታሪኽ’ውን ዝምሕር ኣይኮነን። ነዚ ሕጂ ዘለናዮ ዝተሓላለኸ ታሪኽ ሓሊፍና ኣብቲ ዝሓለፈ ተራ ዘይነበሮ ሓድሽ ወለዶ ምስ ተተከኤ ነቲ ሕሉፍ ታሪኽ ብመቕርብ-መቓርብ ዘይኮነስ ብወድዓውነቱ ክግምግምን ክጽሕፍን ከም ዝኽእል ኣይንጠራጠርን። ምሁር ኤርትራ ኣብቲ ጽባሕ ዝስነድ ታሪኽ ህዝብን ሃገርን ኤርትራ ናብ ምብትታንን ዕንወትን እናኣምርሐ ከሎ፡ ምሁር ተርኡ እንታይ ነይሩ? ምባል ዘይተርፍ’ዩ’። ኣብ ኣተሃላልዋን ጉዕዞን ፖሎቲካዊ ውድባት ወይ ድኽመታቱ ጥራይ ነቓፊ ካብ ምዃን፡ ምሁር ከም ምሁር ኣውንታዊ እጃሙን ሓጋዚ ዝኾነ ተርኡን ክጻወት ይግባእ። ቃልሲ ብዘይተሳትፎ ምሁር ምሉእ ዓወት ከውሕስ፡ ፖሎቲካዊ ውድባት ድማ ካብ ስንክልና ኣመራርሓ ነጻ ክኾኑ ኣይኽእሉን’ዮም። ካብኡ ተረፈ ግን፡-
- መንእሰያት ኤርትራ ብኣሽሓት ዝቁጸሩ ክእሰሩ፡ ብመወዳእታ ዘይብሉ “ሃገራዊ ኣገልግሎት” ሃገራዊ ዕንወት መልክዖም ተደዊኑ ኣይንቡር ሂወት፡ ኣይንቡር ሓዳር፡ ኮይኖም ክነብሩ እናረኣኻ ከምዘይረኣኻ፡ ስቕታ-ካን-ስቕታ?
- ኤርትራዊ ዜጋ እታ ርሂጹ ዝረኽባ እንጀራ ተደሪሩ ብሰላም ክድቅስ ዝግበኦ ክነሱ ዓሳታት ባሕሪ፡ ኣዛብእ በረኻ ክድረርዎ፡ ደላሎ ውሽጣዊ ኣካላቱ ክሸጡ ከለዉ፡ ካን-ስቕታ?
- ኣብ ወርሒ ብገምጋም ክሳብ ኣርባዕተ ሽሕ ዝኣኽሉ ዜጋታት ብምብራቕ ብምዕራብ ብሰሜን ብደቡብ ሃጽ ኢሎም እናጠፍኡ፡ ሃገር ብሃገራ እናባደመት ከላ፡ ካን-ስቕታ?
- ገባቲ ስርዓት ህግደፍ መሓውራት ጭቆናን ዓፈናን ተኺሉ፡ ንዝኾነ ዜጋ ከም መሸጣ ኣቕሓ ሓፍ ኣቢሎም ኣብ ድላዮም ከቀምጥዎ፡ ኢሳይያስ ምስ ዘልግስ ከኣ ካልእ ከምቲ ዘለዎ ሰላም ክኸውን ይኽእል’ዩ ኣብ ዝበሃለሉ ግዜ፡ ካን-ስቕታ?
- ስርዓት ህግደፍ ብሃይማኖታውን ወገናውን ብካልእ ዝተፈላለየ ድሑር ዝምባሌታትን ክመቓቕለና ለይትን መዓልትን እናሰርሐ፡ ኣብ ክንዲ ነቶም ኣብ ከምዚ ዝተጨማለቑ ኣካላት ያዕ ኣብ ክንዲ ምባልን መንገዲ ስኒትን ሓድነትን ኣብ ክንዲ ምሕባር፡ ካን-ስቕታ?
- ህግደፍ በብእዋኑ ንህዝብና ዘታልል ወይ ዝበታትን ካርታታት እናደርበየ ርኢኻ ከም ዘይረኣኻ፡ ሰሚዕካ ከም ዘይሰማዕካ ምዃን ብተግባር ነቲ እከይ መደባት ስርዓት ህግደፍ ትንፋስ ክሰኩዕ ምግባር ምዃኑ በቲ ደረጃ ትምህርትኹም ኣይትርድእዎን ኣይንብልን። እሞ ካን ስቕታ?
- ዲክታቶር ኢሳይያስን ንሱ ዝሃነጾ ገባቲ ዝኾነ ስርዓትን ጸረ ትምህርትን ምሁሩን ምዃኑ ብጭቡጥ መርትዖ ተረጋጊጹ’ዩ። ኣደንቁሩ ዝገዝእ እከይ ስርዓት ምዃኑ ሓደን ክልተን ዝበሃሎ’ ኣይኮነን። ብውጽኢቱ እታ እንኮ ዩኒቨርሲቲ ሃገር እናተዓጽወት ከላ፡ 16 ዓመት ዝዕድሚኡ ኩሉ ኤርትራዊ ተመሃራይ ኣብ ቁራዕ ሳዋ ተጠጢቑ ጸብሒ ህግደፍ ኮይኑ እናወጸ ከሎ፡ ካን-ስቕታ?
- ሃይለ ስላሴን ደርግን “ሓይል ኣያለ ስርዓት ምን ኣባቱ’’ እናበሉ ንነጻ ኤርትራዊ ምርጫ ምስ ረገጹ ንዕኡ ዓገብ ኢልና ብኣሽሓት ዝቁጸር ሂወት መንእሰያት ክንከፍል ከለና መሬትና ካብ ባዕዳዊ መግዛእቲ ነጻ ንምውጻእ ጥራሕ ዘይኮነስ ሰብኣዊ መሰልናን ነጻ ኣተሓሳስባናን ንክዕቀበልና’ውን ነይሩ እቲ ዕላማ። ኢሳይያስ “ሓይሊ ኣብ ቅልጽም ኢደይ ደሞክራሲ ኣብ ትሕቲ እግረይ’’ እናበለ ሃገር ፋሕ ፋሕ እናበላ፡ ካን-ስቕታ?
ምሁር ኤርትራ ክሳብ መዓስ’ሞ? ስቕታ ክትመርጽ፡ ሕጂ ይኣክል ክትብል እዋኑ’ዩ። ሃገር ተመሊሳ ታተ ኣብ ዘይትብለሉ ደረጃ ከይበጽሐት ከላ ታሪኻዊ ሓላፍነት ክትስኸም ይግባእ። ንዓኻ ዝመስል ምሁር ሃሰስ በል። ንኩሉ ጋሪዱካን ሓሊኹካን ዝጸንሐ ጠንቅታት ብዘይዝኾነ ተጽዕኖ ብነፍሰ-ምትእምማን ብምግምጋም፡ ማዕረ’ቲ ትጽቢት ዝግበረሉ ምሁራዊ ዓቕምን ስነ-ምግባርን ብቑዕ ኮንካ ክትርከብ ኣውያት ጻዕረ ሞት ህዝብና ይጽውዕ ኣሎ። ኣእዛንካን ሕልናካን ከፊትካ ኣዳምጽ። ጽባሕ እቲ ድምጺ ጻዕረ-ሞት ጨሪሱ ሃጢሙ መርድእ ሞት ከይትሰምዕ ተቓላጠፍ።
ይቕጽል
ቤት ጽሕፈት ዜናን ሓበሬታን
ኤርትራዊ ስምረት ንደሞክራሲያዊ ለውጢ-ኤስደለ
21 መስከረም 2014
Short URL: https://english.farajat.net/?p=8917


text:
ናይ ኢትዮጵያ ቀዳማይ ሚንስተር ኣብይ ኣሕመድ ኣብ ኣስመራ ኣብዝበፅሕሉ እዋን ኣብ መንጎ ኢትዮጵያን ኤርትራ ዝተፈረመ ስምምዕ ሰላምን ምሕዝነትን ብዝቐልጠፈ ክትግበር ጀሚሩ’ሎ ክብሉ ወሃቢ ቃል ሚንስትሪ ጉዳያት ወፃኢ ኢትዮጵያ ኣቶ መለስ ኣለምኣፍሊጦም።
እቲ ስምምዕ ኣዚዩ ብዝቐልጠፈ ኣገባብ ግብራዊ ክኸውን ናብ ባይታ ናይ ምውራድ ስራሕ ይስራሕ ከምዘሎ ዝገለፁ ወሃቢ ቃል ሚንስትሪ ጉዳያት ወፃኢ ኣቶ መለስ ኣለም መንገዲ ኣየር ኢትዮጵያ ፅባሕ ረቡዕ ፈላማይ በረራ ናብ ኣስመራ ክጉዓዝ እዩ ኢሎም።ሰበስልጣን መንግስቲ፣ሰብ ሃፍቲ፣ፍሉጣት ውልቀሰባት፣ንነዊሕ እዋን ካብ ስድርኦምን ፈተውቶምን ተፈላልዮም ዝፀንሑ ኤርትራዊያን ኣሕዋትና ኣሓትናን ሓዊሱ ኣስታት 465 ሰባት ናብ ኣስመራ ክጉዓዙ እዮም ኢሎም።
መንገዲ ኣየር ኢትዮጵያ ኣብ ኣስመራ ናይ ትኬት መሸጢ ቤት ፅሕፈት ብምኽፋት ስራሕ ከምዝጀመረ እውን ገሊፆም።
ወደብ ዓሰብ ኣብ ጥቕሚ ንምውዓል ብወገን ኤርትራ ይኹን ኢትዮጵያ ምንቅስቓስ ከምዝተጀመረን ብወገን ኢትዮጵያ በዓል ስልጣን ኣገልግሎት ማሪታይም፣በዓልስልጣን መርከብ፣ ሚንስትሪ መጎዓዚያን ካልኦት ዝምልከቶም ዘፈራትን ኣብያተ ፅሕፈትን ሓደ ግብሪ ሓይሊ ኣጣይሾም ኣገልግሎት ወደብ ንምጅማር ዘኽእል ቅድመ ስርሓት ብናህሪ ጀሚሮም ኣለው ኢሎም።


text:
ኣብ ኢትዮጵያ ብሰንኪ ዝተኸሰተ ድርቂ በዝሒ ህፁፅ ረድኤት ምግቢ ዘድልዮም ብዝተወሰነ ምንካዩን ሕዚ እውን እንተኾነ ግን ልዕሊ 612 ሚሊዮን ዶላር ሓገዝ ትፅቢት ከምዝግበርን መንግስትን መሻርኽቱን ኣፍሊጦም።
ናይ በልጊ ዝናብ ኣብ ግምት ብምእታው ከም ብሓድሽ ዝተዳለወ ሰነድ ሰብኣዊ ረድኤት ሎማዕንቲ ዓርቢ ዕላዊ ኮይኑ’ሎ።
ኣብ ዝሓለፈ ዓመት ናይ በልጊን ክረምትን ዝናብ ብምጥፍኡን ብሰንኪ ክስተት ኤልኒኞን ሚሊዮናት ሰባት ተፀበይቲ ረድኤ ኮይኖም እዮም።ዝሓለፈ ለካቲት ብዝጀመረ ናይ በልጊ ዝናብ ምኽንያት 10.2 ሚሊዮን ዝነበረ በዝሒ ተሓገዛይ ናብ 9.7 ሚሊዮን ነኪዩ’ሎ።
ነቲ ከም ብሓድሽ ዝወፀ ሰነድ ብዝምልከት መግለፂ ዘውፅአ ናይ ሕቡራት መንግስታት ኣዋሃዲ ሰብኣዊ ረድኤት/ኦቻ/ ምንቅስቓስ ረድኤ ክሳብ ዝቕፅል ታሕሳስ ተጠናኺሩ ክቕፅል እዩ ኢሉ።ክሳብ ሎሚ ልዕሊ ሓደ ቢሊዮን ዶላር ከምዝተረኸበን ልዕሊ 612 ሚሊዮን ዶላር ገና ትፅቢት ከምዝግበርን ሓቢሩ’ሎ ይብል ፀብፃብ እስክንድር ፍሬው።
ብኻሊእ ዜና ዓለምለኸ ምትሕብባር ንመሰል ኢትዮጵያዊያን ዝተብሃለ ሰብኣዊ ትካላን ዎርልድ ቪዥን ዩናይትድ ስቴትስን ኣብ ኢትዮጵያ ብድርቂ ንዝተጠቕዑ ዝውዕል ፋይናንሳዊ ሓገዝ ብዝምልከት ናይ መረዳድኢ ስምምዕ ፈሪሞም።
ዓለምለኸ ምትሕብባር ንመሰል ኢትዮጵያዊያን ካብ ኢትዮጵያዊያን ዳያስፖራ ተወሳኺ 70 ሽሕ ዶላ ከምዝኣከበ ኣብዝለኣኾ መግለፂ ሓቢሩ።


text:
ቶማስ ከኣ፡ ጐይታይ፡ ናበይ ከም እትከይድ ኣይንፈልጥን ኢና፡ ነቲ መገዲኸ ኸመይ ጌርና ኢና እንፈልጦ፡ በሎ። ዮሃ.14:5
ኣብ ዮሃንስ ወንጌል ምዕራፍ 14 ከም እንርእዮ: የሱስ ንደቀ-መዛሙሩ ከም ዝኸይድን ስፍራ ከም ዘዳልወሎምን ንሳቶም ድማ ናብቲ ንሱ ዝኸዶ ከም ዝመጹን ምስ ነገሮም: ቶማስ ሓደ ዓቢ ሕቶ ክሓቶ እንከለዉ ንርኢ። ንሱ ድማ “ናበይ ኢኻ ትኸይድ? በየን እዩኸ እቲ መገዲ?” ዝብል እዩ ኔሩ። እዚ ሕቶ እዚ ነፍሲ-ወከፍና ኣብ ጉዕዞ ህይወትና እንሓቶ ሕቶ እዩ። በየን ክኸይድ? ኣበይ ክነብር? ኣበይ ክሰርሕ? ምስ መን ሓዳር ክገብር? ወዘተ ዝኣመሰሉ ሕቶታት ኩሉ ጊዜ እዮም ኣብ ህይወትና ዝጭርሑ።
ሓደ መንእሰይ ብዕድመ ንዝደፍኡ ኣገልጋሊ ኣምላኽ ነዞም ኣብ ላዕሊ ዝጠቐስናዮም ሕቶታት ጥቕልል ኣቢሉ “ፍቓድ ኣምላኽ ኣብ ህይወተይ ከመይ ኢለ ክፈልጦ እኽእል?” ኢሉ ሓተቶም። እቶም ኣገልጋሊ ኣምላኽ ድማ “ንክርስቶስ ብምሉእ ልብኻ ኣፍቕሮ: ብድሕሪኡ ንልብኻ ባህ ዝብሎ ግበር። ከመይሲ እቲ ብምሉእ ልብኻ ዘፍቀርካዮ መገዲ ዝኾነ ክርስቶስ ንልብኻ ብፍቓዱ ክመልኦ እዩ። ሓንትስ ብምሉእ ልብኻ ጥራይ ኣፍቕሮ።” ኢሎም መለሱሉ። ኣብ ጉዕዞ ህይወትና እቲ ዘድልየና ነገር ናይ መገዲ ሓበሬታ ዘይኮነስ እቲ መገዲ ዝኾነ የሱስ እዩ። “የሱስ ከኣ፥ መገድን ሓቅን ህይወትን ኣነ እየ።...በሎ።” ዮሃ.14:6
ጸሎት: ዎ’ኣምላኽ ስለ እቲ ናባኻ ዘብጽሓኒ መገዲ ዝኾነ የሱስ ክርስቶስ ኤመስግነካ ኣለኹ። ንዕኡ ኣብ ህይወተይ ከንግሶ እየ እሞ ኩሉ ድሌት ልበይ ብፍቓድካ ምልኣዩ። ብስም የሱስ ኣሜን!


text:
Browsing Category
Uncategorized
ኣብ ዞባታት ደቡብ ኦሞን ኮንሶን ክታበት ንፍዮ ይወሃብ ኣሎ
ኣዲስ ኣበባ፣ 2 መስከረም፣ 2015 (ኤፍ ቢ ሲ)ኣብ ክልል ደቡብ ዞባታት ደቡብ ኦሞን ኮንሶን ክታበት ንፍዮ ይወሃብ ከምዘሎ ውድብ ጥዕና ዓለም ኣብ ኢትዮጵያ ኣፍሊጡ። እቲ ክታበት ምስ ሩቤላ ኢኒሼቲቭ ብምትሕብባር ዝወሃብ ዘሎ ኢዩ ተጋቢሉ። ኣብቲ ወፍሪ ነቶም ዜጋታት ኣወሃህባ ዝተመጣጠነ…
ፀላእትና ዓሪፎም ዝቕመጡ ብኹሉ ዓውዲ ኣብ ብቕዓት ምርካብናን ክስዕሩና ከምዘይኽእሉ እንትፈልጡን ኢዩ – ቀዳማይ ሚኒስትር ኣቢይ
ኣዲስ ኣበባ፣ 4 ጳጉሜን፣ 2014 (ኤፍ ቢ ሲ)ፀላእትና ዓሪፎም ዝቕመጡ ብኹሉ ዓውዲ ኣብ ብቕዓት ከምንርከብ እንርድኡ፣ ብናውቲን ቴክኖሎጂን በሊፆም ክስዕሩና ከምዘይኽእሉ እንትፈልጡ ጥራሕ ከምዝኾነ ቀዳማይ ሚኒስትር ኣቢይ ኣጅመድ ገሊፆም። ቀዳማይ ሚኒትር ፌዴሪኢን ላዕለዋይ ኣዛዚ ሓይሊታት ጦርን…
ኣብ ዝሓለፈ ዓመት ዝበረታታዕ ኣፈፃፅማ ወፃኢ ንግዲን ወሰኽ ቀጥተኛ ናይ ወፃኢ ፍሰት መዋእለ ንዋይን ተራኢዩ – ቀ/ሚ ኣቢይ ኣሕመድ
ኣዲስ ኣበባ፣ 27 ሓምለ፣ 2014 (ኤፍ ቢ ሲ)ኣብ ዝሓለፈ ዓመት ዝበረታታዕ ኣፈፃፅማ ወፃኢ ንግዲን ወሰኽ ቀጥተኛ ናይ ወፃኢ ፍሰት መዋእለ ንዋይን ከምዝተራእየ ቀዳማይ ሚኒስትር ኣቢይ ኣሕመድ ገሊፆም። እቶም ቀዳማይ ሚኒስትር÷ ኮሚቴ ማክሮ ኢኮኖሚ ሎሚ መዓልቲ ስብሰብኡ ከምዘካየደ ኣብ ማሕበራዊ…
ሃገራዊ መርሃ ግብሪ ምስግና ኣብ ወንጌላዊት ቤተክርስቲያን መካነኢየሱስ ኣምስት ኪሎ ተኻይዱ
ኣዲስ ኣበባ፣ 24 ሓምለ፣ 2014 (ኤፍ ቢ ሲ)ሃገርና ብእትሓልፈሉ ላዕልን ታሕትን ዘለዎ ኩነታት ኣብ ዝመልአን ኣብ ዝጎደለን ምምስጋን ይግባእ ክብሉ ምእመናን ወንጌላዊት ቤተክርስቲያን መካነኢየሱስ ገሊፆም። እቶም ምእመናን እዚ ዝበሉ ሎሚ መዓልቲ ኣብ ዝተኻየደ ሃገራዊ መርሃ ግብሪ ምስግና ኢዩ፡፡…
ፕሮግራም ምግቢ ዓለም ናብ ዋግኽምራ ሰብኣዊ ሓገዝ ምጉዕዓዝ ምጅማሩ ኣፍሊጡ
ኣዲስ ኣበባ፣ 20 ሓምለ፣ 2014 (ኤፍ ቢሲ)ፕሮግራም ምግቢ ዓለም ናብ ብሄረሰብ ምምሕዳር ዋግህምራ ሰብኣዊ ሓገዝ ምጉዕዓዝ ምጅማሩ ኣፍሊጡ። እቲ ትካል ኣብ ትዊተር ገፁ ከምዝሓበሮ፥ ንፈለማ እዋን ሰብኣዊ ሓገዝ ዝፀዓና ተሸከርከርቲ ኣብ ዞባ ዋግህምራ ኣብ ዝርከባ ወረዳታት ኣበርገሌ፣ ፃግብጂን…
ሃገርና ዝጀመረቶ ጉዕዞ ምዕባለ ትፅቢት ዝግበረልና ኣስተዋፅኦ ብምብርካት ዝተኸበረት ኢትዮጵያ ንወለዶ ክነረክብ ኢና – ፊልድ ማርሻል ብርሃኑ ጁላ
ኣዲስ ኣበባ፣ 8 ሓምለ፣ 2014 (ኤፍ ቢ ሲ)”ዘመናዊ ህንፀት ሰራዊት ጋህዲ ካብ ምግባር ሓሊፉ ሃገርና ዝጀመረቶ ጉዕዞ ምዕባለ ትፅቢት ዝግበረልና ኣስተዋፅኦ ብምብርካት ዝተኸበረት ኢትዮጵያ ንወለዶ ክነረክብ ኢና ክብሉ ላዕለዋይ ኢታማዡር ሹም ሓይሊታት ጦር ፊልድ ማርሻል ብርሃኑ ጁላ ገሊፆም።…
ኣምባሳደር ተስፋዬ ይልማ ምስ ኣምባሳደራት ኣባል ሃገራት ኢኮዋስ ታቲዮም
ኣዲስ ኣበባ፣ 1 ሓምለ፣ 2014 (ኤፍ ቢ ሲ)ሚኒስትር ዴኤታ ጉዳያት ወፃኢ ኣምባሳደር ተስፋዬ ይልማ ምስ ኣምባሳደራት ኣባል ሃገራት ማሕበረሰብ ኢኮኖሚ ሃገራት ምዕራብ ኣፍሪካ (ኢኮዋስ) ናብ ቤት ፅሕፈቶም ተቐቢሎም ታቲዮም። ኣምባሳደር ተስፋዬ፥ ኣብ ክልተኣዊ፣ ዞባዊ፣ ኣህጉራዊን ዓለም ለኻዊን…
መበል 39 ፍሉይ ጉባኤ መራሕቲ ኢጋድ ኣብ ኬንያ ይካየድ ኣሎ
ኣዲስ ኣበባ ፣ 28 ሰነ፣ 2014 (ኤፍ ቢ ሲ)መበል 39 ፍሉይ ጉባኤ መራሕቲ ትካል በይነ-መንግስታት ልምዓት ምብራቕ ኣፍሪካ (ኢጋድ) ኢጋድ ኣብ ኬንያ ናይሮቢ ይካየድ ኣሎ። ኣብቲ ጉባኤ መራሕቲ ኣብቲ ጉባኤ ኣብቲ ከባቢ ዘጋጠመ ድርቂ ምፅዋር ኣብ ዝከኣለሉ ኩነታት፣ ኣብ ጉዳይ ሰላምን ፀፅታን…
ራብዓይ ዓመት ሓምለዋይ ኣሰር ምኽንያት ብምግባር ኣብ መላእ ሃገር ምድላው ኳዕቲ ጉድጓድ ተገይሩ – ቀ/ሚ ኣቢይ ኣሕመድ
ኣዲስ ኣበባ ፣ 3 ሰነ፣ 2014 (ኤፍ ቢ ሲ)ራብዓይ ዓመት ሓምለዋይ ኣሰር ምኽንያት ብምግባር ኣብ መላእ ሃገር ምድላው ኳዕቲ ጉድጓድ ከምዝተገበረ ቀዳማይ ሚኒስትር ኣቢይ ኣሕመድ ኣፍሊጦም። እቶም ቀዳማይ ሚኒስትር ኣብ ማሕበራዊ ምትእስሳር ገፆም ኣብ ዘመሓላለፉዎ ፅሑፍ፥ ሓምለዋይ ኣሰር 2014…
1 ሺሕን 30 ኢትዮጵያውያን ካብ ስዑድ ዓረብ ናብ ሃገሮም ተመሊሶም
ኣዲስ ኣበባ፣ 26 ሚያዝያ፣ 2014 (ኤፍ ቢ ሲ)ሎሚ መዓልቲ ብሰለስተ ዙር ብዝተገበረ ዜጋታት ካብ ስዑድ ዓረብ ናይ ምምላስ ስራሕ ብሓፈሻ ቁፅሮም 1 ሺሕን 30 ኢትዮጵያውያን ናብ ሃገሮም ተመሊሶም። ናብ ሃገሮም ካብ ሞንጎ ዝተመለሱ ዜጋታት 68 ህፃናትን እንትኾኑ፥ 753 ደቂ ተብዕትዮን 209…


text:
ኣብ ዞባ ዓንሰባ፡ ተሳትፎን ተወዳዳርነትን ደቂ-ኣንስትዮ ኣብ ካልኣይ ደረጃ ዕብየት የመዝግብ ከምዘሎ፡ ሓላፊ ኣሃዱ ካልኣይ ደረጃ ኣብያተ-ትምህርቲ ኣብ’ቲ ዞባ መምህር ተኽለሰንበት ዘርኣይ ሓቢሩ።
ኣብ’ቲ ዞባ ኣርባዕተ ናይ ብሕቲ ዝርከባአን 18 ናይ ካልኣይ ደረጃ ኣብያተ-ትምህርቲ ከምዘለዋ ዝጠቐሰ መምህር ተኽለሰንበት፡ እተን ቀንዲ ዕብየት ተሳትፎን ተወዳዳርነትን ደቂ- ኣንስትዮ ዝርኣየለን ናይ ካልኣይ ደረጃ ኣብያተ-ትምህርቲ፡ ኮምፕዩተራት፡ ኣብያተ-መጽሓፍን ኣብያተ-ፈተነን ዘለወን – ካብ ጸሊም ጽርግያ ራሕቂ ዘይብለን ምዃነን ገሊጹ።
ንብቕዓተን ኣመልኪቱ ድማ፡ ኣብ ዝሓለፈ ዓመተ-ትምህርቲ ካብ 90 ክሳብ 100 ብሉጽ ነጥቢ ካብ ዘመዝገቡ 110 ተመሃሮ፡ እተን 56 ደቂ-ኣንስትዮ ምንባረን፡ ሎሚ ዓመት’ውን እንተኾነ፡ ዝለዓለ ነጥቢ ካብ ዘምጽኡ 105 ተማሃሮ እተን 64 ደቂ-ኣንስትዮ ምዃነን ኣረዲኡ።
ካብ 2011 ክሳብ 2017 ናብ ቤት- ትምህርቲ ዋርሳይ-ይከኣሎ ወሪዶም ኣብ ሃገራዊ መርመራ ካልኣይ ደረጃ ካብ ዝተፈተኑ ኣስታት 11 ሽሕ ተማሃሮ ናይ’ቲ ዞባ፡ እተን 45.2 ሚእታዊት ደቂ- ኣንስትዮ ምንባረን ዝሓበረ መምህር ተኽለሰንበት፡ 36.2 ሚእታዊት ናይ ዲግሪ፡ 37 ሚእታዊት ድማ ናይ ዲፕሎማ ነጥቢ ብምምጻእ፡ ኣብ ላዕለዎት ትካላት-ትምህርቲ ትምህርተን ክቕጽላ ከምዝኸኣላ ኣብሪሁ።


text:
Radio Erena: 05 April 2020
ለበዳ ኮሮና ቫይረስ ንምቁጽጻር ዓለም ለኻዊ ጻዕሪ ኣብ ዝካየደሉ ዘሎ እዋን፣ መንግስቲ ኤርትራ ካብ ቻይናዊ ቢልዮነር ዝተለገሰሉ ሓገዝ ከምዝተሓሰመ ተገሊጹ።
ኣቐድም ኣቢሉ፣ ቀዳማይ ሚኒስተር ኢትዮጵያ ብመንገዲ ማሕበራዊ መራኸቢታት ኣብ ዝዘርገሖ ሓበሬታ፣ እቲ ብቻይናዊ ቢልዮነር ጃክ ማ ዝተላእከ ሓገዝ ኤርትራ ናብ እትርከበን ሃገራት ኣፍሪቃ ከምዝተላእከ እዩ ጠቒሱ ኔሩ።
እንተኾነ ነቲ ሓገዝ ኣብ ምስላጥ ዝተንቀሳቐሱ ኣባላት ኣፍሪቃዊ ማእከል ምክልኻልን ምቁጽጻርን ሕማም፣ ንድምጺ ኣመሪካ ኣብ ዝሃብዎ ቃል፣ እቲ ሓገዝ ናብ ኤርትራ ተላኢኹ እኳ እንተኾነ፣ መንግስቲ ኤርትራ ግና ከምዘይተቐበሎ ሓቢሮም።
ሓደ ስሙ ክጥቀስ ዘይደለየ ኣባል’ቲ ማእከል ብወገኑ ኣብ ዝሃቦ ቃል፣ እታ ናይ ሕክምና መሳርሒታት ሒዛ ዝነበረት ነፋሪት ብዕለት 23 መጋቢት ብሱዳን ኣቢላ ኣስመራ ክትዓርፍ መደብ’ኳ እንተነበረ፣ መንግስቲ ኤርትራ ፍቓድ ስለዘይሃባ ብጂቡቲን ኬንያን ኣቢላ ናብ ዝተበገሰትሉ መዓርፎ ነፈርቲ ኣዲስ ኣበባ ከምዝተመልሰት ሓቢሩ።
ልእኽቲ ውድብ ሕቡራት ሃገራት ኣብ ጉዳይ ኤርትራ ዳኒኤላ ክራቨዝ ብወገና፣ ብዛዕባ’ዚ ብጃክ ማ ዝተለገሰ ናውቲ ሕክምና ናብ ዝርዝር ካብ ምእታው እኳ እንተተቖጠበት፣ ኤርትራ ንሓገዝ መዓጹኣ ከተርሑ ጻውዒት ኣቕሪባ።
ንሳ ኣብ መግለጺኣ፣ ነዚ ንመላእ ዓለም ኣዋጢሩ ዘሎ ለበዳ ንምምካት ኤርትራ ሓገዝ ስለዘድልያ፣ ከም ኩለን ሃገራት ብምትሕብባርን ምትሕግጋዝን ክትገጥሞ ተላብያ።
መንግስቲ ኤርትራ ኣብ ውሽጥን ወጻኢን ካብ ዝርከቡ ዜጋታት ናይ ገንዘብ ሓገዝ ይሓትት እኳ እንተሎ፣ ትካላት ሕክምና ዝዓጹ፣ ኣገልግሎታት ማይን ኤለክትሪክን ዝሕርም፣ በቲ ዝወሓደ መዐቀኒ እኳ ብሰንኪ’ዚ ለበዳ እሱራት ክፈትሕ ዘይከኣለ መንግስቲ፣ ንፖለቲካዊ ሃልኪ እምበር ናይ ሓቂ ሓልዮት ህዝቢ ሃልዩዎ ኣይኮነን ክብሉ ሓያሎ ተጣበቕቲ መሰላት ተቓውሞታቶም ይገልጹ።
መንግስቲ ኤርትራ እሱራት ክፈትሕ ጻውዒት ቀሪቡ
ብኻልእ ወገን፣ ኣብ ኤርትራ ዘሎ ብዝሒ ቤት ማእሰርታትን፣ ጻዕቂ እሱራትን ንለበዳ ኮሮና ቫይረስ ምቹእ ስለዝኸውን፣ መንግስቲ ኤርትራ፣ እሱራት ክፈትሕ ኣህጉራዊ ትካል ኣምነስቲ ጸዊዑ።
ኣምነስቲ ኢንተርናሽናል ብዓርቢ 03 ሚያዝያ ኣብ ዘውጸኦ መግለጺ፣ ሓያሎ ኤርትራውያን ተጣበቕቲ መሰላት፣ መግስቲ ኤርትራ እሱራት ክፈትሕ፣ ከቕርብዎ ዝጸንሑ ጻውዒት ምሉእ ብምሉእ ከምዝድግፎ ኣፍሊጡ።
ኣብ ኤርትራ ዝርከብ ቤት ማእሰርታት፣ ምስቲ ዘለዎ ናይ ንጽህና ሕጽረታትን ብዝሒ እሱራትን፣ ለበዳ ኮሮና ቫይረስ ንከስፋፍሕ ስለዝዕድም፣ ብፍላይ ናይ ፖለቲካን ሕልናን እሱራት፣ ብዘይቅድመ ኩነት ናጻ ክወጹ ብሓያሎ ኤርትራውያንን ወጻእተኛታትን ትካላት ግብረሰናይ ጻውዒት ክቐርብ ጸኒሑ’ዩ።
ኣብ ኤርትራ፣ እዚ ዜና ናብ ስቱድዮ ክሳብ ዝኣተወሉ ሰዓት፣ ቁጽሪ ብኮሮና ቫይረስ ናይ ዝተለኽፉ ሰባት ናብ 29 ደዪቡ ኣሎ። እቶም ተለኺፎም ዘለዉ ሰባት ኣብ ክሊ ዕድመ 21 ክሳብ 69 ዝርከቡ ምዃኖም ይግለጽ።


text:
መስርሕ ህንጻ ትካል ጥዕና ምምሕዳር ከባቢ ባዳ – ንኡስ ዞባ ገልዓሎ ክቀላጠፍ ነበርቲ ጸዊዖም።
እቶም ዜጋታት፡ ኣብ ከባቢኦም መሰረታዊ ኣገልግሎታት ማይ፡ ጥዕና፡ ትምህርትን ካልእን ክረኽቡ ብምብቅዖም ኣብ መነባብሮ ለውጢ ከምዘምጽኡ ድሕሪ ምሕባር፡ ኣገልግሎት ክትህቦም ዝጸንሐት ትካል ጥዕና ኣብ ዝሓለፈ ሒደት ዓመታት ብህቦብላ ብምፍራሳ፡ ብቑዕ ኣገልግሎት ጥዕና ክረኽቡ ይጽገሙ ከምዘለዉ ገሊጾም።
ንሳቶም ወሲኾም፡ ምፍራስ ናይ’ታ ትካል ነቲ ክረኽብዎ ዝጸንሑ ኣገልግሎት ጥዕና ብኣሉታ ጸልይዎ ከምዘሎ ብምሕባር፡ ተጀሚሩ ዘሎ ህንጻ ኣብ ዝሓጸረ ግዜ ተዛዚሙ፡ እታ ትካል ግቡእ ኣገልግሎት ክትህብ፡ ዝምልከቶም ኣካላት ዓቢ ቈላሕታ ክህብዋ ተማሕጺኖም።
ኣባል’ታ ማእከል ጥዕና ተሓጋጋዚ ነርስ መሓመድ-ዓብደላ መሓመድ ኣብ ዝሃቦ ርእይቶ፡ ኣብታ ማእከል ጥዕና፡ ኣገልግሎታት ክንክን ቅድምን ድሕርን ሕርሲ፡ ውሁድ ፍወሳ ትሕቲ ሓሙሽተ ዓመት ህጻናት፡ ክታበት፡ ምቊጽጻርን ምግታእን ተመሓላለፍትን ዘይተመሓላለፍትን ሕማማት፡ ኮም ዝመርሖ ከባቢያዊ ጽሬትን ካልእን ከምዝወሃብ ጠቒሱ፡ ምስ ምብራኽ ኣፍልጦ ህዝቢ ኣብ ሕክምናዊ መዳይ ቊጽሪ ተገልገልቲ ይውስኽ ስለዘሎ፡ እቲ ኩነታት ግቡእ ኣድህቦ ክወሃቦ ተላብዩ።
ማእከል ጥዕና ምምሕዳር ከባቢ ባዳ፡ ንዓድታት ሲሞቲ፡ ኣልሓ፡ ዓንዳላን ካልኦትን ኣገልግሎት ትህብ።


text:
ሞያዊ-ክእለት ትምህርቲ ወሰዲ ናቶም ታሪኽ የዕልሉ።
ኣነ Javier ይበሃል, ወዲ 27 ዓመት እየን፣ ከምኡድማ ካብ Ruanda ኣየ መጺኤ።
ኣብኡ ናይ ሹዱሽተ መንፍቕ ኣብ ናይ ሕርሻ ኣብ ዩኒቨርሲቲ ኣጽኒዐ እየ።
ካብ 2015 ጀሚረ ድማ ኣብ ጀርመን ይነብር ኣለኹ። ኣብ ናይ ነጻ ግዜይ ኣነ ምስ ኣዕሩኽተይ ክዛናጋዕ እየ ዝፈቱን፣ ፊልምን ኩዕሶን እውን ይርኢ።
እንታይ ኢና ሕጂ ዝገብርና፣ እሞከኸ ስለምንታይ እዩ ንሱ ጽቡቕ ንዓና?
ስለምንታይ ኢኻ ንስኻ ንሓደ ድርባዊ ሞያዊ-ክእለት ትምህርቲ ክትወስዲ ወሲንካ?
ብድሕረኡ ከማይ እዩ ዝቕጽል?
እንታይ ኣዮም ናትካ ምኽርታት ንመናእሰይ ተሰዲዶም ዝመጹን፣ እቶም ንርእሶም ሓደ ድርባዊ ናይ ስራሕ-ክእለት ስልጠና ዝግደሱ ዘበሉ?
„ኣገዳሲ ዝኾነ፣ ንመጀመርያ ንስኻ ጽቡቕ ቋንቋ ጀርመን ክትክእል ኣሎካን፣ ከምኡድማ ነቲ ናይ ሞያዊ-ክእለት ትምህርትን ክትገብር ዝግበርልካ ትእዛዝ ምሃብ ክትንዕቖ ከም ዘይብልካ እዩ። ሸብ ገለ ነገር ኣብ ርእሱ ክህልዎ ኣለዎ! ካቡኡ ሓሊፉ ድማ ኣገዳሲ እዩ፣ ኣቐዲምካ ብናይ ምያዊ-ክእለት ተሞክሮ ምእካብ።“


text:
This language is currently in review and will be available soon!
ናይ’ዚ ፕሮጀክት ፅንሰ ሓሳብ ድልድል ብዝብል ቃል ይግለፅ፡፡ ድልድል ዝብል ቃል ናይ ፕሮጀክትና ዕላማ ብሙሉእነት ጠቕሊሉ ክገልፆ ይኽእል እዩ። እዚ ማለት ድማ ዝተፈላለዩ ሞያታት ዘርፍታትን መዳረግቲ ኣላትን ብምርኻብ ኣብ ዝተፈላለዩ ሃይማኖትን ባህልን ዝርከቡ ብዝበለፀ ብምትሕብባር ኣብ ውሽጢ ቤተሰብ ዝፍፀሙ ዓመፃት ትኹረት ብምግባር ይሰርሕ።
ድልድል ኣብ ፅኑዕ መሰረት ከምዝህነፅ ኩሉ እዚ ፕሮጀክት ድማ ኣብ ባይታ ዘሎ ሃፍትን ተበግሶን ብምውሳድ ኣብ ፕሮጀክት ሃገራት ዝርከቡ ዝተጎድኡ ውልቀ ሰባት ይኹኑ ማሕበረ ሰብ ብቐጥታ ብምግልጋል ትርጉም ዘለዎ ለውጢ ምምፃእ እዩ።
እዙይ ፍሉይ ምልክት/ኣርማ/ ዝተቐረፀ ኣብ ውሽጢ ቤተሰብ ዝፍፀም ዓመፅ ንምርዳእ ጥራሕ ተሓሲቡ ዝተገበረን ኣብዚ ጉዳይ ዝኣተዉ ጉዳያት ናይ ዕላማና ራእይ ንምትሕልላፍ ምስ ሃይማኖታዊን ዓለማዊን መዳርግቲ ኣካላት ብቕንዕና ንምስራሕ እዩ። እቲ ፃዕዳ ዓምዲ ዘርእዮ/ዝውክሎ/ ነቶም ናይ’ቲ ፕሮጀክት ዕላማ ንምስኻዕ ብሓባር ዝሰርሑ መዳርግቲ ኣካላት እዩ። እቲ ቀይሕ ቀለም ድማ ናይ ደም ምልክት ኾይኑ ብምኽንያት ኣብ ውሽጢ ቤተሰብ ዝፍፀም ዓመፅ ዝበፅሐ ሓደጋን ስቓይን ዘመላኽት እዩ። እቲ ፀሊም ቆፅሊ ዝውክሎ ድማ ንብዓት(ብኽያት) እዩ። ካብቲ ድልድል ድማ ጠንካራ ጨናፍር ይዓብዩ። እዚኦም ድማ ናይ ተስፋን ናይ ዕብየት ምንቅስቓሳትን ምልክት እዮም። እቶም ዘፈራት /ጨናፍር/ ድማ ነንባዕሎም ዝተኣሳሰሩ እዮም። እዚ ድማ እቲ ኣብዚ ፕሮጀክት ክንፈጥሮ እንደሊ ዝተፈላለዩ መዳርግቲ ኣካላት ብምትእስሳር ኣብ ውሽጢ ቤተሰብ ዝፍፀም ዓመፅ ንምቕናስ ኣብ እንገብሮ ምንቅስቓስ ምልክት እዩ።
ነዚ ኣርማ ዝሰርሐ ኣቶ ዳንኤል ደስታ ሕሉፍ ክነመስግኖ ንፎቱ። ንሱ ኣብ ኣዲስ ኣበባ፣ ኢትዮዽያ እዩ ዝነብር ምስ ዶ/ር ሮሚና ኢስትራቲ ድማ ቐረባ መሳርሕታ እዩ። ብፍሉይ መልክዕ ዝቐረፆ ኣርማ ድማ ነቲ ፕሮጀክት ዓቢይ ትርጉም ኣለዎ።


text:
Radio Erena: 21 August 2022
‘ፈደራላዊ መንግስቲ ኢትዮጵያ ግዚያዊ ተኹሲ ደው ናይ ምባል ስምምዕ ብምጥሓስ፣ ደብዳብ ኣካዪዱ’ ብምባል ህወሓት ንዘቕረቦ ክሲ፣ እቲ መንግስቲ ናይ ኣሉታ ምላሽ ሂቡሉ።
ህወሓት፣ ‘መንግስቲ ኢትዮጵያ ብ15 ነሓሰ፣ ኣብ ምዕራባዊ ክፋል ትግራይ ዝርከብ ከባቢታት ደደቢት፣ ንሓደ ሰዓት ዝጸንሐ ናይ ከቢድ ብረት መጥቃዕቲ ኣካዪዱ’ ክብል እዩ ዝኸስስ።
እቲ ደብዳብ ከቢድ ብረት፣ መንግስቲ ኢትዮጵያ ንሰላም ቅሩብ ከምዘይኮነ ዘነጽር እዩ ክብል ህወሓት ብተወሳኺ ይኸስስ።
ጸሓፊት ጉዳያት ፕረስ ቀዳማይ ሚኒስተር፣ ቢለነ ስዩም ኣብ ዝሃበቶ ጋዜጣዊ መግለጺ፣ ነቲ ብህወሓት ዝቐረበ ክሲ ናይ ኣሉታ ምላሽ ድሕሪ ምሃብ፣ እቲ ተጻብኦ ደው ናይ ምባልን ዝርርብ ሰላምን ንኸይዕወት ህወሓት ዝምህዞ ዘሎ ሰንዓ’ዩ ኢላ።
ንሳ ብወሳኺ፣ እቲ ፈደራላዊ መንግስቲ ንዘተ ሰላም ድሉው ኣሎ ኢላ። እንተኾነ እቲ ግዚያዊ ተኹሲ ናይ ምቁራጽ ስምምዕ ንሓዋሩ ዝኾነሉ ስምምዕ ብክልቲኦም ወገናት ክፍረም ኣለዎ ኢላ።
ህወሓት ብወገኑ ኣቐሚጡዎም ዘሎ ቅድመ ኩነታት ከይተተግበሩ፣ ዘተ ሰላም ክዕወት ከምዘይክእልን፣ ኣብ ክንዲ ብመንጎኝነት ሕብረት ኣፍሪቃ ከኣ ብፕረዚደንት ኬንያ ነበር ኡሁሩ ኬንያታ ክካየድ እዩ ዝጠልብ ዘሎ።
ብፈደራላዊ መንግስቲ ኢትዮጵያ ዝቖመት ሸውዓተ ዝኣባላታ ተዛታዪት ጉጅለ፣ ሓድሽ እማመ ሰላም ሒዛ ቀሪባ እኳ እንተላ፣ ዘተ ቅድሚ ምጅማሩ፣ ተኹሲ ናይ ምቁራጽ ስምምዕ ክፍረም ዝጠልብ ስለዝርከቦ፣ ብወገን ህወሓት ተቐባልነት ኣይረኸበን ዘሎ።
‘ስምምዕ ምቁራጽ ተኹሲ ኣይጠሓስናን’ ፈ.መ.ኢትዮጵያ
Radio Erena: 21 August 2022


text:
Almater
Hugin og Munin
ኖስክ ተማሃር።
ምስ መንእሰያት ድሳነ ጽሑፋት ፊልምታትን ዕዮታትን።
ሓገዝ ቋንቋ ኣደ ብድተፈላለየ ቋንቋታት።
Kunnskap.no
ተምሃር ቃላት ብ ቡክሞል ነርወጂያን ቋንቋ ምዓልታዊ ስእሊ ብምርኣይ ፣ ብምስማዕ ፣ ብምንባብ ከምኡ ድማ ብምጽሓፍ። ጽማቅ (ክፋል)ካብ ስእላዊ መአከቢ ቃላት ከምኡ ድማ ካብ ዝተፈላለዩ ኣርእስትታት።
Kunnskap.no
ተምሃር ቃላት ብ ቡክሞል ነርወጂያን ቋንቋ ምዓልታዊ ስእሊ ብምርኣይ ፣ ብምስማዕ ፣ ብምንባብ ከምኡ ድማ ብምጽሓፍ። ጽማቅ (ክፋል)ካብ ስእላዊ መአከቢ ቃላት ከምኡ ድማ ካብ ዝተፈላለዩ ኣርእስትታት።
Norsk pluss
ነርወጂያን ዝተወሰኾ ቆልዑት፣ ተመሃር ነርወጂያን ቋንቋ ብምርኣይ፣ ብምስማዕ ፣ ብምንባብ ከምኡ ድማ ዕዮ ገዛ ብምስራሕ።
Trygg trafikk
ኣብዚ ብሸውዓተ ቋንቋታት ስእሊ፣ ፊልምን ጽሑፍን ብዛዕባ ትምህርቲ ተራፊክ ትረክብ፣ ኣብ የማናይ ላዕሊ ናቲ ገጽ ቋንቋ ትግርኛ ምረጽ።


text:
ኣብ ኢትዮጵያ ናይ ክልተ መዓልታት ምብጻሕ ዘካይድ ዘሎ ፕረዚደንት ኤርትራ ኣቶ ኢሳያስ ኣፈወርቂ ትማሊ ምስ ቀዳማይ ሚንስትር ኣቢይ ኣሕመድ ኣብ ክልቲኣውን ዞባውን ምዕባለታት ኣተኩሮም ከምዝዝተዩ ካብ ክልቲኦም ወገናት ዝመጹ ሓበሬታታት ኣመልኪቶም።
ፕረዚደንት ፈደራላዊት ደሞክራሲያዊት ኢትዮጵያ ወ/ሮ ሳህለወርቅ ዘውደ ንፕረዚደንት ኤርትራ ኣብ ቤተመንግስቲ ኣዲስ ኣበባ ናይ ምሳሕ እንግዶት ዝገበራሎም ክኾና ኸለዋ፥ ኣብቲ ግብዣ ቀዳማይ ሚንስተር ኢትዮጵያ ዝነበረ ሃይለማርያም ደሳለኝን ፕረዚደንት ኦሮሚያ ሽመልስ ኣብዲሳን`ውን ተረኺቦም ኔሮም።
ክልቲኦም መራሕቲ ካብ ዝዘራረብሉ ዛዕባታት ሓደ ምክልኻል ኮቪድ-19 ከምዝኸውን ሚንስትር ዜና ኤርትራ ኣቶ የማነ ኣቐድም ኣቢሉ ኣብ ዝለኣኾ መልእኽቲ ጠቒሱ ኔሩ።
ቀዳማይ ሚንስተር ኣቢይ ኣሕመድ ብትዊተር ኣብ ዝለኣኾ መልእኽቲ ድማ፥ ክልቲኣውን ዞባውን ጉዳያት ከምኡ`ውን ብዛዕባ ኣብዚ እዋን ንማሕበረሰብ ዓለም ኣጋጢምዋ ዘሎ ብድሆታት ክንዘራረብ ኢና ኢሉ ኔሩ።
ክልቲኦም መራሕቲ ትማል ሰንበት ገለ ከባብታት ኣዲስ ኣበባ ኣብ ዝዕዘብሉ ዝነበሩ እዋን ንምክልኻል ቫይረስ ኮሮና ተባሂሉ ዝግበር መሸፈኒ ገጽ ኣይገበሩን ኔሮም-ሎሚ ሰኑይ ኣብ ሓደ ከባቢ ኦሮሚያ ኣብ ዝበጽሕሉ እዋን ግን መሸፈኒ ጌሮም ተራእዮም ኔሮም።
ለበዳ ቫይረስ ኮሮና ኣስጋኢ እናኾነ ካብ ዝመጽእ ንደሓር፥ ቀ/ሚ ኣቢይ ንመራሒ ወጻኢ ሃገር ተቐቢሉ ከዘራርብ ፕረዚደንት ኢሳያስ ኣፈወርቂ ናይ መጀመርያ`ዩ-ምናልባት`ውን ፕረዚደንት ኢሳያስ ድሕሪ ምምጻእ`ዚ ለበዳ ኣብ ዓለም ናብ ካልእ ሃገር ዝገሸ ቀዳማይ መርሒ`ዩ ዝብሉ ሓበሬታታት ኣለዉ።


text:
ብመንፈስ ድኻታታ ብጹኣን አዮም፣
ዝተባረኹ ቤተሰብ፣
ኣብቲ ኣህዳዊ ወይ ፈላሚ ኣገልግሎት ጐይታና የሱስ ክረስቶስ ኣብዛ ምድሪ ነቶም ሰዓብቱ ንጹር ዝኾነ መምሪሒ ህይወት እንታይ ምዃኑ ኣረእይዎምን ሚሂርዎምን እዩ፣ ነዚ ክርስትያናዊ ህይወት አዚ ድማ ሙሉእ ብምልኡ ኣብ ጐይታና የሱስ ክርስቶስ ተወኪልካ ብጸጉኡ ኣቢልካ አትረኽቦ ናብራ ህይወት እዩ፣ እዚ ከምዚ ዓይነት ናይ ህይወት ጉዕዞ ድማ ኣብቲ ናይ ከረን ስብከት ተባሂሉ ዝጽዋዕ ኣብ ወንጌለ ማቲዎስ ካብ ምዕራፍ 5።1-12 ተጠቒሰን ዘለዋ ጥቕስታ ብንጹር ተገሊጹ ንረኽቦ፣እዚ ብጹእና ወይ ሕጉስ ዝብል ትርጉም ካብቲ ብስሚዒትዊ ውይ ደጋዊ ኩነት ተደጊፍና ወይ ተበጊስና አንረኽቦ ሓጐስ ንላዕሊ አዩ፣ እዚ ሓጐስ እዚ እቲ ብምእማን ጐይታና አየሱስ ክርስቶስ ዝረከብ ኰይኑ ምሉእ ብምሉእ ናይ ልቢ ሰላምን መንፈሳዊ ሓጐስን ኰይኑ ብተወሳኺ ድማ ናይ ምድሓን ህያብ አዩ፣ ዕላማ እታ ክርስትያናዊ ቤተሰብ ኣብዛ ምድሪ። ምሉእ ብምሉእ ነቲ ናይ ጐይትና የሱስ ክርስቶስ ናብራ ከተነንጸባርቖ እዩ፣ ናይዚ ከምዚ ዓይነት ናብራ ውጺት ጥራይ ድማ አዩ ሕጉስ ቤተሰባዊ ህይወት ሒዝና ክንጓዓዝ ዝድግፈና፣ኣብ ኤፈሲን 4።22-24 ከምዚ ይብል “ነቲ ቐደም እተመላልስኩምሉ ብትምኒት ስሕተተ ዝጠፍእ ኣረጊት ሰብ ቀንጢጥኩም በቲ ናይ ኣእምሮኹም መንፈስ ክትሕደሱ እሞ እቲ ብናይ ሓቂ ጽድቅን ቅድስናን ብመልክዕ ኣምላኽ እተፈጥረ ሓድሽ ሰብ ልበሱ”፣ እንተ ደኣ ከም ቤተሰብ ጽንዑ ዝኾነ ክርስትያናዊ ባህሪ ከነርኢ ተደሊዩ እሞ ድማ ኣብ ጐይታና የሱስ ክርስቶስ ተወኪልና ካብ ዓለማዊ ትምኒት ርሒቕና ናብራና ክንመርሕ እንተ ደሊና ወትሩ ብጸሎት ገጽ ኣምላኽ ክንደሊ ይግብኣና፣ ንዝመጽእ ኣዋርሕ ድማ ከም ቤተሰብ ኰይና ሓቢርና ብዛዕባ እቲ ጐይታና የሱስ ዝመሃሮ ናይ ከረን ስብከታት ክንርኢ ኢና፣ ቤተስብኩም መዓልታዊ ንጐይታ የሱስ እናመሰለት ክትከይድ መታን እስከ ወትሩ ንመንፈስ ቅዱስ ኣብ ቤትኩም ስፍራ ሃብዎ፣
ቀዳማይ ብጽእና ማቲዎስ 5።3
“ብመንፈስ ድኻታት መንግስተ ሰማይ ናታቶም እያ እሞ ብጹኣን አዮም” ማቴ 5።3፣
እዛ ቀዳመይቲ መስርዕ ተዋሂብዎ ዘሎ ናይ ብጽእና መገዲ ንዓና ተዘኻክረና ነገር አንተደኣ ሃልዩ ኣምላኽ ዓቢ ኣምላኽ ምዃኑ። ንሕና ግና ምንም ዘይብልና። ብዘይብእኡ ድማ ነደንግጽ ሰባት ምዃና ንምንጻር እዩ፣ መንግስቲ ኣምላኽ ወትሩ ኣትክሮኣ ኣብ ምህሮ ጐይትና የሱስ ክርስቶስ አያ፣ እቲ ሰመያዊ ኣቦና ኩሉጊዜ ብትሕቱን ስቡርን መንፈስ ኣቢልና ናብኡ ክንመጽእ እዩ ዝደልየና፣
ኣብ መንጐ ኣምላኽን ኣብ መንጐናን ዘሎ ርክብ ኩሉ ጊዜ ኣብ ምሉእ ምውካል ዝተመርኮሰ ክኸውን ይግባኣ፣ እንተ ደኣ ብኹፍት ልብናን ኣእዳውናን ንዕኡ እናጸማእናን እናጠመናን ናብኡ መጺና። ንሱ ድማ እቲ ዘይውዳእ መንፈሳዊ ሪቕ ምልኣቱ ናባና ከፍስሶን ከንጀርብቦን እዩ፣ ብኣንጻሩ እንተ ደኣ ብትዕቢትን ብተኣማንነት ገዛእ ረእስና መሊእና ግና። ንሱ ብምንም ተኣምር ኣይጥቀመልናን አዩ፣ እቲ ኣንዳዕዲዕና ኣዚና ክንፈልጦ ዝግብኣና ነገር እንተሃልዩ ድማ ንሕና ብዘይ ብእኡ ምንም ክንገብር ዘይንኽእል ፉጡራት ምዃና አዩ (ዮው. 15።5-8)፣ ንሕና ብገዛእ ርእስና እንውንኖ መንፈሳዊ ጽድቂ ስለ ዘይብልና ኩሉ ጊዜ ካብ ጐይታና የሱስ ክርስቶስ ወጻኢ ዝህልወና ናብራ ኩሉ መንፈሳዊ ድኽነት ዝዓብለሎ እዩ፣ ከመይሲ ንሕና ብዘይብእኡ ምንም ክንገብር ዘይንኽእል ፉጡራት ኢና፣ኣብ ኢሰያስ 66።2 ከምዚ ይብል”ኢደይ እያ ነዚ ኩሉ ዝገበረቶ እዚ ኩሉ ኸኣ ኮይኑ ኣሎ። ይብል እግዚኣብሄር ግናኸ ኣብቲ ሽጉርን ዱቑስን መንፈስ ዘለዎ ብቓለይ ዝርዕድን ሰብ ደኣ እየ ዝጥምት ዘለኹ”፣ ንዕኡ ብትሕትና ክንደልዮ ኣብ እንጅምረሉ ጊዜ ንሱ ድማ ህያው ኰይኑ ብኣና ይረኣን ይግለጽን፣ንሕና ብመንፈስ ትሕትና ምምልላስ ክንመሃር ከለና ድሮ ነቲ ኣብ ውሽጥና ኣንቢርዎ ዘሎ ናይ መንግስቱ ሃብቲ ብምልኣት ክገልጾ ይጅምር ማለት እዩ፣
“ፈርሳውያን መንግስቲ ኣምላኽ መኣስ ትመጽእ ኢሎም ምስ ሓተትዎ ንሱ መንግስቲ ኣምላኽ እንሃ ኣብ ውሽጥኹም ኣላ እሞ መንግስቲ ኣምላኽሲ ብምትሕልላው ኣይትመጽእን እያ እንሃ ኣብዚ ወይስ ኣብቲ ዝብላውን የልቦን ኢሉ መለሰሎም” ሉቃስ 17።20-21፣ መንግስቲ ኣምላኽ ኣብቲ ኣብ ውሽጥና ዘሎ የሱስ እያ ዘላ፣ መንግስቱ ድማ ብዓይኒ ስጋ እትርኣ ስጋዊት ዘይኮነትሲ መንፈሳዊት እያ፣ሃዋርያ ጳውሎስ ብዛዕባ እዛ መንግስቲ እዚኣ እብ ሮሜ ምዕራፍ 14።17 ብዝግባእ ገሊጽዎ ኣሎ፣ ከምዚ ድማ ይብል “ መንግስቲ ኣምላኽሲ ብመንፈስ ቅዱስ ጽድቅን ሰላምን ሓጐስን አያ እምበር ብልዕን መስተን ኣይኮነትን እሞ ነቲ ሰናይኩም ኣይተጽርፍዎ፣ እቲ በዚ ኸምዚ ንክርስቶስ ዘገልግሎ ንኣምላኽ ባህ የብሎ ብሰብውን ፍቱን እዩ”፣ እምበኣር አቲ ሕመረት ክርስትና ህይወት ንየሱስ ምምሳል አዩ፣ ናቱ ባህርያት እናሓዝና ክንጓዓዝ ከለና ድማ ንዕኡ እናመሰልና ንኸይድ ማለት እዩ፣ በዚ ኸምዚ ድማ አቲ ሰማያዊ ኣቦና እቲ ናይ መንግስቱ ሰማያዊ በረኸት ኣብ ልዕሌና የፍስሶ፣ እስከ ነዘን ዝስዕባ መሰርታውያን ነጥብታት ንደቅኹም ብዛዕባ መንገዲ ብጽእና መሃርዎም።
መሰረታውያ ነጥብታት፣
1 ናብራ ናይ እቶም ብመንፈስ ድኻታት ዝዀኑ ስድራቤትኣብ ዘመን ህይወትና ኩሉ ጊዜ ክንፈልጦ ዝግባኣና ጉዳይ እንተሃልዩ ምሉእ ብምሉእ ኣብ ኣምላኽ ክንውከልን ክንጽጋዕን ከም ዘሎና ምፍላጥ እዩ፣ ካብ ንገዛእ ርእስና ኣብሊጽና ንየሱስ ክንደሊ እንተ ተድልዩ ትሕትና የድሌና፣ ትሑት ምዃን ኣዚዩ ከቢድ እዩ፣ ከመይሲ ንሕና ብባህርይና ኣብ ገዛእ ርእስና ክንውከል እንደሊ ፍጡራት ኢና፣ እንተ ደኣ ንጐይታና የሱስ ክርስቶስ ካብ ደገ ንውሽጥና ምሉእ ብምሉእ ክቆጻጸረና እንተ ፈቒድና ሹዑ ብመንፈስ ድኻታት ምዃና ንፈልጥ እሞ። ኣብኡ ምሉእ ብምሉእ ተጸጊዕና ተኻፈልቲ በረኸቱ ክንከውን ንኽእል ማለት እዩ፣
2 በረኸት ኣምላኽ እታ ሰማያዊት መንግስቲ
እንተ ደኣ ብትሕትና ኣናተመላለስና ኣብ ኣምላኽ ምሉእ ብሙሉእ ተወኪልና፣ ውጺት ናይዚ ድማ ፍጽም ዝኸነ ሓጐስን ምልኣት ዘለዎ ናይ መንግስቱ በረኸት ተኻፈልቲ ኰይና ምስኡ ድማ ዕሙቕ ዝበለ ርክብ ይህልወና፣ ኣባል ነፍሲ ወከፍ ቤተሰብኩም ኣብ ቅድሚ ኣምላኽ ብትሕትና ክትመላለስ ከላ ውጺት ናይ እዚ ከኣ ንሱ ኣብ ቤትኩም ዘፍስሶ ዓቢ ናይ መንግስቱ በረከት ከምይ ጉርም ምኻኑ እስከ ሕጂ ብልብኹም ሕሰቡ፣ በዚ ሰመያዊ በረኸት ምስ ተመላእኩም ንኻልኦት ዘለኩም ግብረመልሲ ኸ እንታይ ኮን ምመሰለ?
ቤተሰባዊ መጽናዕቲ
ቀዳማይ ደረጃ ትሑት ንምዃን ምምሃር፣ጥቅሲ “ኣብ ማእከልኹም ለባምን ኣስተውዓልን መን እዩ ንሱ ብሰናይ ኣካይድኡ ብለውሃቱ ጥበብ ገይሩ ግብሩ የርኢ” ያቆ።3።13፣
ተግባራዊ ስጉምቲቅድሚ ሕጂ ብፍጹም ዘይትደልዮ ስራሕ ዓሚምካ ዶ ትፈልጥ? እስከ ኣብ ቤትካ ገለ ነገር ዝግበር ወይ ዝዕየ ነገር እንተሎ ሃሰው በል እሞ ንዕኡ ብምግባርካ ድማ ንኣባላት ቤተሰብካ ከተሐጉሶም ፈተን፣ ንኣብነት ሽቃቕ ምሕጻብ ወይ ድማ ኣብ ገዛኻ ዘሎ ጓሓፍ ምልዓል ወይ ድማ ንስኻ ዘይበላዕካሉ ወይ ዝረሰሓ ኣቕሓ ምሕጻብ ክኸውን ይክእል እዩ፣ ነዞም ነገራት አዚኣቶም ተሓጊስካ ኩሉጊዜ ክትገብሮም እሞ ጀምር ኣብ ዘመን ህይወትካ ሓቀኛ ዝኾነ ናይ ምስትውዓል ጥበበ ክትመሃር ኢኻ፣ እስከ ነዚ ነገር እዚ ማንም ከይፈለጠካ ግበሮ፣ እስከ ንገምት ነፍሲ ወከፍ ኣባል ስድራኻ ብምስትውዓል ዝተሰነየ ትሕትና ክትዓዪ እንከላ ቤተስብኩም እንታይ ኮን ምመሰለት?
ጸሎት
ዎ ኣምላኽ ለባማትን ኣስተውዓልትን ኮይና ዕዮናን ዕማምና ብትሕትና መታን ክንዓምም እሞ ከም ቤተሰብ ድማ ዕውታት ክንከውን ደግፈና፣ ኣምላኽ ንኻልእት ክንገብርን እቲ ብስጋ ዘይካኣል ነገር ክንዓምምን ጸጋ ሃበና፣
ካልኣይ ደረጃ ብዛዕባ ትሕትና ብዙሕ ተማሃርጥቅሲ  ፣ ፊሊ. 2።3
ተግባራዊ ስጉምቲእስከ ሕሰቡ ኣብዚ ቀረባ እዋን ዝገበርኩምዎ ነገር አሞ ኣብ ብዙሓት ተፈላጥነት ዝረኸብኩምሉ ጉዳይ አንተሃልዩ ብፍላይ ብዛዕባ እዚ ጉዳይ ነፍሲ ወከፍ ኣባል እታ ስድራ ዝፈለጥዎ ነገር ንስኻ ነቲ ዝረከብካዮ ተፈላጥነት ወይ ዝና ኣምላኽን ካልኦትን መታን ክወስዶዎ ክትውፍየሎም ፍቓደኛ ዶ ምኾንካ? ነዚስ ብተግባራዊ ወይ ብጭቡጥ መገዲ ብኸመይ ምስ ዓመምኻዮ?
ጸሎትዎ ኣምላኽ ንገብሮ ዘበለ ኩሉ ንዓኻ ንኽብሪ ከነውዕሎ ደግፈና፣ ኣምላኽ የዒንትና ካብ ገዛእ ርእስናን ካብ ድሌትናን ክነልዕል ደግፈና፣ ብእንጻሩ ንጥቅሚ ካልኦትን ዘለዎም ክብርን ብዒንትኻ ክንርእዮም ደግፈና።
ሳልሳይ ደረጃ ንኻልኦት ቀዳምነት ምሃብ፣
ጥቅሲ “ነፍሲ ወከፍ ንጥቅሚ ብጻዩ ደኣ እምበር ሓደ እካ ጥቕሚ ካልኦት ኣይድለ” 1ቆሮ 10።24፣“ሓንቲ እኻ ንርእሰይ ይጥዓመኒ ብምባል ወይስ ንውዳሴ ኸንቱ ኣይትግበሩ ብትሕትና ግና እቲ ሓደ ነቲ ሓደ ኻብ ርእሱ ኣብሊጹ ይርኣዮ ነፍሲ ወከፍ ንርእሱ ዝሔሾ ኣይጠምት”፣ ፊሊ 2።3-4
ተግባራዊ ስጉምቲኣብ መንጎ እቲ ንስኻ ትደልዮን ኣብ መንጎ እቲ ንኻልኦት ብሉጽ ዝኾነ ነገር ኣቲኻ ዶ ምርጫ ጌርካ ትፈልጥ? ካብቲ ንስኻ ትደልዮ ንላዕሊ ንኻሎት ዘድልዮም ነግራት ዶ ክትገብር ፍቓደኛ ኢኻ? እሰከ ሕጂ ቤተሰብካ ዘድልዮም ምርጫታት እንታይ ምኻኑ እሞ ረኣ ከምቲ ጊዜ ዘልካ ድማ ንነፍሲ ወክፎም ከተማላኣሎም ፈትን፣ ናይ ነፍሲ ወከፍ ድሌታትን ምርጫታትን ድማ ከይነኣኣስካን ከየጉረምረምካን ግበሮ ነዚኦም ናይ ቤተስብካ ምርጫታትን ድሌታትንከ ብዘይምጉርምራምን ብዓቢ ሓጎስን ዶ ኾን ምዓመምካዮም?ጸሎትኩብር ኣቦ ከምቲ የሱስ ንኻሎት ዘገልገል ንሕና እውን ንኻልኦት ከነገልግል ንደሊ ኢና፣ ካብቲ ንሕና እንደልዮ ንላዕሊ ከም ጎይታ ክንከውንን ካባና ኣብሊጽና ድማ ንኻልኦት ከነገልግልን ንደሊ ኢና፣ ኣምላኸይ ሓግዘና ሱሱዓት ከይንኸውንን ካብ ገዛእ ረስና ኣብሊጺና ድማ ጥቅሚ ኻሎት ከነቐድም ርድኣና፣ራብዓይ ደረጃ ኣምላኽ ብምልኣት ክቆጻጸርካ ፍቐደሉ፣
ጥቅሲ “ደጊም ብጊዚኡ ንሱ ልዕል ምእንቲ ከብለኩም ኣብ ትሕቲ እታ ጽንዕቲ ኢድ ኣምላኽ ትሕት በሉ፣ ንሱ ይሓልየልኩም እዩ እሞ ንኹሉ ሐልየትኩም ኣብኡ ኣውድቕዎ”፣ 1ጲጥ. 5።6-7
ተግባራዊ ስጉምቲብዙሕ ግዜ ዘጨንቐና ነገራት ንሕዝ ኢና፣. ዘሎና ጭንቀትን ጾርን ድማ ኣብ ክንዲ ናብ ጎይታ ንድርብዮ ካብ ዕሽነትና ዝተላዕለ ዓትዒትና ንሕዞ፣ ሎሚ ኣብ ልብኻ ኣዚዩ ዝኸብደካ ነገር እሞ ድማ ንጎይታ ክትህቦ ዝግባኣካ ጉዳይ እንታይ ኣሎ? ትፈልጥ ዶ ዘለካ ጾርን ጭንቀትን ስቓይን ኣብ እግሪ እግዚኣብሄር ኣቦ ምድርባይ መንገዲ ትሕትና ምኻኑ? እዚ ድማ መርኣያ ኣብ ኣምላኽ ዘለካ ትኣማንነትን ትሕትናን እዩ፣ ነፍስ ወከፍ ኣባል እታ ስድራ ዘለዋ ጸር ወይ ቃንዛ እንታይ ምዃኑ ንሓድሕድኩም ተኻፈሉ ብድሕሪኡ ድማ ኣምላኽ ናይ ነፍሲ ወከፍ ጾር ክወስድ ጸልዩ፣ ኣብዚ ሰሙን እዚ ድማ ብዘዕባ አቲ ጾር እናተዘራረብኩም ብናይ ጴጥሮስ ጥቕሲ ተደጋገፉን ተጸናንዑን፣ “ንሱ ይሓልየልኩም አዩ እሞ ኩሉ ሓለየትኩም ናቡኡ ኣውድቕዎ”
ጸሎትኩቡር ኣምላኽ ብዙሕ ጊዜ ንጭነቕን ዘሎና ጸር ድማ ንዓኻ ምሃብ ንርስዕ ኢና፣ ኣምላኽ ንዘሎና ጾር ክንፈልጦምን ብቕልጥፍ ድማ ናባኻ ክንውፍዮም ደግፈና፣ሓምሻይ ደረጃ ኣዚኻ ንኡስ ክትከውን ምምሃር
ጥቕሲ “ንሱ ኽዓቢ ኣነ ግና ክንእስ ይግባኣኒ ኣዩ” ዮው።3።30
ተግባራዊ ስጉምቲነፍስ ወከፍ ኣባል ስድራ ብዛዕባ ዕቤት ኣምላኽ ይመስክሩ ወይ ይጽሓፉ፣እቲ ብዛዕባ ኣምላኽ እትፈልጥዎ ኣደነቕቲ ነገራት ኩሉ ጸሓፍዎ፣ነፍሲ ወከፍ ኣባል አታ ስድራ ብዛዕባ ዝፈልጥዎ ዕቤት ኣምላኽ ምስ ተዛተዩ፣ ብዛዕባ አቲ ዝፈልጥዎ ዕቤት ኣምላኽ ድማ ምስ ካልእ ቤተሰብ ኮይኖም ይካፈልዋ፣ ኣብዚ ሰሙን እዚ ብዛዕባ ዕቤት ኣምላኽ ምስ ካሎኦትን ቤተሰብካን ክትካፈል ፍቃደኛ ዶ ኾን ምኾንካ?
ጸሎትኣቦ ንሕና ከም የውሃንስ መጥመቕ ክንከውን ንደሊ ኣሎና፣ ንሱ ኣዚ ኣብ ቅድሚ ክርስቶስ ኣዚዩ ንኡስ ምካኑ ኣብ መንግስቲ ኣምላኽ ዘበርክቶ ዕዮ ድማ ንእሱ ምኻኑ ተረዲኡ፣በጃካ ሓግዘና ንሕና ኣዚና ናኣሽቱ ምኻና ንስኻ ግና እምብዛ ዓቢ ምኻንካ ክንፈልጥ፣
ሻድሻይ ደረጃ ብዛዕባ መግስተ ሰማይ ተማሃር፣ጥቕሲ “ መንግስቲ ኣምላኽ ብሓይሊ እምበር ብዘረባ ኣይኮነትን” 1ቆሮ 4።20፣“ ህድእ በል እሞ ኣነ ኣምላኽ ምኻነይ ኣስተብህሉ ኣብ ማእከል ኣህዛብ ልዕል ክብል ኣብ ምድሪ ልዕል ክብል እየ” መዝ 46።10፣
ተግባራዊ ስጉምቲብዙሕ ዶ ትዛረብ? እስከ ኣብ ቅድሚ ኣምላኽ ህድእ ኢልካ ምሱኡ ጊዜ እናሕለፍካ ከመይ ዓቢ ምኻኑ ተረዳእ፣ ተገባራትካ እስከ ባዕሉ ክዛረብ ፍቀደሉ፣ ብኸመይ መገዲ ኮን ይኸውን ካብ ብቓላትካ ንላዕሊ ብተገባርካ ንቤተስብካ ከም ተፍቅሮም ትገልጸሎም ትኸውን?ጸሎትኣቦና ንሕና ብዙሕ ጊዜ ኢና ጫውጫው እንብል፣ ኣምላኽ በጃኻ ሓግዘና ህድእ ኢልና ነቲ ጡዕም ድምጽኻ ክንሰምዕ፣ ኣምላኽ በጃኻ ነቲ ሓያል ፍቕርኻ ብቓላት ጥራይ ዘይኮነስ ብግብሪ ከንረእዮ ደግፈና፣
ሻውዓይ ደረጃ ንኻልኦት ብዛዕባ መንግስቲ ኣምላኽ ኣካፍል።ጥቕሲ “ንሱ ግና ስለዚ እየ እተለኣኽኹ እሞ ንኻልኦት ዓድታት ድማ ብስራት መንግስቲ ኣምላኽ ክሰብከለን ይግባኣኒ እዩ በሎም” ሉቓስ 4።43፣
ተግባራዊ ስጉምቲበረኸት መንግስቲ ኣምላኽ ንነፍሲ ወከፍ ነቲ ንጎይታ የሱስ ከም መድሓኒ ዝተቀበሎ ፍጡር ወዲ ኣዳም እዩ፣ ኣብ ሻድሻይ ደረጃ ንነፍሲ ወከፍ ሰበ ብዘይቃላት ብግብርናና ስራሕናን ንፍቕሪ ኣምላኽ ከንርእዮ ከም ዝግባኣና ተዓዚብና ኔርና፣ ብተወሳኪ ካልእ ድማ እቲ ኣምላኽ ዝገበረልና ግብሪ ብቓላት ኣፍና ከነዘንቱ ይግባኣና፣ እቲ ጥዑም ብስራት ወንጌል መንግስቲ ኣምላኽ ምስ ካልኦት ክንካፈሎ ዝከኣለና ጻዕሪ ክንገብር ኣሎና፣ ሎሚ ከም ቤተሰብ ምስ መን ኮን ትኸውን ብዛዕባ ምድሓን የሱስ ዝተዛረብካ? እስከ የሱስ ኣብ ህይወትካ ዝገብሮ ዓቢ ግብሪ እንታይ ምኻኑ ሕሰብ እሞ ንኻሎኦት ድማ የሱስ ህያው ምኻኑ መስክር፣ እስከ እቲ የሱስ ኣብ ህይወትካ ዝገበሮ ኣደናቒ ስራሕ እብ ህይወትካ ዘምጾ ለውጢ ዓቢ ምኻኑ ሰባት ይመስክሩ፣ጸሎትጎይታ እስከ እቲ ጥዑም ወንጌል መንግስቲ ኣምላኽ ንበይንና ሕዝናዮ ስቕ ከይንብል ርድኣናን ደግፈናን፣ ኣምላከይ ብዛዕባ የሱስ ክንዛረብን እቲ ንሱ ኣብ ህይወትና ዝገበሮ ግብሪ ዓቢ ምኻኑ ክነግርን ከነበስርንሲ እሞ ድማ ሰባት ተኻፈልቲ በረኸት ናይ መንግስተሰማይ ክኾንሲ ትብዓትን ሓይልን ሃበና፣“እቶም ብመንፈስ ድኻታት መንግስቲ ኣምላኽ ናታቶም እያ እሞ ብጹኣን እዮም” ናይ ኣምላኽ መንግስቲ ካብዛ ኣብዛ ምድሪ እንግሞቶ ንላዕሊ በረኸትን ሃብትን ዘለዋ መንግስቲ እያ፣ ከም ቤተሰብ ድማ ከመይ ኣብ ቅድሚ የሱስ ትሑታትን ንኻልኦት ከተገልግሉ ፍቓደኛታት ክትኮኑን ይግባኣኩም፣ ንየሱስ ድማ ኣብ ቤትኩም ኣንጸባርቕዎ፣ ሹዑ በረኸት ኣምላኽ ከመይ ዓቢ ምኻኑ ክትእዩ ኢኹም፣
ቤትናን ቤተሰብናን ንኣምላኽ (ብኪም ባትስ/ቐዳማይ ክፋል)
Typography
- Font Size
- Default
- Reading Mode


text:
Radio Erena: 18 November 2020
ኣብ ክልል ትግራይ ዝካየድ ዘሎ ኵናት እናሓየለ ኣብ ዝመጽኣሉ፣ ሰራዊት ፈደራላዊ መንግስቲ ሓያሎ ከባቢታት ከምዝተቖጻጸረ ገሊጹ።
እቲ ሰራዊት ዛጊት ብምዕራብ፣ ንሑመራ፣ ብሰሜን ንሽረ ብደቡብ ድማ ንኣላማጣ ዝርከቦ ሓያሎ ከባቢታት ትግራይ ከምዝተቖጻጸረ ብምርግጋጽ፣ ናብ መቐለ ይግስግስ ምህላዉ ኣመልኪቱ።
ፕረዚደንት ክልል ትግራይ፣ ዶ/ር ደብረጽዮን፣ ትማሊ 18 ሕዳር ኣብ ዝሃቦ እዋናዊ መግለጺ፣ ከተማታት ሽረን ኣላማጣን ኣብ ትሕቲ ቁጽጽር ሰራዊት መንግስቲ ከምዝኣተዋ ኣረጋጊጹ ኣሎ።
ሰራዊት መንግስቲ፣ ብዘካይዶ ዘሎ ደብዳብ ከቢድ ብረት፣ ኣብ ህዝቢ ጉድኣት የውርድን፣ ናብ ዝኣተወን ከተማታት ድማ ህዝቢ የበሳብን ኣሎ ክብል ከሲሱ።
ህዝቢ ትግራይ፣ ኣንጻር እዚ ወራሪ ዝበሊ ሰራዊት ፈደራላዊ መንግስቲ ክኸትት ድማ ደጊሙ ጸዊዑ።
ኣብዚ ክልተ ሰሙን ኣቑጽሩ ዘሎ ኵናት ፈደራላዊ መንግስቲን ክልል ትግራይን፣ ካብ ክልቲኡ ወገን ናይ ዝሞቱ ብዝሒ ዕጡቓት ይኹን ሰለማዊ ህዝቢ ኣይተጠቕሰን።
ይኹን’ምበር፣ ካብቲ ኵናት ናብ ሱዳን ናይ ዝሃደሙ ብዝሒ ሰባት ኣስታት 30 ሽሕ በጺሑ ኣሎ።
ኣብ ውሽጢ ክልል ትግራይ’ውን ኣሽሓት ሰባት ካብ መነባብርኦም ተመዛቢሎም ኣለዉ።
እዚ ከምዚ’ሉ እንከሎ፣ ኣብ መንጎ መንግስቲ ኢትዮጵያን ክልል ትግራይን ንዝካየድ ዘሎ ኵናት፣ ብሰለማኢው መንገዲ፣ ብዘተ ንምፍትሑ ናይ ሽምግልና ተበግሶ ንምውሳድ፣ ፕረዚደንት ናይጀርያ ነበር፣ ኦሉሶጉን ኦባሳንጆ ናብ ኣዲስ ኣበባ ከምዝኣተወ ተሓቢሩ።
እንተኾነ፣ ብወገን መንግስቲ ኢትዮጵያ ዛጊት ዝተዋህበ ሓበሬታ የለን።
===============


text:
ኣብ ሓደ ውፉይ ጉጅለ ተጸንቢርካ ኣብ ፖለቲካዊ ውሳኔታት ተሳተፍ
ምስ ኢመርጂንግ ሊዳርስ Emerging leaders
እንታይ ኢዩ?
መደባትን ኣ
- ኣብ ቀረባ እዋን ናብ ኢል-ደ-ፍራንስ ዝኣተዉ ሰባት (ኣህጉራውያን ተማሃሮ፡ ስደተኛታት፡ ቁጠባዊ ስደተኛታት ወዘተ) ከምኡ’ውን ወሃብቲ ውሳነ (ፖለቲከኛታት፡ ሰበስልጣን ከባብያዊ መንግስቲ ወዘተ) ምርኻብ
- ኣብ ኣገደስቲ ኣርእስታት ምዝታይ፡ ማሕበራዊ ተወፋይነት፡ ጽልዋ ኮቪድ-19፡ ኣቀባብላ ስደተኛታት ኣብ ፈረንሳ ወዘተ።
- ኣብ ህንፀት ህዝባዊ ፖሊሲታት ምክፋል።
ምፍላጡ ኣገዳሲ!
እቲ መደብ ኣብ ፓሪስ ወይ ብኢንተርነት ኣብ ዙም ይካየድ፣ ካብ መስከረም 2022 ክሳብ ግንቦት 2023።ገለ ምልውዋጥ ኣብ Seine Saint Denis (93) ምስ ወሃብቲ ውሳነ ካብ 9 ከተማታት Est Ensemble፣ ናይቲ መደብ መሻርኽቲ ቅርጺ ክውደብ እዩ።
ተወፋይነት ኣብ እዋናትን ድርኺትን ይምርኮስ፣ ኩሎም ተሳተፍቲ ግን ብፈረንሳ ኣበርክቶ ክገብሩ ኣለዎም፤
- ኣብ ወርሒ መስከረም ኣብ ሰሙን ናይ 3 ሰዓታት ስልጠና ምሃብ
- ካብ ጥቅምቲ ክሳብ ግንቦት ኣብ ወርሒ 2 ወይ 3 ሰዓታት ዝገብር ምልውዋጥ።
ንኣመራርሓን ፖለቲካዊ ጽልዋን ኣዝዮም ዝግደሱ ተሳተፍቲ፡ ዓውደ መጽናዕትን ሞያዊ ደገፍን ብእንግሊዝኛ እውን ከም ኣማራጺ ይቐርብ፡ ተወሳኺ 6 ሰዓታት ኣብ ወርሒ።
ንመን ኢዩ ፧
10 ወርሒ
ዞባ\ ዴባርትሞ
10 ወርሒ
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
ምስ ሓደስቲ ሰባት ተራኸብ
እቲ መደብ ምስ ካልኦት ሓደስቲ መጻእቲ ፈረንሳን ወሃብቲ ውሳነን ኣብ ከባብያዊ ፖለቲካ ተመኩሮታት ንምክፋል ዘኽእል እዩ።
ምምሕያሸ እገባብ ኣነባብራ፣ ኣብ ኢል-ደ-ፍራንስ ንምምሕያሽ ሓሳባት ምቕራብ
በዚ መገዲ፣ ንሓንጸጽቲ ፖሊሲ ሓሳባት ከተቕርብን ኣብ ጥቓኻ ዘሎ ህይወት ንምምሕያሽ ሓባራዊ ፍታሕ ምንዳይ።
ብ ኸመይ ኣብርክቶይ ይሳተፍ
ብኢንተርነት ዝቐርብ መመልከቲ ኣቕርቡ።
ነቲ ቅጥዒ ici. ምልኣዮ ።
ንዝኾነ ሕቶታት ንሰልማ ራሶል ብኢመይል selma@place-network.org፣ ወይ ብስልኪ 06 14 62 56 49 ተወከሱ።


text:
Radio Erena: 27 July 2018
ምስ ናይ ምሕረት ኣዋጅ ብዝተሓሓዝ እሱራት ብዘለዓዓልዎ ናዕቢ ብውሕዱ ሰለስተ ኣብያተ ማእሰርቲ ኢትዮጵያ ከምዝተቓጸለ ማዕከናት ዜና እታ ሃገር ገሊጸን።
እተን ዝተቓጸላ ኣብያተ ማእሰርቲ፣ ኣብ ክልል ኣምሓራ፣ ኣብ ወልድያ፣ ፍኖተ ሰላምን ደብረ ማርቆስን ዝርከባ’የን።
እቲ ናይ ደብረማርቆስ ቤት ማእሰርቲ ድሕሪ ምሉእ ብምሉእ ከምዝተቓጸለ ዝሓበረ ጸብጻብ ዘ ሪፖርተር፣ 1200 እሱራት ከይሃድሙ ጽኑዕ ሓለዋ ይካየድ ከምዘሎ ጠቒሱ።
እቶም እሱራት፣ ብባይቶ እታ ሃገር ዝጸደቐ ናይ ምሕረት ኣዋጅ ብቴሌቪዥን ንዓና ኣብ ግምት ኣየእተወን ብምባል፣ ናዕቢ ብምልዓል’ዮም ን20 ክፍልታት ናይቲ ቤት ማእሰርቲ ኣቓጺሎሞ።
እሱራት ወልድያን ፍኖተ ሰላምን’ውን ብተመሳሳሊ ምኽንያት ነቲ ኣብያተ ማእሰርቲ ከምዘቓጸልዎ ተፈሊጡ ኣሎ።
ኣብ መቐለ’ውን ተመሳሳሊ ፍጻሜ ኣጋጢሙ።
ብቀዳማይ ሚኒስተር ኢትዮጵያ ዝቐረበን ብባይቶ እታ ሃገር ዝጸደቐን ናይ ምሕረት እዋጅ፣ ክሳብ ቅትለት’ውን ዝበጽሐ ከቢድ ፖለቲካዊ ገበናት ዝፈጸሙ ክፍትሑ ክውስን እንከሎ፣ ብኻልእ ዝተፈላለየ ገበናት ዝተኣስሩ ኣሽሓት ግና ጎስዩዎም ከምዝሎ’ዩ ዝግለጽ።
ኣብ ቃሊቲ ዝርከብ ቤት ማእሰርቲ ድማ እሱራት ኣድማ የካይዱ ምህላዎም’ዩ ተሓቢሩ።
እዚ ከምዚ’ሉ እንከሎ ንሸውዓተ ዓመታት ዋና ኣካያዲ ስራሕ ዲጋ ህዳሴ ኮይኑ፣ ነቲ ናይ 4 ቢልዮን ዶላር ፕሮጀክት ክመርሕ ዝጸንሐ ኢትዮጵያዊ ኢንጅነር ስመኘው በቀለ ኣብ ማእከል ኣዲስ ኣበባ ኣብ መኪንኡ ብጥይት ተቐቲሉ።
ፖሊስ፣ ቀተልቲ ንምርካብ ምጽራይ የካይድ ኣሎ።
ቅትለት ናይዚ ላዕለዋይ ኢትዮጵያዊ ኢንጅነር ናይቲ ምስ ግብጺ ዘሰሓሕብ ዲጋ፣ ኣብታ ሃገር ተደጕሉ ንዘሎ ፖለቲካውን ጸጥታውን ሓደጋታት ዘጉልሕ ምዃኑ ዝተፈላለዩ ወገናት ትንታነታቶም ይህብሉ።
ስእሊ፣- ኢንተርነት ኣርካይቭስ
================


text:
በስመ አብ ወወልድ ወመንፈስ ቅዱስ አሐዱ አምላኽ አሜን።
እንፈትዎ ሰብ ብሞት ካባና ክፍለ ከሎ ንሓዝንን፡ ንበክን። ብርግጽ ምብካይ ብሥርዓትን ብኣገባብን እንተኾይኑ ጠቓምን ኣድላይን ነገር እዩ። ብመሪር ሓዘን ንዝተቖጥዐ ሰብነትና መተንፈሲ (መፍትሒ)ንብዓት እዩ። ከምቲ ኣብ ሰብነትና ማይ ዝቛጸረ ነገር እንተኃልዩና ምስ ዝፈስስ ዕረፍቲ ዝስመዓና፡ ብሓዘን ዝተጎድአ ኣካል’ውን ንብዓት ምስ ዘፍስስ ዕረፍቲ ምርካቡ ዘይተርፍ እዩ።
እምበአር እግዚአብሔር ሰብ ክፈጥር ከሎ ንብዓት ከምዝኅልዎ ጌሩ ዝፈጠሮ ናይ ንብዓት ጥቅሚ ብዙሕ ስለዝኾነ እዩ። ንሎሚ ኣብ ክልተ ከፊልና ክንርኢ ኢና።
፩. እቲ ቀዳማይ ንብዓት፣ ወዲ ሰብ ካብ ዝተፈጥረሉ ጀሚሩ ዝነበረ እዩ። ንብዓት ብግዜ ኣቦና ኣዳምን ሔዋንን እዩ ተጀሚሩ። ካብታ ኣይትብልዑ ዝተባህልዋ ዕጸ በለስ ምስ በልዑን ንእግዚአብሔር ምስ በደሉን እዩ። ስለዚ ንብዓት ዝተጀመረ ብንስሓ እዩ። እዚ ክንብል ከለና ግን ቅድሚኡ ኣብ ሰብነቶም( ኣካሎም) ኣይነበረን ማለት ኣይኮነን። መጽሐፈ ቀሌምንጦስ " አልቦቱ ካልዕ ኅሊና ለአዳም ዘእንበለ ብካይ ላዕለ ኃጢኣቱ፡ ኣዳም ብዛዕባ ኃጢኣቱ ምብካይ እንተዘይኮይኑ ካልእ ሓሳብ (ዕዳ) ኣይነበሮን" ተባኂሉ ከምዝተጻሕፈ ንብዓት በዚ እዩ ተጀሚሩ። ስለዚ ናይ ንብዓት ቀንዲ ጥቕሙ ሰብ ብንስሓ ምስ እግዚአብሔር ምትዕራቕ እዩ።
እዚ ድማ ኣብ መጽሓፍ ቅዱስ ብተደጋጋሚ ተጻሒፉ ንረኽቦ። " ወበአንብዕየ አርሐስኩ ምስካብዮ ፡ ንመንጸፈይ ከኣ ብንብዓተይ አጠልቅዮ ኣለኹ።" ዝበሎ ቅዱስ ዳዊት ናይ ንስሓን ጸሎትን ንብዓት እዩ። መዝ /6፡6/ ጐይታና ኢየሱስ ክርስቶስ ‘ውን ኣብ ወንጌል " ብጹዓን እለ ይላህው ይእዜ እስመ እሙንቱ ይትፌስሑ፡ ዚሓዝኑ ምጽንናዕ ኪረኽቡ እዩም'ሞ ብጹዓን እዮም'' /ማቴ 5፡4። ብምባል ዘስተምሃሮ እቲ ዝግባእ ብኽያትን ሓዘንን ናይ ንስሓ ምዃኑ የረድኣና። ኣብ ካልእ’ቦታ ውን " ኣቱም ሕጂ እትስሕቁ፡ ክትበኽዩን ክትሓዝኑን ኢኹም'ሞ ወይለኹም" ሉቃ 6፡25። ኢሉ ዓቢ መጠንቀቕታ ብዛዕባ ሓዘንን ንብዓትን ንምግላጽ እዩ። ስለዚ ንብዓት ኣብ መንፈሳዊ ሕይወት ጉዕዞና ዓቢ ቦታን ደረጃን ዘለዎ ናብ እግዚአብሔር ስለ ኃጢኣትና ብምንባዕ ምሕረት ከም ንረክብ ዝገብር እዩ።
፪. ካልኣይ ጥቅሙ ድማ መወገዲ ሓዘን ፡መተንፈሲ ሥቓይ፡ መቕለሊ ሓዘን ምዃኑ እዩ። እምበኣር ምስ ናይ ሎሚ ጽሑፍና ዝተኣሳሰር እዚ እዩ። ናይ መጀመርታ ኣቦና ኣዳም ኣቤል ወዱ ምስ ሞተ ኣዝዩ ተጨኒቑን፡ መላእ ኣካላቱ ሓቢጡን ተነፋፊሑን ከም ዝነበረ ነዚ ትውፊት ዝመዝገቡ መጻሕፍቲ የረድኡና። ናይ መጀመርታ ሞት ስለዝነበረ ቅድሚኡ ሞት’ውን ስለዘይነበረ ኣዳምን ሔዋንን እንታይ ክገብሩ ከምዘለዎም ኣይፈልጡን ነበሩ። ኣብዛ ምድሪ‘ውን ንበይኖም ስለዝነበሩ ዘጸናንዖም ኮነ ዝመኽሮም ሰብ ኣይነበረን። በዚ ምኽንያት ኣቦና ኣዳም ሰብነቱ ብሓዘን ተዋሕጠ፡ ተጨነቐ፡ ሰብነቱ ነደረ'ሞ ሓመመ። ኣብዚ ግዜ'ዚ መላእክት ናብ ኣዳም መጺኦም ንኽበኪ መሃርዎን ኣርኣይዎን። ንሱ'ውን ምስ በኸየ ሰብነቱ ፈኾሰሉ ፡ ዝነደረ ኣካሉ’ውን ተመልሰ፡ ሰብነቱ ከኣ ዕረፍቲ ረኸበ። ካብቲ ግዜ ጀሚሩ ብሓዘን ምኽንያት ንዝወርደና ናይ ሰብነትና ሕመም ኮነ ጭንቀት ብንብዓትን ብኽያትን እንዳተንፈስና ክሳብ ሕጂ ኣሎና ፡ ንብድሕሪ ሕጂ'ውን ከምኡ እናበልና ክሳብ መወዳእታ ንቕጽል።
ጐይታናን መድኃኒናን ኢየሱስ ክርስቶስ ናብ ቢታንያ ምስ መጸ ኣልኣዛር ካብ ዝቕበር ኣርባዕተ መዓልቲ ጌሩ ነበረ'ሞ ከተንሥኦ ኢሉ ምስ ከደ ፡ ኣብ ቤት ኣልኣዛር ምስ በጽሐ ከም ዝነብዐ ንርኢ። ዮሐ.11። እዚ ድማ ብሞት ንዝተፈልየ ቤተሰብና ወይ ፈታዊና ኣብ ግዜ ሓዘን ክንበኽየሉ ግቡእ ምዃኑ እዚ ስለዝገበርና'ውን ኃጢኣት ከምዘይኮነ የርድአና። ርኅሩኅ ኣምላኽና፡ መፍቀሬ ሰብእ ድሕሪ ቁሩብ ደቓይቕ ካብ ሞት ከምዘተንሥኦ እንዳፈለጠ፡ ኣሕዋት ኣልኣዛር ማርታን ማርያምን ምስ ረኸበ መጀመርታ ናይ ሓዘነን ተኻፋሊ ብምዃን ኣሕነቕነቐን ነብዐን። ድሕር'ዚ ንዓታተን ኣጸናኒዑ ሞይቱ ተቐቢሩ ንዝነበረ ካብ ሞት ኣተንሢኡ ካብ መቓብር ኣውጽኦ። በዚ ድማ ኣዝዩ ሰፊሕ ትምህርቲ ምሂሩና እዩ።
እምበኣር ኩሉ ክርስቲያን እቶመ መሠረታዊ ነገራት ኣብ ግዜ ሓዘን ክገብሮም ዝግባእን ዘይግባእን እዞም ኣብ ላዕሊ ዝጠቐስናዮም ታሪኻት ኣብ መጽሓፍ ቅዱስ ዝተገልጹ እዮም። ብሞት ንዝተፈልየ ቤተሰብና ዝተሰመዓና ሓዘን ብብኽያትን ንብዓትን ክንገላገሎ ግቡእ እንተኾነ ነዚ ግን ግዜን ገደብን ኣለዎ። ብግዜ ዘይተወሰነን መጠን ዘይብሉ ነገር ኣይኮይነን ዶ ሓዘን ንብዓት ብኽያት ሓጎስን ደስታን’ውን እንተ በዚሑ ጉድኣቱ እዩ ዝኸፍእ። ኣቐድም ኣቢልና ከም ዝገለጽናዮ ሓዘንና ብንዓት ክንሰግሮ ጠቓምን እግዚአብሔር ዝፈቐዶን እኳ እንተዀነ መጠኑ እንተ ሓሊፉ ግን ብኣንጻሩ ጉድኣቱ ይዛይድ። ኣብ ግዜ ሓጋይ ዝደረቐ መሬት ንኽልስልስን ኣእካልን ኣዝርእትን ንኽበቑሉ ናይ ክረምቲ ማይ ኣድላይ ምዃኑ ዝዝንጋዕ ኣይኮነን። ካብ መጠን ንላዕሊ ምስ ዝወርድ ግን ነቲ ሕርሻ ጓሕጕሑ ሓጻጺቡ ብምውሳድ ጉድኣት የስዕብ። ብኽያትን ንብዓትን ውን ልክዕ ከምዚ እዩ። ዓይንና ንኽሕሉን ኣብ ግዜ ሓዘን ኣካልና ንኸይጉዳእ ንምክልኻል ዝተፈጥረ ንብዓት ምስ ነብዝሖ ዓይንና ንምጥፋእን ፡ ኣካልና
ጓሕጕሑ ኣደዳ ሕማም ይገብረና። ስለዚ ብግዜን ገደብን ተወሲኑ መጠኑ ከይሓለፈ ዝፍጸም ጥራሕ ምዃኑ የረድኣና። ቅዱስ ጳውሎስ " ከም ፍቓድ እግዚአብሔር ምጕሃይ ናብ ድኅነት ዜብጽሕ ንስሓ የስዕብ፡ ኣየጣዕስን ከኣ'ዩ፡ ጓሂ ዓለም ግና ሞት የስዕብ።" 2ይቆር.7፡10። ዝብለና ነዚ እዩ።
ሓደ ሰብ ካብ ቤተሰቡ ሓደ ብሞት ምስዝፍለዮ ዝገብሮ ነገር ብሥርዓትን መጠንን እንተዘይኮይኑ ካብ ሥጋ ሓሊፉ ነፍሲ’ውን ከምዝጎድእ ከነስተውዕል ኣለና። ኣብ መጽሓፍ ቅዱስ ኣብ ግዜ ሓዘኖም ንእግዚአብሔር ዘሕዘኑን ንሱ'ውን ዘይተሓጎሰሎም ሰባት ኣለው፡ ከምኡ'ውን ኣብ ግዜ ሓዘኖም ንእግዚአብሔር ዘሕጎሱ ሰባት ኣለው። ኣብ ወንጌል ከምዝተጻሕፈ ሰማያዊት ቤት ዘይሓስቡ ፡ ሠናይ ዝሠርሑ ሰባት ኣብ ሰማይ ካብ እግዚአብሔር ንዝቕበልዎ ዋጋ ብምርሳዕ ፡ናይ ሰብ ሞት ተስፋ ከምዘይብሉ ከም እንስሳ ብሓመድ ተበሊዑ ጥራሕ ዝተርፍ፡ ከም ገረብ በስቢሱ ሓመድ ኮይኑ ከምዝተርፍ ጌሮም መሪር ሓዘን ዝሓዝኑ ሰባት ሰነፋት እዮም፡ ንእግዚአብሔር የሕዝኑ፡ እግዚአብሔር ውን ይሓዝነሎም። " ንምውታን ንኽቀብሩ ነቶም ሙታን ግደፍዎም" ብምባል ጐይታና ኣብ ወንጌል ዝተዛረበሎም ሰባት ፡ ክብሪ ሰብን ኃይሊ እግዚአብሔርን ንዘይፈልጡ ሰባት እዩ። ከምዚኣቶም ዚኣመሰሉ ሰባት “ሙታን” ዝተባህሉ ኣብ ምድሪ ብሕይወት ንዝነብሩ እዩ። ሙታን ዝተባህሉ ከምቲ ዝሞተ ሰብ ሥጋኡ ዋለሓደ ነገር ክፈልጥ ከምዘይክእል እዚኣቶም ውን እንዳነበሩ ግን ዘይፈልጡን ዘየስተውዕሉን ስለዝኾኑ እዩ። ስለዚ ሓደ ክርስቲያን ትንሣኤ ከምዘየለ ፡ ኣብታ ሰማያዊት ቤት ኣቦና ጸጋን ክብርን ከምዘይጽበየና ጌሩ ዝሓዝንን ዝበክን እንተኾይኑ ፡ ንእግዚአብሔር ዘሕዝን ከምቲ ኣቐዲሙ ዝተጻሕፈ ብደው ዝሞተ ወይ እንዳተንቐሳቐሰ ግን ዝሞተ ይኸውን። በዚ ዝተጠቕሰ መንገዲ እግዚአብሔር ዘሕዘኑ ከምዘለዉ ፡ ንእግዚአብሔር ዘሕጎሱ‘ውን ኣለው። ካብዚኣቶም ድማ ነቢየ እግዚአብሔር ልቢ ኣምላኽ ቅዱስ ዳዊት እዩ። ኣብ መጽሓፍ ቅዱስ ከምዝተገልጸ ዳዊት ወዱ ምስ ሓመመ ብጣዕሚ ሓዚኑ ነበረ። ድሕሪ ሞቱ ዝገበሮ ግን ንብዙሓት ኣገሪሙ፡ ኣርኣያነቱ ውን ዓቢ እዩ። እቲ ታሪኽ ብኸምዚ ዝስዕብ ኣብ መጽሓፍ ቅዱስ ንረኽቦ።
" ነቲ ሰበይቲ ኦርዮ ንዳዊት ዝወለደትሉ ቖልዓ እግዚአብሔር ከቢድ ሕማም ኣውረደሉ። ሽዑ ዳዊት ምእንቲ እቲ ቖልዓ ናብ ኣምላኽ ጸለየ፡ ጾም ጾመ፡ ኣትዩ ድማ ኣብ ምድሪ በጥ ኢሉ ኃደረ። እቶም ዓበይቲ ቤቱ ኸኣ ካብ ምድሪ ኺትንሥእ ደው ኢሎም ለመንዎ። ንሱ ግና ኣበየ፡ ምስኣቶም ድማ እንጌራ ኣይበልዐን። በታ ሳብዓይቲ መዓልቲ እቲ ሕጻን ሞተ፡ እቶም ሹማምንቲ ዳዊት ከኣ " እንሆ እቲ ሕጻን ብሕይወቱ ኸሎ ተዛሪብናዮ እኳ ቓልና ዘይሰምዐስ፡ ከመይ ኢልና ደኣ እቲ ሕጻን ሞይቱ ክንብሎ ኢና፡ ገለ ኽፉእ እንተገበረኸ'' በሉ። ስለዚ እቲ ሕጻን ከም ዝሞተ ኸይነግርዎ ፈርሁ። ዳዊት ግና እቶም ሹማምንቲ ሕሹኽሹኽ ኪብሉ ምስ ረኣየ እቲ ሕጻን ከም ዝሞተ ኣስተውዓለ። ዳዊት ከኣ ነቶም ሹማምንቱ" እቲ ሕጻን ሞይቱ እዩ" በሎም። ንሳቶም ድማ " እወ ሞይቱ"። በልዎ። ተሓጺቡን ተለኽዩን፡ ክዳውንቱ ለወጠ፡ ናብ ቤት እግዚአብሔር ኣትዩ ኸኣ ሰገደ። ናብ ቤት መንግሥቱ መጺኡውን ዚብላዕ ኣዘዘ፡ ምስ ኣቕረቡሉ ድማ በልዐ። ሽዑ እቶም ገላውኡ" እዚ እትገብሮ ዘሎኻ ነገር እንታይ እዩ፡ እቲ ሕጻን ብሕይወቱ ከሎ ምእንታኡ ጾምካን በኼኻን፡ እቲ ሕጻን ምስ ሞተ ግና ተንሢእካ እንጌራ በላዕካ"በልዎ። ንሱ ኸኣ" መን ይፈልጥ እግዚአብሔር ኢንተ መሓረኒ፡ እቲ ሕጻን ድማ እንተ ሓወየ፡ ኢለ ስለዝሓሰብኩ እቲ ሕጻን ገና ብሕይወቱ ኸሎ፡ ጾምኩን በኼኹን። ሕጂ ግና ሞይቱ እዩ እሞ ንምንታይ ኢለ ደኣ ኽጸውም፡ ደጊምዶ ኸምልሶ ይከኣለኒ እዩ፡ ኣነ ናብኡ እኸይድ እምበር፡ ንሱስ ናባይ ኣይምለስን እዩ"በሎም።2ይሳሙ.12፡15−23።
ኣብዚ ታሪኽ እንረኽቦ ንጉሥ ዳዊት ንወዱ ማዕረ ክንደይ የፍቅሮ ከምዝነበረ፡ ካብ ዙፋኑ ወሪዱ ልብሰ መንግሥቱ ቀንጢጡ (ኣውጺኡ) ኣብ መሬት ብምድቃስ ሓመድ ነስኒሱ ብጾምን ጸሎትን ከምዝተጋደለ ንርኢ። በቲ ካልእ ወገን ድማ ድሕሪ ሞት ወዱ ኣብ ሰማይ ዝግበር ስለዝፈልጥ " ኣነ ናብኡ እኸይድ እምበር፡ ንሱስ ናባይ ኣይምለስን እዩ" ብምባል ኣብታ ሰማያዊት ቤት ዘለዎ ጽኑዕ እምነትን ፡ ሞተ ማለት ናብ እግዚአብሔር ከይዱ ማለት እምበር ካልእ ነገር ማለት ስለዘይኮነ ናብ ቤት እግዚአብሔር ብምዃድ ሰገደ፡ ንእግዚአብሔር ኣመስጊኑ ድማ ከም ዝተመልሰ
ይነገረና።
ኣብ መጽሓፈ ኢዮብ.1፡13−21። ንዘሎ ምስ ንምልከት ድማ፡ ኣብ ግዜ ሓዘን ንእግዚአብሔር ብኸመይ መንገዲ ከነሕጉስ ከምንኽእል የረድኣና። ኢዮብ ብሓደ መዓልቲ ዓሰርተ ደቁ ሞይቶሞ ፡ ክቑጸር ዘይክእል ሃብቱን ንብረቱን ስኢኑ ፡ እንተኾነ ግን " እግዚአብሔር ሃበ እግዚአብሔር ድማ ወሰደ" በለ እምበር ኣየማረረን፡ ሓዘኑ’ውን በቲ ዝግባእ ሥርዓት ኣከናዊንዎ። ኣብዛ ምድሪ ዘሎና ደቂ ሰባት ንኹልና ዘይተርፈና ሞት ካብ ቤተሰብና ክትወስድ ርኢና ንኸውንኢና። ከም ኢዮብ ብሓንሳብ ዓሰርተ ደቁ ዝሰኣነ ግን የለን። በዚ ግን ካብ እግዚአብሔር ድርብ ዋጋ ጸጋን ረኸበ እምበር ኣይተጎድአን። ካብቶም ቀዳሞት ዝበልጹ ውሉድ ፡ ካብቲ ቀዳማይ ሃብቱ ዕጽፍን ድርብን ዝኾነ ሃብቲ ተዋህቦ ፡ ምስ ዝተረግሙ ዝቖጸርዎ ሰባት’ውን ሓፈሩ፡ ንሱ ግን ኣብ ዝሰኣነሉን ዝረኸበሉን ግዜ፡ ኣብ ሓዘኑን ደስታኡን ግዜ ንእግዚአብሔር ኣሐጎሰ፡ ተባረኸ'ውን። እንታይ ደኣ ደቂ ሰባት እቲ ሓቂ እዚ ከሎ መጠን ዘይብሉ ሓዘን ንሓዝን፡ ንምንታይ ኢና ንጭነቕን ኣብ ፈተና ንኣቱን፡ ስለምንታይ ከም ኣቦታትና ኢዮብን ዳዊትን ምዃን ስኢና፡ ኢልና ክንሓትት ንኽእል ኢና ፡ግቡእ'ውን እዩ። ናይዚ መልሲ ብግቡእ እንተተረዲእና ከምቶም ካልኦት ብርቱዓት ዘይንዀነሉ ምኽንያት
ክህሉ ኣይክእልን እዩ። ንሕቶና መልሲ ዝኸውን መጽሓፍ ቅዱስና ስለዝመዝገበልና ነዚ ዝስዕብ ንመልከት።
" እዛ ኸም ድንኳን ጊዜያዊት ዝኾነት ምድራዊት ቤትና፡ ማለት ሰብነትና ፤ እንተ ፈረሰት እኳ፡ ካብ ኣምላኽ ሓንቲ ብኢድ ሰብ ዘይተገብረት ሕንጻ፡ ናይ ዘለዓለም ቤት ኣብ ሰማያት ከም ዘላትና ንፈልጥ ኢና። ሰማያዊ ቤትና ክሳዕ ንለብስ ብሃንቀውንታ ዓንገረር ንብል ኣሎና። ምኽንያቱ ሰማያዊ ሰብነት ምስ ለበስና ዕሩቓት ኴንና ኣይክንርከብን ኢና። ሞት ብሕይወት ምእንቲ ኺልወጥ ካብዚ ምድራዊ ሰንብነትና ክንቅንጠጥ ፈተና ዘይኮናስ፡ ሰማያዊ ሰብነት ምእንቲ ክንለብስ ሃረር ንብል ኣሎና። ከመይ እዚ ድንኳን እዚ ከቢዱና ንቕንዞ ኣሎና። እቲ ነዚ ዘብቅዓና ኸኣ፡ እቲ ዕርቡን መንፈስ ቅዱስ ዝሃበና ኣምላኽ እዩ። 2ይቆሮ 5፡1−5። ኣብዚ ጥቅሲ ሓዋርያ ቅዱስ ጳውሎስ ኣዝዮም ዓበይትን መሠረታውያን ዝኾኑ ነገራት ኣቐሚጡልና ኣሎ። ነዚኣቶም ብግቡእ እንተተረዲእናዮም ብዙሓት ሕቶታት ብግቡእ ይምልሱናል እዮም።
እግዚአብሔር ኣምላኽና ከም ፍቓዱ ክንመላለስ ጸግኡ የብዝሓልና ኣማላድነት ኣዴና ቅድስት ድንግል ማርያምን ተራዳእነት ቅዱሳንን ኣይፈለየና።
ስብሐት ለእግዚአብሔር። ኣምላከ ቅዱሳን ካብ ሓዘን ይሰውረና።
ይትባረክ ( ምሕረትአብ )


text:
ምስ ዓርክኺ ሓዳር ክትምስርቲ ትኽእሊ ኢኺ።
እዚ ማለት ሕጋዊ ሓዳር ኣብ ትሕቲ ሕጊ ማለት እዩ።
ኣብ ማዛጋጃቤት ኬድኩም ድማ ሓዳርኩም ተመስክርዎ።
ነዚ ዝምልከት ግን ኣብ ጀርመን ዝተፈላለዩ ሕግታት ኣለዉ።
ካብ 18 ዓመት ንንዮው ከምድላይኩም ክትምርዓዉ ትኽእሉ ኢኹም
ሓደ ሓደ እዋን ውን ካብ 16 ዕድመ ክትምርዓዉ ትኽእሉ ኢኹም፡፣
ሕጹይኪ ግን ካብ 18 ዕድመ ንላዕሊ ክኸውን ኣለዎ።
ቤት ፍርዲ ስድራቤት ውን ፍቓድ ክህበኩም ኣለዎ።
ምስ ሓደ ሰብ ጥራይ ኢኺ ክትምርዓዊ ትኽእሊ
ካብ ሓደ ሓዳር ንላዕሊ ኣብ ጀርመን ፍጹም ኣይፍቀድን እዩ።
ሕጉስቲ እንተዘይኮንኪ ድማ ሓዳርኪ ኣብ ዝኾነ ሰዓት ከተቋርጽዮ ትኽእሊ ኢኺ።
እዚ ፍትሕ ይበሃል
ሓበሬታ ብዛዕባ እዚ ኣብዚ ትረኽቡ፡ http://www.zanzu.de/de/scheidung-0
ካብ ስድራቤትኪ ንዝኾነ ክትምርዓዊ ኣይፍቀደክን እዩ።
ኣብ ጀርመን ወዲ ሓትነኺ ወይ ወዲ ሓወቦኺ ውን ክትምርዓዊ ኣይፍቀድን እዩ።
ምኽንያቱ እቶም ካብ ከምዚ ዓይነት ሓዳር ዝውለዱ ህጻናት ሕማም ከጥቅዖም ስለ ዝኽእል።
ስለዚ እዩ ድማ ን ዘመድካ ምምርዓው ጽቡቕ ዘይኮነ።
ናይ ግድን ክትምርዓዊ የብልክን!
ዝግድደኪ ሰብ እንተሎ ሓገዝ ክትረኽቢ ትኽእሊ ኢኺ
እቲ ካልእ ኣማራጺ ድማ፡
ብሃይማኖታዊ ኣገባብ ክትምርዓዊ ትኽእሊ ኢኺ
ከምዚ ዓይነት ብዙሕ ምምርዓው ኣሎ።
እዚ ግን ኣብ ጀርመን ኣብ ቅድሚ ሕጊ ወግዓዊ ሓዳር ኣይኮነን።


text:
1.3 ቢሊዮን ህዝቢ ኣብ እትውንን ህንዲ በዝሒ ብኮሮናቫይረስ ዝተትሓዙ ልዕሊ 6.2 ሚሊዮን ሰባት ተመዝጊቦም ኣለው።ሰበስልጣን ሃገራዊ ጥዕና ዘካየዱዎ ሓዱሽ መፅናዕቲ ግን እቲ ሓቃዊ ኣሃዝ ካብቲ ዝተጠቕሰ ዓሰርተ ዕፅፊ ክኸውን ከምዝኽእል ይሕብር።
ቤት ምኽሪ ምርምር ሕክምና ህንዲ ትማሊ ሰሉስ ከምዝሓበሮ ካብ 10 ዓመት ንላዕሊ ዝዕድሚኦም 15 ሰባት እቲ ሓደ ቫይረስ ዝከላኸሉ ታህዋሲያን Antibodies ተረኺቡዎም ኣሎ።ኣብ ነብሶም Antibodies ኣለዎም ማለት ቅድም ክብል በቲ ቫይረስ ተታሒዞም ምንባሮም ዝሕብር እዩ።እቲ መፅናዕቲ ኣብ ልዕሊ 29 ሽሕ ሰባት ከምዝተኻየደ ተፈሊጡ ኣሎ።
ኣብ ህንዲ 97,000 ኣብ ብራዚል 142,000 ኣብ ዩናይትድ ስቴት ስ ድማ 205.000ሰባት ሓዊሱ ኮቪድ 19 ኣብ ዙሪያ ዓለም ንልዕሊ ሓደ ሚሊዮን ሰባት ቀቲሉ ኣሎ።
ብመሰረት ጆንስ ሃፕኪንስ ዩኒቨርስቲ ኣብ ዙሪያ ዓለም ብኮሮናቫይረስ ዝተትሓዙ ልዕሊ 33 ሚሊዮንን 700,000ን ሰባት ተምዝጊቦም ኣለው።


text:
Radio Erena: 02 January 2020
ሚኒስተር ጉዳያት ወጻኢ ዋንግ ዪ ዝምርሖ ላዕለዋይ ልኡኽ መንግስቲ ቻይና፣ ኤርትራ ናብ እትርከበን ሓሙሽተ ሃገራት ኣፍሪቃ ወግዓዊ ናይ ስራሕ ምብጻሕ ከካይድ’ዩ።
ልኡኽ መንግስቲ ቻይና፣ ካብ 7 ክሳብ 13 ጥሪ፣ ዑደት ከካይደለን ሰሪዑ ዘሎ ሓሙሽተ ሃገራት ኣፍሪቃ፣- ግብጺ፣ ጂቡቲ፣ ኤርትራ፣ ብሩንዲን ዚምባብዌን’የን።
ሚኒስተር ዋንግ፣ ኣብዘን ሃገራት ኣብ ዘካይዶ ምብጻሕ ኣብ ልምዓታዊን ካልእን ናይ ምትሕግጋዝ መደባት ብምትኳር ምስ ዝተፈላለዩ ሰበ ስልጣን ክዘራረብ ምዃኑ ኣፈኛ ሚኒስትሪ ጉዳያት ወጻኢ ቻይና ገንግ ሹዋንግ ኣብ ዘካየዶ ጋዜጣዊ መግለጺ ኣፍሊጡ።
እቲ ኣፈኛ ብተወሳኺ፣ ሃገሩ፣ ካብ 1991 ኣትሒዛ ኣብ ነፍሲ ወከፍ ሓድሽ ዓመት፣ ተመሳሳሊ ዑደት ናብ ሃገራት ኣፍሪቃ ከምእትሰርዕ ብምዝኽኻር፣ እዚ ድማ ምስ ኣፍሪቃ ክህልዋ እትደልሊ ጥቡቕ ምትእስሳር ዘጉልሕ’ዩ ክብል ጠቒሱ።
ላዕለዋይ ልኡኽ ቻይና ናብ ሃገራት ኣፍሪቃ ዑደት ንምክያድ መደብ ሰሪዑ ዘሎ፣ መበል 20 ዓመት ምምስራት ምትሕግጋዝ ቻይናን ኣፍሪቃን ኣብ ዝጽንበለሉ ዘሎ ኣጋጣሚ’ዩ።
ቻይና፣ ኤርትራ ኣብ እትርከበን ሓያሎ ሃገራት ኣፍሪቃ፣ ኣብ ዕደናን ህንጻን ዘተኮረ ናይ ቢልዮናት ዶላር ፕሮጀክታት ሰሪዓ ከምዘላ ይፍለጥ።
እንተኾነ እታ ሃገር እተካይዶ ዘላ መደባት፣ ንኣፍሪቃ ናብ ከቢድ ዕዳ ዝሸምም ምዃኑ ዝወቕሱ ወገናት ኣለዉ።
ኣብ ኢትዮጵያን ጂቡቲን እተካይዶ ዘላ ምህናጽ መንገዲ ባቡርን ምስራሕ ጽርግያታትን ዝርከቦ ፕሮጀክታት ንኣብነት ነዘን ሃገራት ናይ ኣስታት 4 ቢልዮን ዶላር ዕዳ ኣሸኪማተን ከምዘላ’ዩ ዝግለጽ።
===================


text:
Hvor kan man få støtte
schedule31.12.2021
→ ውሑስ ክታበት ኮቪድ 19
NYHETER
ክታበት ኮቪድ-19፣ ኤች/ኣይ/ቪ (HIV) ንዘለዎም ሰባት ክወሃብ ውሑስ ምዃኑ፣ ናይ ውድብ ሕቡራት ሃገራት “ትካል መጽናዕቲ ኤይድስ“ -ው/ሕ/ሃ/ት/መ/ኤ-(UNAIDS) ኣፍሊጡ ኣሎ። ኣብ ኖርወይ ዘለዉ ናይ ተላገብቲ ሕማማት ሓካይም፣ ነዚ ደጊፎሞ ኣለዉ። ነቶም ኤች/ኣይ/ቪ ዘለዎም ድማ፣ ነቶም ክታበታት ክወስዱዎም የተባብዕዎም።
schedule21.12.2021
→ ኣብ ሆስፒታል ኦስሎ ተገልገልቲ ምኽሪ እትረኽበሎም ሰዓታት ለውጢ ተጌሩ ኣሎ።
NYHETER
እቲ ኣብ ኦስሎ ዩኒቨርሲቲ ሆስፒታል ዝርከብ ማእከል ናይ ተመላለስቲ ሕሙማት ክሊኒክ ረኽሳዊ ሕማማት፣ ሰራሕተኛታቱ ብከላ -ምሕማም- ኮሮናዊ ለበዳ፣ ስለዘጋጠሞም ነዚዝስዕብ ለውጥታት ምግባሩ ይሕብር ኣሎ።
schedule23.07.2021
→ Hiv og Covid-19 አችኣይቭን ኮቪድ-19ን
አችኣይቪ ዘለዎ ሰብ ብኮሮና ቫይረስ ክልከፍ ወይ ብኮቪድ-19 ከቢድ ሕማም ክሕዞ ዝተዛየደ ተኽእሎ የብሉን። እንተደኣ ሰውነት ናይ ምክልኻል ዓቕሚ ትሒቱ( ማለድ ቁጽሪ-CD4 ትሕቲ 200 ኮይኑ) ከምኡውን ካልኦት ከበድቲ ሕማማት ሃልዩካ ነቲ ተኽእሎታት ከዛይዶ ይኽእል እዩ።
schedule23.07.2021
→ ደገፍ ኣበይ ክርከብ ይከኣል:
ኣብ ዝተፈላለዩ ቦታታት ኖርወይ ንአችኣይቪ ዘለዎም ሰባት ዝሕግዛ ዝተፈላለያ ማሕበራት እየን ዘለዋ። ኣብ ታሕቲ ገለ ኣብነታት ኣሎ። ኣብዞም ቦታታት ሞየኛታትን ምስ ካልኦት አችኣይቪ ዘለዎም ሰባትን ክትራኸብ ዕድል ኣለካ።
schedule23.07.2021
→ ደገፋት ማሕበር ሂቭ ኖርገ
ምስ ኩነት አችኣይቪ ብቐጥታ ዝተተሓሓዘ ሕጋዊ ምኽርታት ወይ ሓገዛት ዘድልየካ እንተኾይኑ ማሕበር ሂቭኖርገ ክንሕግዘካ ንኽእል ኢና። ከም ተወሳኺ ብዛዕባ ምስ አችኣይቪ ዝተሓሓዙ ካልኦት ሕቶታት ሓፈሻዊ ምኽርታት ንህበሉ ኣገልግሎት ኣለና።
schedule23.07.2021
→ መድሕን
ውዕል መድሕን ክፍረም ከሎ ገሊኦም ዓይነታት ውዕላት መድሕን ጥዕናዊ ሓበሬታ ክትህብ ዝጠልቡ ኣለዉ። ገለ ካብዚኦም መድሕን ሂወትን ስክንልናን (livs- og uføreforsikringer) እዮም።
schedule23.07.2021
→ ሕጋዊ መዳያት
አችኣይቪ ዘለዎ ሰብ ገለ መሰላትን ግዴታታትን ኣሎዎ። ብመሰረት ሕጋጋት ምክልኻል ተመሓላለፍቲ ሕማማት ንአችኣይቪ ዝግበረሉ ሕክምናታት ብምሉኡ ኣብ ኖርወይ ብነጻ ስለዝኾነ ርእሰ-ብጽሒት ውን ኣይትኸፍለሉን ኢኻ። ኣብ ገሊኡ ኣጋጣሚታት ከማን ኣብ ሓኪም ስኒ ተውጽኦም ወጻኢታት ክምለሱልካ ይኽእሉ እዮም።
schedule23.07.2021
→ ስነ-ልቦናውን ማሕበራውን ደገፍ
አችኣይቪ ሒዝካ ምንባር ከቢድ ጥዕናዊ ኩነት ኮይኑ ክስመዓካ ይኽእል እዩ፡ ምኽንያቱ ኣብ ሕብረተ-ሰብና ብዛዕባ አችኣይቪ ብዙሕ ግጉይ ኣረኣእያታትን ዋሕዲ ኣፍልጦን ስለዘሎ። ስለዚ ክድግፈካ ዝኽእል ሰብ ክትረክብ ኣገዳሲ ይኸውን።
schedule23.07.2021
→ ውጽኢት መርመራ ፖዘቲቭ እንተኾይኑ(ኣለካ ዝብል)
ውጽኢት መርመራ አችኣይቪ ፖዘቲቭ እንተደኣ ኮይኑ ናብ ሓኪም ረኽሳዊ ሕማማት ኢኻ ትስደድ፡ኣብኡ ድማ ሕክምና ክግበረልካ ዕድል ይወሃበካ። ኣብ ኖርወይ ኩሎም ምስ አችኣይቪ ምትሕሓዝ ዘለዎም ሕክምናታት ነጻ እዮም።
schedule23.07.2021
→ መርመራ አችኣይቪ ምውሳድ
አችኣይቪ ኣለካ ድዩ የብልካን እንኮ ክትፈልጠሉ ትኽእል ኣገባብ መርመራ አችኣይቪ ብምግባር ጥራሕ እዩ።
schedule23.07.2021
→ በየኖት መገድታት ይመሓላለፍን ብኸመይ ነፍስኻ ትከላኸልን
ዕዉት ሕክምና ዝግበረሎም አችኣይቪ ዘለዎም ሰባት ኣብ ደሞም ቫይረስ ዘይዕቀነሎም ንካልኦት ሰባት አችኣይቪ ከመሓላልፉ ኣይክእሉን እዮም። ከምኡውን አችኣይቪ ብማሕበራዊ ርክባት፡ምሕቋፍ፡ምስዓም፡ሓደ ኩባያ ብምጥቃም ወዘተ ዝመሓላለፍ ኣይኮነን።
schedule23.07.2021
→ አችኣይቪ እንታይ ማለት እዩ
አችኣይቪ ንናይ ሰውነትና ናይ ምክልኻል ዓቕሙ ዘጥቅዕ ቫይረስ እዩ። እቲ ቫይረስ ኣብ ሰውነት ምስ ኣተወ ናይ ምክልኻል ዓቕምና ቀስ ብቐስ እንዳተዳኸመ ይኸይድ እሞ ንረኽስታትን ሕማማትን ዝያዳ ተቐባሊ እንዳኾነ ይመጽእ፡ ማለት ነዚ ጠጠው ዘብል ኣፋውስ ክሳብ ዘይተወስደ።
schedule23.07.2021
→ HivNorge(ማሕበር አችኣይቪ ኖርወይ)
ሂቭኖርገ ንአችኣይቪ ዘለዎም ሰባት ዝጥርንፍ እንኮ ማሕበር ተሓከምቲ ኣብ ኖርወይ እዩ፡ ከም ተወሳኺ ንኩሎም ብአችኣይቪ ዝተተንከፉ ሰባት ፈውሲ-PrEP ዝወስዱ ተጠቀምትን ብአችኣይቪ ክልከፉ ዝተዛየደ ተኽእሎታት ዘለዎም ሰባትን ዘጠቓለለ ኣብ ፖለቲካዊ ጽፍሒ ውን ንረብሓታቶም ዝቃለስ ማሕበር እዩ።


text:
ኣብ ኢትዮጵያ ክልል ኦሮምያ ኣብ ዝተፈላለያ ከተማታት ካብ ዝሓለፈ ሰሙን ረቡዕ ጀሚሩ ንሓሙሽተ መዓልታት ዝተጸውዓ ኣብ ገዛ ኮፍ ናይ ምባል አድማ ዝተሓለነ ዕላማ ብምውቕዑ ኣብ ሳልሳይ መዓልቱ ክቋረጽ ተገይሩ ክብሉ አተሓባበርቱ ኣብ ማህበራዊ መራኸቢ ብዙሃን ገሊጾም።
ኣብ ሓደ ሓደ ከተማታት ኣገልግሎት መጉዓዝያ ንምሃብ ዝተንቀሳቀሱ ንዘቋረጽሉ መቕጻዕቲ ክፈሉ ተባሂልና ክብሉ ከለው ሓደ ሓደ ኸአ ኣብያተ ንግድና ተዓሺጉና ክብሉ ንድምጺ ኣሜሪካ ሓቢሮም አለው።
እቲ ኣብ ዝሓለፈ ሰሙን ረቡዕ ኣብ ክልል ኦሮምያ ዝጀመረ አድማ ብማሕበራዊ መራኸቢ ብዙሃን ተጸዊዑ ምንባሩን ዕላምኡ ንጉዳይ ግብርን እሱራት ፖለቲካን ክፈትሑ ንምሕታት ምኳኑ ተገሊጹ።
ነቲ አድማ ከምዝጸውዑ ዝገለጹ አብ ማሕበራዊ መራኸቢ ብዙሃን ቔሮ ማለት መንእሰይ ብዝብል መጸውዒ ንገዛእ ርእሶም ዝጸውዑ ወገናት እቲ አድማ ሸትኡ ብምውቕዑ ኣብ ሳልሳይ መዓልቱ ተቋሪጹ ክብሉ ኣብ ማሕበራዊ መራኸቢ ብዙሃን ገሊጾም አለው።
ብኻልእ ወገን ኣብ ቀላይ ቢሾፍቱ ኣብ እዋን በዓል ኢሬቻ ንዝሞቱ ብመንግስቲ እቲ ክልል ዝስራሕ ዘሎ ሓውልቲ ተቓውሞ ከምዝገጠሞ ተገሊጹ።


text:
ናትና ተዓዘብቲ ተቐጥቂጦም ዝተሰጎጉሉ ምርጫ ስለዝነበረ፡ ውጽኢቱ ኣይንቕበሎን ዝበሉ ኣቦ መንበር መኢኣድ እንጂነር ሃይሉ ሻውል፡”ናይ ህዝቢ ተዓዛቢ ኣብ ዘይብሉን፡ ናይ ፓርቲ ተዓዛቢ ኣብ ዘይብሉን፡ መን ቆጺሩ መን`ዩ ውጽኢት ዝነግር” ክብሉ ሓቲቶም።
ተመሳሳሊ ትሕዝቶ ዘለዎ መግለጺ`ውን፡ ብመድረኽ ቀሪቡ ኔሩ።ኣቦ መንበር መድረኽ ፕሮፈሰር በየነ ጰጥሮስ “ብደረጃ ዓለም ኮነ ብደረጃ ሃገር ክርአ ኸሎ፡ ምርጫ ዘይኮነስ፡ ኢህወደግ ዝሰርሖ ድራማ ስለዝኾነ፡ ተዓዘብቲ ኣብ ዝተረኸብሉ ክድገም ኣለዎ” ኢሎም።
ምኽትል ኣቦ መንበር መድረኽ ኣይተ ገብሩ ኣስራት ብወገኖም፡ ” ኣብ ቅድሜና ንርእዮ ዘለና ነገር፡ ናይ ሓደ ፓርቲ ውልቀመላኽነት ወይ tyranny ነጊሱ ከምዘሎ`ዩ፡ ምኽንያቱ ንድሕሪት ዝተመልሰ ናይ ሓደ ፓርቲ ኣገዛዝኣ ተመስሪቱ`ሎ” ኢሎም።
ኣዲስ ኣበባ ዝርከቡ ወኪላትና ናይ ዝለኣኽዎ ጸብጻባት ምሉእ ትርጉም፡ ኣብ`ቲ ናይ ድምጺ ምልክት ብምጥዋቕ ስምዑ።


text:
ቃል መሪር ሓዘን
ዕለት 31 ጥቅምቲ 2014
ገዲም ጅግና ተጋዳላይ ዑመር ማሕሙድ ኢብራሂም (ዑመር ኢስራኢል) ብዓርቢ ዕለት 31.10.2014 ብዝወረዶ ሕማም ምኽንያት፡ ኣብ ከተማ ካርቱም ካብዛ ዓለም ብሞት ተፈሊዩና። ተጋዳላይ ዑመር ብ 1955 ኣብ ካሪቦሳ/ ኣውራጃ ኣከለጉዛይ ተወሊዱ። ኣብ ንኡስ ዕድሜኡ ብ ነሓሰ 1969 ሃገራዊ ግቡኡ ንምብርካት ኣብ ተሓኤ (ተጋድሎ ሓርነት ኤርትራ) ንክቃለስ ተሰሊፉ ። ተጋዳላይ ዑመር ኣብ ዝተፈላለየ ክፍልታት ሰራዊት ሓርነት ኤርትራ ከም ፊዳእይን ውን ከይተረፈ ዓቢ ኣበርክቶ ከም ዘመዝገበ ኩሎም መቓልስቱ ዝምስክርዎ ሓቂ ኢዩ።
ጅግና ስውእ ዑመር፡ ኣብ ዝተፈላለየ ኩርናዓት ኤርትራ፡ ብሰራዊት ሓርነት ኤርትራ፡ ዝተኻየደ ብዙሕ ጅግንነታዊ ውግኣት ከምተሳተፈ ይፍለጥ። ኣብ ዓሰርተው-ሓደ ካብ ዝተሰተፈሉ ብዙሕ ውግኣት መውጋእቲ ወሪድዎ እዩ። ዑመር ኢስራኤል ብትብዓትን ተወፋይነትን ዝልለ ተጋዳላይ ነበረ።
ተሓኤ ሱዳን ድሕሪ ምእታዋ ድማ ቃልሱ ኣብ ተሓኤ/ሰባ ድሒሩ ድማ ኣብ ግንባር ሃገራዊ ድሕነተ ኤርትራ ምሉእ ግዜኡ ዘወፈየ ካድር-ውድብ ኮይኑ ቃልሱ ክሳብ ዕለተ ሞቱ ቀጸለ። ኣብ ኩሉ ንጥፈታት ውድብና ካብ’ቶም ልሉይ ግደ ዝተጻወቱ ተቓለስቲ ምንባሩ ንዘልኣለም ክዝከር ክነብር ኢዩ።
ውፉይ ተቃላሳይ ዑመር በዓል ሓዳርን ኣቦ 2 ቆልዑን እዩ።
ብስመይን ብስም መሪሕነት ግሃድኤ ንተጋዳላይ ዑመር መንግስተ ሰማይ ከዋርሶን፡ ንክብርቲ በዓልቲ ቤቱን ደቁን ኩሉም ኣሕዋቱን ስድራ ቤቱን ከምኡ’ውን መላእ ኣባላ ግ.ሃ.ደ.ኤ. ጽንዓት ይሃበና ብምባል፡ ነቲ ምሉእ ህይወቱ ዝተቓለሰሉ ዕላማታት ኣብ ሽትኡ ክሳብ ነብጽሑ ቃልስና ከይተሓለልና ክንቅጽሎ ምዃኑ ቃልና ነሕድስ።
ዶር. ሃብተ ተስፋማርያም
ኣቦ መንበር ፈጻሚ ኣካል ግ.ሃ.ድ.ኤ.
Short URL: https://english.farajat.net/?p=8994


text:
ምልካዊ ስርዓት ህግደፍ፣ ኣብ ወጻኢ ሓድሽ ወረቐት መንነት ናይ ምውጻእ ጎስጓስ ጀሚሩ።
ምልካዊ ስርዓት ህግደፍ ኣብ ወጻኢ ንዝርከቡ ኤርትራውያን ክልተ ሓድሽ ወረቐት መንነት፣ ማለት ናይ ስድራቤትን ናይ ውልቅን ወረቐት መንነት ናይ ምውጻእ ጎስጓስ ጀሚሩ። እቶም ምንጭታት ምስናይቲ ስርዓት ህግደፍ ዘርጊሑዎ ዘሎ መንነት ናይ ምርካብ ቅጥዒ ሰነዳት ኣተሓሒዞም ብዝሃቡና
ምልካዊ ስርዓት ህግደፍ ኣብ ወጻኢ ንዝርከቡ ኤርትራውያን ክልተ ሓድሽ ወረቐት መንነት፣ ማለት ናይ ስድራቤትን ናይ ውልቅን ወረቐት መንነት ናይ ምውጻእ ጎስጓስ ጀሚሩ።
እቶም ምንጭታት ምስናይቲ ስርዓት ህግደፍ ዘርጊሑዎ ዘሎ መንነት ናይ ምርካብ ቅጥዒ ሰነዳት ኣተሓሒዞም ብዝሃቡና ሓበሬታ መሰረት፣ ደገፍቲ ናይቲ ምልካዊ ስርዓት ከይተረፈ እቲ ቅጥዒ ኣዝዩ ዝርዝራዊ ብምዃኑ ሕጉሳት ከምዘይኮኑ ‘ውን ክፍለጥ ተኻኢሉ።
ብመሰረት እቲ ህግደፍ ኤርትራውያን ስድራቤታት ንምስላይ ብዝጥዕሞ መንገዲ ኣዳልዩዎ ዘሎ ዝርዝራዊ ሰነድ መሰረት፣ ብሄር፣ ሃይማኖት፣ ክሳብ ኣርባዕተ ወለዶ፣ ዝንቀሳቐስን ዘይንቀሳቀስን ንብረት፣ ሰነዳት ናይ ትቕመጠሉ ሃገር፣ (ናይ ዜግነት ካርድ፣ ፓስፖርት፣ ፍቓድ ምዝዋር መኪና ወዘተ ዝኣመሰሉ ሓበሬታታት) ይሓትት።
ካብ ኤርትራ ዝወጻእካሉ መንገዲ ሕጋዊ ምዃኑን ዘይምዃኑም ብምሕታት ከኣ፣ እቶም ብዘይ ፍቓድ ናይቲ ስርዓት ዝወጽኡ ፍሉይ ሕብሪ ዘለዎ ወረቐት መንነት ከምዝወሃቦም የመልክት።
ወረቐት መንነት ንምውጻእ 30 ዶላር ከምዝኽፈል ‘ውን እቲ ሰነድ ይሕብር።
ምልካዊ ስርዓት ህግደፍ ነቲ መደብ ብዛዕባ ኤርትራውያን ስለያዊ ሓበሬታ ንምእካብ ከምኡ ‘ውን ገንዘብ ንምግሓጥ ኣበጊሱዎ ከምዘሎ እቶም ምንጭታት የገንዝቡ።
ነቲ ናይ ህግደፍ ሰነድ ምውጻእ ወረቐት መንነት ንምምልካት ኣብ ታሕቲ ተመልከት


text:
——
ፋሽስታዉያን ወረርቲ ኣብ ልዕሊ ህዝቢ #ትግራይ ይፍፅምዎ ንዘለው ገበን #ጀኖሳይድ መንግስቲ #ኣውስትራልያ ጠመተ ሂቡ ብዕቱብ ኽኹንኖ ዝፅውዕ ሰለማዊ ሰልፊ ብዲያስፖራ ደቂ ትግራይ ኣብ ሃገረ ኣውስትራልያ ተኻይዱ፡፡
ኣብ መላእ ዓለም ዝርከቡ ዲያስፖራ ደቂ ትግራይ ኣብ ፅላል 3ይ ዙር መኸተ ትግራይ ዓሲሎም ነቲ ንልዕሊ 600 መዓልታት ዝቐፀለ ጀኖሳይድ ትግራይ ማሕበረሰብ ዓለም ብኣግባቡ ተገንዚቡ ኣብ ልዕሊ ፈፀምቱ ተግባራዊ ስጉምቲ ዝወስደሉ ባይታ ንምፍጣርን ንምሕያልን እቲ መኸተ ዝውዕል ገንዘባዊ እቶት ኣብ ምትእኽኻብ ዘድሃበ ውዕውዕ ሰለማዊ ሰልፊ የሳልጡ ኣለው፡፡
ኣብ ኣውስትራልያ ዝመንበሪኦም ዲያስፖራ ደቂ ትግራይ ድማ ከም መቐፀልታ ናይቲ ን20 ኣዋርሕ ከካይድዎ ዝፀንሑ ከይዲ መኸተ ሓምለ 01/2014 ዓ/ም እውን ኣብ ከተማ #ፐርዝ ኣንፃር ኣብ ልዕሊ ህዝቢ ትግራይ ንዝፍፀም ዘሎ ገበን ጀኖሳይድ ዝኹንን ሰልፊ ተቋውሞ ብምክያድ መንግስቲ ኣውስትራልያ ጠመተ ሂቡ ብዕቱብ ኽኹንኖ ፃዊዒት ከምዘቕረቡ ምዕኸን ዜና ቲኤም ኤች ኣፍሊጡ፡፡
ኣብቲ ኣብ ምዕራብ ኣውስትራልያ ኣብ እትርከብ ከተማ ፐርዝ ዝተኻየደ ውዕውዕ ሰለማዊ ሰልፊ ሰልፈኛታት መንግስቲ ኣውስትራልያን ማሕበረሰብ ዓለምን ነቲ ኣብ ትግራይ ዝፍፀም ዘሎ ገበን ጀኖሳይድ ደው ንክብል ሰብኣዊ ሓላፍነቶም ብኣግባቡ ክፍፅሙ ድሕሪ ምፅዋዕ ጀኖሳይድ ትግራይ ደው ይበል፡ ዘይተገደበ ሰብኣዊ ሓገዛት ናብ ትግራይ ይእተው፡ ኢድ ኣእታውነት ባዕዳውያን ሃገራት ደው ይበል፡ ሰብኣዊ ሓገዝ ንፖለቲካዊ ረብሓ ክውዕል የብሉን ዝበሉን ካልኦትን ጭርሖታት ድማ ኣጋዊሖም፡፡
ብፀጋይ መኮነን


text:
Radio Erena: 09 February 2017
ፕረዚደንት ኢትዮጵያ ዶክተር ቶሸመ ሙላቱ ኣብ ቱርኪ ናይ ሓሙሽተ መዓልታት ወግዓዊ ናይ ስራሕ ምብጻሕ ይፍጽም ከምዘሎ ኣገልግሎት ዜና ቱርኪ፣ ኣናዶሉ ሓቢሩ።
ዕላማ ዑደት እቲ ፕረዚደንት፣ ነቲ ኢትዮጵያ ምስ ቱርኪ መስሪታቶ ንዘላ ዝምድና ብዝያዳ ንምትራርኡ ዝዓለመ ምዃኑ እቲ ማዕከን ዜና ጠቒሱ።
ፕረዚደንት ሙላቱ ብ7 ለካቲት ምስ ፕረዚደንት ቱርኪ ጣይብ ኤርዶጋን ኣብ ዘካየዶ ርክብ፣ መንግስቲ ኢትዮጵያ ምስቲ ኣብ ቱርኪ ዝተኻየደ ዕልዋ ምትእስሳር ዘለወን፣ ኣብ ሃገሩ ዝርከባ ናይ ብሕቲ ማእከላትን ኣብያተ ትምህርቲን ቱርኪ፣ ናብ መንግስቲ ቱርኪ ከረክበን ፍቓደኛ ምዃና ኣረጋጊጹ።
ቱርኪ ምስ ሃገራት ኣፍሪቃ ኣብ ወፍርን ንግዲ ዘተኮረ ዝምድና ንምምስራት ብዝልዓለ ኣብ እትሰርሓሉ ዘላ እዋን፣ኣብ 2005 ኣብ ኣዲስ ኣበባ ኣብ ዝርከብ ማእከላይ ቤት ጽሕፈት ሕብረት ኣፍሪቃ፣ ናይ ተዓዛብነት መንበርነት ከምዝተዋህባ ይዝከር።
እታ ሃገር፣ ብፍላይ ምስታ ልዕሊ 80 ሚልዮን ብዝሒ ህዝቢ ዘለዋ ኢትዮጵያ፣ ኣብ ሕርሻ፣ ጨርቓ ጨርቂን፣ ፍርያትን ዕንጸይትን ካልእን ዘጠቓለለ ናይ ወፍርን ንግድን መደባት ንምክያድ’ያ ትሕልን።
ኣብ መወዳእታ ወርሒ ታሕሳስ 2016 ሚኒስተር ቁጠባ ኒሃት ዘይበቺ ዝመርሖ፣ ኣስታት 100 ኣውፈርቲ ዝሓቖፈንልኡኽ ቱርኪ ናብ ኢትዮጵያ ምብጻሕ ከምዝፈጸመ ይዝከር።
========================


text:
Radio Erena: 03 August 2018
ቀ/ሚ ኢትዮጵያ ኣብይ ኣሕመድ፣ ልክዕ ከም ናይ ኢትዮጵያ ኣብ ክልተ ተኸፋፊላ ንዘላ ኦርቶዶክስ ተዋህዶ ቤተክርስትያን ኤርትራ ንምትዕራቕ ክሰርሑ ምዃኖም ገሊጹ።
እቲ ቀዳማይ ሚኒስተር ድሕሪ ናይ ኣመሪካ ዑደቱ ኣብ ዝሃቦ መግለጺ፣ ነዛ ናይ ኤርትራ ቤተ ክርስትያን፣ ኣብ ክልተ ከፋፊልዋ ዘሎ መናድቕ ኣፍሪስና፣ ብወገኖም’ውን ፍቓድ ስለዘሎ፣ ኣብ ዝሓጸረ ግዜ ናብ ሓድነት ንምጽኣ ክንሰርሕ ሓላፍነት ኣሎና ክብል ኣስሚርሉ።
መንግስቲ ኤርትራ፣ ንፓትርያርክ ቅዱስ ኣቡነ እንጠንዮስ ንልዕሊ 12 ዓመታት ኣብ ናይ ገዛ ማሕዩር ብምምእታው፣ ንኦርቶዶክስ ተዋህዶ ቤተ ክርስትያን ኤርትራ፣ ንሱ ብዝመዘዞም ጳጳሳት የመሓድራ ከምዘሎ ይፍለጥ።
ቀዳማይ ሚኒስተር ኢትዮጵያ፣ ኣብ ክልተ ተኸፋፊላ ንዘላ ኦርቶዶክስ ተዋህዶ ቤተ ክርስትያን ኤርትራ ንምሕባራ ክሰርሑ ምዃኖም ዝገልጽ ዘሎ፣ ንልዕሊ 20 ዓመታት ተኸፋፊላ ዝጸንሐት ኦርቶዶክስ ተዋህዶ ቤተ ክርስትያን ኢትዮጵያ ድሕሪ ምሕባራ፣ ኣብ ስደት ዝጸንሑ ፓትርያርክ ናብ ሃገሮም ድሕሪ ምምላሶም’ዮም።
ኦሮቶዶክስ ተዋህዶ ቤተክርስትያን ኢትዮጵያ ልኡኻታ ናብ ኣስመራ ክትሰድድ ከምዝእትኽእል ግምታት ኣሎ።
እዚ ከምዚ’ሉ እንከሎ፣ መራሕቲ መካነ የሱስ ቤተክርስትያን ኢትዮጵያ ኣብ ኤርትራ ብምብጻሕ ምስ መራሕቲ ወንጌላዊት ሉተራዊት ቤተ ክርስትያን ኤርትራ ከምዝተራኸቡ ተፈሊጡ።
===================


text:
መንግስቲ ኢትዮጵያ ይወስዶ ዘሎ ናይ ሓይሊ ስጉምቲ ብከምዚ እንተድኣ ቐፂሉ እታ ሃገር ናብ ዝኸፍአ ኩነታት ክትኣቲ ትኽእል እያ ክብሉ ተቓወምቲ ኣጠንቂቖም።
ነዚ ኣመልኪቶም ኣባል ፈፃሚ ስራሕ ፌደራሊስት ኮንግረስ ኦሮሞ ኣቶ ጥሩነህ ገምታ መንግስቲ ናይ መእረምታ ስጉምቲ ክወስድ ኣለዎ ኢሎም። ንሶም ኣብቶም ዝሓለፉ ክልተ ማዕልታት ኣብ ክልላት ኦሮሚያን ዝተኻየዱ ስለፍታት ህዝቢ ብመረረት ፈንቂሉ ዝወፅሉ እዩ ክብሉ ገሊፆም።
ቅድም ክብል ውድቦም ኣባል ዝኾነሉ ተቓውሚ ፓርቲ መድረኽ ሓዊሱ ተቓወምቲ ፓርታት ሰላማዊ ሰልፊን ህዝባዊ ኣኼባን ንምክያድ ኣብዝተፈላለየ እዋን ንመንግስቲ ብተደጋጋሚ ኣቕሪቦም ኣይተፈቐደን ኣብ መወዳእታ ነዘራርቦም ሰባት ናይ ምፍርራሕ ስጉምቲ ይወስዱ ነይሮም ክብሉ ዘርዚሮም።ሎሚ ግን ናይ ህዝቢ ስቓይ ካብ ልክዕ ንላዕሊ ኮይኑ ገንፊሉ ብምውፅኡ ህዝቢ ከም ውሕጅ እዩ ወፂኡ ኢሎም።
ኣብዚ ሰሙን መግለፂ ዘውፅአ ቤት ፅሕፈት ኮሚኒኬሽን መንግስቲ ኢትዮጵያ ብማሕበራዊ መራኸቢ ዝምራሕ ናይ ናዕቢ ሓይሊ ክብል ነቲ ሰልፊ ገሊፁዎ’ሎ።ሰልፈኛታት ኣብ ልዕሊ ንፁሃን ዜጋታትን ኣብ ልዕሊ ሓይልታት ፀጥታ ናይ ሞት ሓደጋ ከምዘብፅሑን ንብረት እውን ከምዘዕነውን ሓቢሩ’ሎ እቲ መግለፂ።ናይ ኣሸባሪ ጉጅለ ባንዴራ፣ኣፅዋር በላሕቲ ነገራትን ናይ ኢድ ቦምብታትን ኣብ ኢድ ኣብ ትሕቲ ቁፅፅር ዝውዓሉ ሰልፈኛታት ከምዝተረኽበ ኣፍሊጡ’ሎ።
ኣባል ፈፃሚ ስራሕ ፌደራሊስት ኮንግረስ ኦሮሞ ኣቶ ጥሩነህ ገምታ ግን ነዚ ኣይተቐበሉዎን። “ብረት ሒዙ ዝወፀ ሰልፈኛ የለን” ኢሎም።ክሳብ ሎሚ ብዘሎ ሓበሬታ መንግስቲ ብዝወሰዶ ናይ ሓይሊ ስጉምቲ ዝሞቱ ሰባት ኣስታት 70 ከምዝኸውን ኤፎኮ ይኣምን።መንግስቲ ነቲ ጉዳይ ርግእ ኢሉ ክሪኦ እውን ናይ ካልኦት ሃገራት ኣብነት ብምጥቓስ ሓቢሮም።
ምኽትል ፕሬዝዳንት መኢኣድ ሙሉጌታ ኣበበ ብወገኖም ቁፅሪ ኣብ ባህርዳር ዝሞቱ ብዝለዓለ መጠን ከምዝወሰኸ ገሊፆም። መንግስቲ ድማ ነዚ ተሓተቲ ናይ ጥፍኣትን ህውከትን ሓይልታት ምዃኖም እዮም ኢሉ’ሎ።
እዚ ከምዚ ኢሉ ከሎ ተሓላቒ ሰብኣዊ መሰላት ኣምነስቲ ኢንተርናሽናል ኣብ መወዳእታ እዚ ሰሙን እዚ ኣብ ክልል ኦሮሚያን ክልል ኣምሓራን ብዝተኻየደ ተቓውሞ 97 ሰባት ከምዝተቐተሉ ካብ ምንጭታተይ ኣረጋጊፀ ኣለኹ ክብል ኣፍሊጡ።
ኣብ ምብራቕ ኣፍሪካ ምእኸላይን Iኣበይቲ ቃላያትን ዝግምግማ ሚሸል ጋጋሪ ኣብ ክልል ኦሮሚያ ዝነበሩ ሰልፍታት ሰላማዊ ነይሮም ኢለን።


text:
ናይ ስድራን ቈልዑን ንጥፈታት
ናይ መጠረሽታ ዝተሓደሰሉ፡ 27 10 2021
እዚ ጽሑፍ ብዛዕባ ናይ ስድራ ቤትን ናይ ቈልዑ ንጥፈታትን እዩ።
ብዛዕባ ናይ ቈልዑን መንእሰያትን ናጻ ግዜን ብዛዕባ ንባህሊ ስፖርትን ማሕበራዊ ሂወትን ዝኸውን እንታይ ዓይነት ዕድላት ከም ዘሎ ከተንብብ ክትክእል ኢኻ። ኣባል ናየና ማሕበር ክትከውን ከም ትደሊ እውን ክትሓስ ክትክእል ኢኻ።
ብዛዕባ ክፉት መውዓሊ ህጻናትን ካልኦት ኣብ ናይ ወለዲ ዕረፍቲ ንዘለዉ ዝኸውን ንጥፈታትን እውን ከተንብብ ክትክእል ኢኻ።
-
መሰል ንባህልን ንንጡፍ ናጻ ግዜን
ኵሉ ሰብ ኣብ ስነ-ጥበብ፡ ሙዚቃ፡ ትያትር፡ ሳዕስዒት፡ ፊልም፡ ስነ-ጽሑፍን ስነ-ፍልጠትን ክሳተፍ መሰል ኣለዎ። ባዕልኻ ባህሊ ከተተግብርንን ስነ-ጥበብ ክትፈጥርን እውን መሰል ኣለካ። ደቀንስትዮን ደቂ ተባዕትዮን ኣብ ኣየናይ ክፋል ባህሊ ክሳተፉ ከም ዝደልዩ ባዕሎም ክውስኑ መሰል ኣለዎም።
ቈልዑ ንዕድመ እቲ ቈልዓ ዝበቅዕ ንጡፍ ናጻ ግዜ፡ ምጽዋትን ናይ ናጻ ግዜ ንጥፈታትን መሰል ኣለዎም። ቈልዑ እውን ባህሊ ናይ ምክፋልን ባህሊ ናይ ምትግባርን ስነ-ጥበብ ናይ ምፍጣር መሰል ኣለዎም።
ስንክልና ዘለዎም ሰባት ምስ ካልኦት ሰባት ብማዕረ ኵነት ኣብ ባህላዊ ህይወት ክካፈሉን ባህሊ ከተግብሩን ክኽእሉ ኣለዎም። ሽወደን ነቲ ናይ ውድብ ሕቡራት ሃገራት ውዕል ብዛዕባ መሰላት ንስንክልና ዘለዎም ሰባት ፈሪማትሉ እያ።
እዚ ሓድሽ ኮሮና ቫይረስ ኣብ ሽወደንን ኣብ ካልእ ብዙሕ ክፋል ዓለምን ምስ ተዘርግሐ፡ ሃገራት ቀይድታት ገይረን እየን። ንሰባት ካብ ለበዳ ንምክልኻል ኣድላዪ እኳ እንተ ነበረ ንኣብነት ንባህላዊ ህይወት ግን ጸልይዎ እዩ።
ንጥፈታት ኣብ ዕረፍቲ ንዝርከቡ ወለዲ
ንዓኻ ኣብ ናይ ወላዲ ዕረፍቲ ዘሎኻ ኣብ ናይ ዕረፍትኻ ግዜ ምስ ካልኦት ኣብ ዕረፍቲ ዘለዉ ክትራኸብ እንተ ደሊኻ ክትገብሮ ትኽእል ዝተፈላለየ ንጥፈታት ኣሎ።
ክፉት መውዓሊ ህጻናት ንስኻ ምስ ካልኦት ዓበይቲ ሰባት ተራኺብካ ክትዘነጋዓሉ እትኽእልን እቶም ቈልዑ ምስ ካልኦት ቈልዑ ብሓባር ንኽጻወቱ ዕድል ክረኽብሉ ዝኽእሉን መራኸቢ ቦታ እዩ። ኵሉ ሰብ ናብኡ ክኸይድ ብሓጐስ ቅቡል እዩ፣ ኣቐዲምካ ምምልካት ኣየድልየካን እዩ፣ ዝኾነ ዝኽፈል እውን የብሉን። ኣብ ሓደ ሓደ ቦታታት ኣብኡ ሽወደንኛ ንኽትምሃር ሓገዝ ናይ ምርካብ ዕድል ዝህባ ብፍላይ ናብ ሓደሽቲ መጻእቲ ወለዲ ዘድሃባ ክፉታት መውዓሊ ህጻናት ኣሎዋ። ክፉታት መውዓሊ ህጻናት ብኮሙን እየን ዝካየዳ ግን ብኣብያተ ክርስትያናትን ማሕበራትን እውን ክካየዳ ይኽእላ እየን።
ካልኦት ንጥፈታት ናይ ህጻውንቲ ርክብ (babyträffar)፣ ኣብ ቤት ንባብ፣ ናይ ወለዲ ካፈታት (föräldracaféer)፣ ናይ ህጻውንቲ ረምታ (barnrytmik) ናይ ህጻውንቲ ምሕምባስን (babysim) ክኾኑ ይኽእሉ እዮም።
ኣብ ሓደ ሓደ ማእከል ድኳናትን ዓበይቲ መሸጣ ቤትን ናይ ስድራን መጥበዊ ክፍልን ክህሉ ይኽእል እዩ። ኣብኡ ኮፍ ኢልኪ ከተጥዊ፣ ፓምፐር ክትልውጢን ኣብ ህዱእ ቦታ ኴንኪ ናይቲ ህጻን መግቢ ከተሙቕን ዕድል ኣሎ።
ሽወደንኛ ምስ ቆልዓ
ብመገዲ 'ሽወደንኛ ምስ ቆልዓ'፡ ካልኦት ወለዲ ክትረኽቡን ሽወደንኛ ክትለማመዱን ትኽእሉ ኢኹም።
-
ንምስትንታን ዝኸውን ሕቶታት
ነቶም ኣብ ናይ ወለዲ ዕረፍቲ ዘለዉ ዝኸውን ንጥፈታት ምህላዉ ስለምንታይ እዩ ጽቡቕ ኢልካ ትሓስብ?
ናይ ቈልዑን መንእሰያትን ናጻ ግዜ
ቈልዑ ንኽጻወቱ፣ ከዕርፉን ነጻ ግዜ ክህልዎምን መሰል ኣሎዎም። ሓደ ጠቕሚ ዘሎዎ ናይ ነጻ ግዜ ንጥፈት ኣብቲ ምዕባለ ናይቲ ቈልዓ ሓገዝ ክኸውን ይኽእል እዩ። መብዛሕትኦም ቈልዑ ኣብ ነጻ ግዜኦም ምስ የዕርኽቶም ክኾኑ ይፈትዉ። ኢንተርነት ክጥቀሙ፣ ተለቪዥን ክርእዩን ሙዚቃ ክሰምዑን ንቡር እዩ። ብዙሓት ብዝያዳ ዝተወደበ ንጥፈታት ይገብሩ።
ስፖርት
መብዛሕትኦም ቈልዑ ኣብ ሽወደን ኣብ ግዜ ቍልዕነቶም ኣባላት ናይ ገለ ስፖርታውያን ማሕበራት ይኾኑ። ዳርጋ ማዕረ ቑጽሪ ደቂ ኣንስትዮ ከም ደቂ ተባዕትዮ ንጡፋት እየን። ናይ ስፖርት ማሕበራት ኣብ ኵሉ ክሊ ዕደም ንዝርከቡ ሰባት ልሙዳት እየን፡ ኾይኑ ግን እቶም ዝበዝሑ ኣብ ስፖርት ዝነጥፉ ቈልዑ ኣብ ክሊ ዕድመ 10-12 ይርከቡ። እቶም ልሙዳት ስፖርት ኵዕሶ እግሪ፣ ምውጣሕ ፈረስ፣ ኢነባንድይ፣ ተኒስ፣ ስፖርት ምሕንባስ፣ ቃርሳ፣ ጂምናስቲክ፣ ኵዕሶ ኢድ፣ ኵዕሶ ሰክዔትን ኣትለቲክስን እዮም።
ናይ ሽወደን ስፖርት ሓደ ዓይነት ደሞክራስያዊ ህዝባዊ ምንቅስቓስ እዩ። እዚ ኣብ ሓደ ማሕበር ማሕበርተኛ ብምኳንን እቶም ኣባላት ናይ ማሕበርተኛ ክፍሊት ብምኽፋልን ይቐውም። ኣብ ናይ ሽወደን ስፖርት መብዛሕትኦም መራሕቲ (ኣሰልጠንቲ)፡ ናይቶም ኣባላት ቈልዑ ወለዲ እዮም። እቶም መብዛሕትኦም ኣሰልጠንቲ ብዘይ ደሞዝ ይሰርሑ። መብዛሕትኡ ግዜ ምስቲ ናይ'ቲ ቈልዓ ስፖርታዊ ንጥፈታት ዝተተሓሓዘ ዝግበር ንጥፈታት ወለዲ ክሕግዙ ትጽቢት ኣሎ።
ኣብ ገሊኡ ኮሙናት ቈልዑ ናይ ስፖርትን ናይ ናጻ ግዜን መሳሪሒታት ብናጻ ክልቃሕሉ ዝኽእሉ ናይ ናጻ ግዜ ባንክ (fritidsbank) ኣሎ።
ባህሊ
ቤት ትምህርቲ ባህሊ
ቤት ትምህርቲ ባህሊ ቈልዑን መንእሰያትን ድሕሪ ትምህርቲ ኣብ ስነ-ጥበባውን ባህላውን ንጥፈታት ንኽሳተፉ ዕድል ይህብ።
ኣብ ቤት ትምህርቲ ባህሊ ቈልዑ ካልእ ገዲፍካ መሳርሒ ሙዚቃ፡ ምድራፍ፡ ምስዕሳዕ፡ ምውሳእ ይምሃሩን ድሕሪ ትምህርቲ ኣብ ዝተፈላለየ ዓይነት ስነ-ጥበብ ይዋስኡን።
ቤት ንባብ
ቤት ንባብ ንዅሉ ሰብ እዩ። ኣብያተ ንባብ መብዛሕትኡ ግዜ ንቈልዑን መንእሰያትን ዝተፈላለየ ንጥፈታት፣ ጸወታታትን መዘናግዕን ኣሎዎም። መብዛሕትኡ ግዜ ኢንተርነት ክትጥቀመለን ትኽእል ኮምፕዩተራት ከምኡ'ውን ፊልምታት፣ ጸወታን ናይ ድምጺ መጻሕፍትን ክትልቃሕ ይከኣል።
መዓልታዊ ምንባብ ንናይቲ ቈልዓ ቃላዊ ብቕዓት፣ ናይ ትምህርቲ ድሉውነትን ውጽኢት ትምህርትን ይጸልዎ እዩ። ጽውጽዋይ ምንጋር ንናይቲ ቈልዓ ማህደረ-ቓላት ይውስኾ፣ ዘንብቦ ንኽርድኦ ይሕግዞን ሓሳባቱ ንኽገልጽ ዓቕሙ የማዕብሎን።
ኢንተርነት
ቈልዑ ኣብ ንኡስ ዕድመኦም ምጥቃም ኢንተርነት ክጅምሩ ንቡር እዩ።
ናእሽቱ ቈልዑ ብዙሕ ግዜ ሓጸርቲ ፊልምታት ይርእዩ እዮም። እቶም ቈልዑ እንዳ ዓበዩ ክኸዱ ከለዉ፡ ክሳብ 10 ዓመቶም፡ ምጽዋት ይዛይድ። ድሕሪኡ ተገዳስነት ናይ ማሕበራዊ መራኸቢ ብዙሃን ይዛይድ።
ማእከል መዘናግዒ መንእሰያት
ኣብ ማእከል መዘናግዒ መንእሰያት ብሰራሕተኛታት ናይ ነጻ ግዜ መራሕቲ ዝምራሕ ንጥፈታት ኣሎ። ኣብኡ ቈልዑ ካብ ናይ ቤት ትምህርቲ ግዜ ወጻኢ ክራኸቡ ይኽእሉ። ንጥፈታት፣ ውራያት፣ ምሸታዊ ቴማታትን ናይ ጕጅለ ንጥፈታትን ካብ ናይ እቶም መንእሰያት ምንዮትን ድልየትን ተበጊሱ ይስራዕን ይምደብን።
ማሕበራዊ ሂወት
ኣብ ሽወደን ንቈልዑን ዓበይትን ዝኾና ማሕበራት ዘሎዎ ሓደ ሓያል ማሕበራዊ ሂወት ኣሎ።
ኣብ ሽወደን ብዙሓት ማሕበራት ክለባት ኣለዋ። ንዅሉ ዓይነት ተገዳስነት ዝኾና ማሕበራት ኣሎዋ። ናይ ፖርት ክለባት፡ ናይ ፊልም ክለባት፡ ናይ ትያትር ጕጅለታት፡ ናይ ጸወታ ማሕበራት፡ ጕጅለታት ስካውት፡ ናይ ዓሌት ማሕበራት፡ ናይ ኣብ ግዳም ዝግበር ንጥፈታት ማሕበራት፡ ናይ ስእሊ ምልዓል ማሕበራትን ካልኦት ብዙሓትን ኣሎዋ። ኣባል ናይ ሓንቲ ማሕበር ብሙዃን ነቲ ደስ ዝብለካ ነገር ትገብር። ከምኡ'ውን ኣብኡ ተነሳሳሊ ገዳስነት ዘለዎም ካልኦት ሰባት ትፋለጥ።
-
ንምስትንታን ዝኸውን ሕቶታት
ንደቅኻ ዘገድሶም ንጥፈታት ንኽረኽቡ ብኸመይ ክትሕግዞም ትኽእል?
ኣብቲ ትነብረሉ ኮሙን ኣየኖት ማሕበራት ኣለዋ?
ኣባል ሓንቲ ማሕበር ክትከውን ምደለኻ'ዶ? ትደሊ እንተ ዄንካ፡ ምሰየነይቲ ማሕበር?


text:
ብሕሱር ክዳውንቲን ካልእማልእን ምግዛእ
ምስ እብ ሶሊዳብሮክ Solidabroc
እንታይ ኢዩ?
ኣዚ ቦታ እዚ ክዳውንቲን ካልእዕት ነገራትን ብቐሊሉ ዝግዝኣሉ ቦታ እዩ። .
እቲ ማሕበርና ነቲ ክዳውንቲ ካብ፣ ደጊም ዘይለብስዎ እሞ ዝወፈይዎ ሰባት ዝሃቡና ኣኩቡ ብሕሱር ይሸጦ
ምናልባት ምዕዳግ እንተደሊኹል :
- ክዳውንቲን ጫማታትን ፣ ናይ ዓበቲን መንእሰያትን
- ሻንጣታት (ጣሳን ቢታቲታትን ..)
- ንኣስቱ ናይ ኤለክሮኒካዊ ነገራት (መጽለዊ ባኒ , መጽዓይ ማይን ካልእ፣ ..)
- ናይ ደኮረሽን ነገራት (መብራህቲ መደርደሪ መጽሓፍቲን ..)
- መቻወቲ ህጻናትን
- መጽሓፍቲን DVD, CD...
ንመን ኢዩ ፧
ዞባ\ ዴባርትሞ
3 - Allier
ዞባ\ ዴባርትሞ
3 - Allier
ስለምንታይ እዩ እዚ ጉዳይ ኣገዳሲ ኾይኑ፧
ነገራት ብሕሱር ንኽትረኽቡ
ካብ ኣብ ዕዳጋ ብዝሓሰረ ንምግዛእ
ሓደሽቲ እን እንተዘይኮኑ ፣ ግን ኣብ ጽቡቕ ኩነታት ዝርከቡ
ሓደሽቲ ሰባት ንምልላይ
ከምኡ እውን ሓላሎ ሰባት ዝራከብሉ ሰብ እቲ ዞባን ካልኦትን ዘአንግድ እዩ
ብ ኸመይ ኣብርክቶይ ይሳተፍ
ኣብ local Solidabroc ብቐጥታ ምጹና
ን : e
03250 Le Mayet De Montagne
ናይ ስራሕ ሰዓታት
- ወትሩ ሰንይን ካብ 09h00 ክሳብ 12h00
- ካልኣይ ቀዳም ናይ ነፍሲወከፍ ወርሒ ካብ ሰዓት 9h30 ክሳብ 17h00


text:
ኣይትሸገሩ ኣሕባብና ደቂ ኤርትራ። ናብ ጓል መገዲ ከጽደፈኒ ዝድርበ ዘሎ መዳርጒሕ ኣይትገደሱሉ። ሓይሉ ወዲኡ ዘፍ ክብል እዩ። ብድሑር ስምዒታት ዝኸሰንን ናብ ደረጅኡ ከስጥመኒ ሒዂ ዝብል ዘሎ ሰብ ኣይክምልሰሉን እየ። ግን ከምቲ ትገብርዎ inbox ጥራይ ግበሩለይ ንኣፍልጦይ።
ደጊም ምግምማዕ መሳርዕ ይኣክል። ንመንግስቲ ኤርትራን ንሻዕብያን ድማ ልዕለይ ኣይይሕለቐሉን እዩ እዚ ሰብ እዚ። This is a fact. ብዛዕባ እዚ ኣብ ዝመጽእ መዓልታት ግሉጽ ነብሰ ገምጋም ክገብር እየ። ብዘይ ቃል ዓለምን ብዘይ ሕብእብእን። ንሕጂ ግን ኣተኩሮይ ኣብ ምዝዛም ሓመድ ድበ ወያነ እዩ ዘሎ።
ቀንዲ ናይ’ዚ እዋን ዕማመይ ነቶም ወያናይ መንፈስ ዝቆጻጸሮም ኤርትራውያን ዝገብርዎ መደናገሪ ፕሮፓጋንዳ ምብዳህ እዩ። ስለ’ዚ፡ እዚ ምቱኹታዃት እዚ ከምቲ ሓንቲ ኣደ ዝበለቶ ዝበሃል ድማ፡ ነዚ እንተዝፈርሕ….( እንታይ እዩ ዝበሃል? ወስኹላ…) ጥራይ ኢልኩም ሕለፍዎ።
ንመንግስተይን ፕረሲደንተይን እንተነቐፍኩ ( እዚ እውን ኣብ ዝመጽእ መዓልታት ከብረሆ እየ) መሰለይ እዩ። ብኣገደስቲ ሃገራዊ ጉዳያት ክጻወት ግን ኣይክትረኽቡንን ኢኹም። እዚ ብጸቢብ ቀቢላውነትን ሃይማኖትን ዝውንጅለኒ ዘሎ ሰብ እውን ጭብጢ ኢለዮ ዘቕርቦ የለን። ከምዚ ዓይነት ርኡይ ጥሕሰታት ሃናጺ ኣይኮነን። ካብቲ ኣብ ሓንጎል ጸሓፊኡ ዘሎ prejudices ዝብገስ ጥራይ እዩ። ግን ናብ ደረጃ ጭቃ ኣይከውድቐንን እዩ። እቲ ጭቃ ባዕሉ የንገርግረሉ።
እቲ ዝበለጸ ብምክብባርን ምጽውዋርን ተመላሊእና እንተከድና እዩ። ናይ ሓደ ድኹም ጎኒ እቲ ሓደ እንዳ መለኦ፡ ናይ ሓደ ሓያል ጎድኒ ድማ ነቲ ሓደ ደገፍ እንዳ ኮኖ።ነቶም ኣዚኹም ትፈልጡንን ኩሉ ግዜ መዓዲ ነቐፈታ እተቕርቡን ግን፡ ንሎሚ ምስጋና ጥራይ እየ ከቕርበልኩን ዝኽእል። ኣብሽሩ፡ ኣይትፈላለዩ። ዕላማታትና ንጹር እዩ። ንረብሓ ኩልና እዩ። ሃገርና ድማ ድሕሪ እዚ ግናይ ጃንዳን ዋጭላቱን ምሕጻቦም ናብቲ ኩሉ ግዜ ክትሕንበበሉ ዝሓለነቶ ጎደና ሰላምን ኩሉእንትናዊ ዕብየትን ክትምርሽ ምዃና ኣይጠራጠርን። ቻው ንሕጂ።


text:
መስመር ንስራሕን መንበሪ ገዛን ስደተኛታት
ምስ ሮለረፍ Reloref
እንታይ ኢዩ?
ካብ 2004 ኣትሒዙእዚ ፕሮጀክት ሕብረተ ኢሮፓ ፣ መስመር ንመንበሪ ገዛን ስራሕን ንረፍጂ ስዴተኛታት ፣ (RELOREF) ንረፍጂ ስዴተኛታት ዝኾኑ ሰባት ፣ ፣ኣስትምህሮ ፣ ኣብ ምውህሃድ ናይ ሰብ ሞያ slTena
ፕሮጀክት ናይ ሮሊፍ ንተሓጋገዝቲ ሰብ ሞያን ከምኡ`ውን ናይ ኣህጉራዊ ዑቕባ ዝወስዱን ናይ ሓገዝ ድጋፍ የብርክት፤፣
*ምስ ሞያዊናይ ኣካላት ናይ፣ ምጥያስን ምውህሃድን ስደተኛታታ ፣ኣብ ማሕበራትዊ ጉዳያትብምውህሃድ
*ኣብ ምርካብ ዝሕግዙ ኣይ ኢንተግሬሸን መድደባት ምክያድ
*ኣብ ሕጋዊን ሞያዊ መኽሰባት ተረባሒ ንምዃን
*ኣብ ስርዓተ ትምህርቲ ሓገዝ ምርካብ
*ን ኹሎም ኦኡቕባ ዝረኸቡ እቲ ዝግባእ መሰላቶም ንኽጥቀሙ ምኽኣል ፣ ምስናዮም።
እዚ ብ ኤውሮጳዊ መለክዒ ማለት FAM ን ሚኒስትሪ ውሽጣዊ ጉዳያትን ዝተወደበ እዩ።
ንዝያዳ ሓበሬታ፣ ኣብዚ ተኸታታሉ
ንመን ኢዩ ፧
ንሰብ ሞያ ውህደት።
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ንሰብ ሞያ ውህደት።
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ስለምንታይ እዩ እዚ ጉዳይ ኣገዳሲ ኾይኑ፧
ናይ ሕጊ ድጋፍ ንምርካብ
ብዛዕባ መስርሕ ናይ ምስላጥ ምስ ናይ ህዝቢ ዘራኽብ እንተ ኮይኑ፤ መሰል ብዛዕባ ናይ ካርት ሰጁር መንብሪ ፍቃድ ፣ ሓፈሻዊ መሰል ኣብ ስራሕ ፣ መንበሪ ገዛ ፣ ምጥርናፍ ናይ ስድራቤት ፣ ካልእን ›……..
ንዝያዳ ሓበሬታ በዚ ዝስዕብ መስመር ጠውቑ edemande d'appui juridique et social
ፈላሚ ኣኼባ REP ንምስታፍ
ኣብቲ ቲ ኣኼባታት ብምስታፍ ፣ ናክ
ካልኦት ተመክሮ ንምምሃርን ናትኩም ተመክሮን ንምክፋልን የኻለኩም። ዝሕተቱ ሕቶታት መልሶም ክትሰምዑን ፣ ምስ ሕቶኹም ዝመሳሰሉ
እንተኾይኖም ከተርዕሙን እንተዘይኮይኖም ድማ ሕቶኹም ክትሓቱ ዕድል ይፈጥረልኩም/። እቶም ብ ሰብ ሞያ ዝመጹ ሕቶታት፣ ኣገደስቲን፣
ንጉዳያት ስድደተኛ ዝድህስሱን መፍርሒ ዘናድዩን እዮም። እዚ ዓይነት
ኣኬባታት እዚ ድማ። ኣብ ዓመት ክልተ መዓልታት እዩ ዝካየድ
ኣብቲ ኣኼባ ናይ REP እንታት ከም ዝመስል ምስ እትደልዩ ካብ ምስካስ ንድሕሪት ኣይትበሉ le site internet Reloref
መሽርክቲ ምስ ሰብ ሞያ ሕጊ ስራሕ ንምስራሕ
እዚ ካብ 2021 ኣትሒዙ ዝፈለመ ፕሮጀክት ኣብ ምስላጥ ናይ ቤት ጽሕፈታት ዝነጥፉ ስምምዕ ይገብር፣ ምስ ሰብ ሞያ ኣብ ስራሕ ምትእትታው ዝገብሩ፣ንኹሉ ክፉት እዩ።እቲ ን 30 ደቓይቕ ዝጸንሕ ሞያዊ ምኽሪ
*ኣብ ምርካብ መሰል ናይ ካርድ
* ናይዕለተ ልደት ወረቐት ካብ ኦፍራ OFPHRA
*ኣብ መሰላት ናይ ካፍ CAF
*ስራሕ ናይ ምርካብ ዕመሰልpOLE EMPLIO
*ናይ ጥዕና cPAM
*ን መንእሰያት ብ ሚስዮን ሎካል መሰል ምጥቃም Mission lical
*ናይ ቤተሰብ ምጥርናፍ
*ናይ መንአሳቀሲ ካርዲ ኮነ ናይ መገሺ ንምህላው፣
*ኣብናይ ክራይ ሓገዝ ምርካብ።
* LDS BPI
* Membre de la famille ፣ኣባላት ስደተኛ ምስ ዝኾኑ ኣባላታ ምጥርናፍ
*ዜግነትን / ናቹራሊዘሽን ምእንቲ ክትሓቱ
ኣብ ምክትታል ወይ ምጥርናፍ መጻምዲን ዘተኮሩ ጉዳያት ከምኡ ዝኾነ ሕቶ ምስ ዝህልወኩም፣ Inscriptions aux permanences መዝገቡ
ምፍላጡ ኣገዳሲ! ከምኡ እውን ትካልና ፣ ኣብ ጉዳይ ጥዕና ዝምልከት ጉዳይ ምስ ዝህልወኩም ፣ ብ ናይ ዙም ኣኼባ፣ ኣብ ነፍሲወከፍ ወርሒ ንገብር ኢና
ገዛን ስራሕን ንኽምርካብ
ግሩፕ ናይ ሮለፍ ንድሕረ ባይታ ንፕሮጀክት ናይ ሌላ መደብ የቅርቡ ፣ መሰረታዊ ኣብዚ መደብ ናይ ኣህግራዊ ረፍጂ ወይ ዑቕባ ነዚ ሕቶታት የቅርቡ
. ናይ ምኽሪ ወይ ጎስጋስ ተጠቀምቲ ክትኮኑ ተደልዩዶ ? እወ እንተ ኮይኑ መልሲኹም\ኽን በዚ ዝስዕብ ኢመይል ጌርኩም ጸሓፉልና ecerceau@france-terre-asile.org
መሳርሒ ስነ-ትምህርቲ
ግሩፕ ናይ` ዚ ፕሮጀክት ቀጻሊ መሳርሒ ስነ-ትምህርቲ ይዝርግሑ፣ ከም ኡውን ብዛዕባ ስነ-ሕጊ ንስዴተኛታት ዝምልከት ብፍላይ ንተሓጋግዝቲ ምስ ስዴተኛታት ናይ ኣህግራዊ ዑቕባ ወይ ናይ ረፍጂ መከላኸሊ ዝወስዱ ዝነጥፉ፤፣
ኣብ ናትና ዌብ ሳይት በዚ ዝስዕብ ሊንክ ወይ መላግቦ ብምጥዋቅ ፣ ዝተፈላልዩ ዓይነት መሳርሒ ቀጻሊ ዝዝርግሑ ሓበሬታት ክንረክብ ንኽእል፤፣
ትምህርታዊ መሳርሒታት
እቲ ናይ ፕሮጀክት ጉጅለ ተጠቀምቲ ኣህጉራዊ ሓለዋ ንዝኾኑ ሰባት ዝድግፉ ተዋሳእቲ ትምህርታውን ሕጋውን መሳርሒታት ብቐጻሊ ይሕትም።
- ናይ ምውህሃድ ካፕሱላት፤
- መምርሕታትን ኪትታትን፤
- ዜናዊ ወረቐት፣ ሕጋውን ማሕበራውን ክትትል፣ ደብዳቤ ዑቕባን Vues Europeን፤
- ኦንቦርዲንግ ዌቢናር።
- ጸብጻብ REP
ኩሎም መሳርሒታትና site Reloref
ብ ኸመይ ኣብርክቶይ ይሳተፍ
ካብ ምሕታት ድሕር ኣይተብሉ\ላ
ብ ኢመይል ኣድረስ reloref@france-terre-asile.org
ቁ. ተሌፎን 07.57.40.49.96


text:
ኣብ ኣሜሪካ ዝበጽሕሉ ዘለው ቀዳማይ ሚንስትር ኢትዮጵያ ኣብይ ኣሕመድ ሎሚ ዓርቢ ምስ ምክትል ፕረዚደንት ኣሜሪካ ማይክ ፔንስ ተራኺቦም: ምዝርራቦም ቤት ጽሕፈት ምክትል ፕረዚደንት ካብ ዋይት ሃውስ ኣብ ዘውጽኦ መግለጺ ኣፍሊጡ።
ኣብቲ ርክብ ምክትል ፕረዚደንት ማይክ ፔንስ ኣሜሪካ ምስ ህዝቢ ኢትዮጵያ ንነዊሕ ዝጸንሓ አጋርነት ዳግማይ ብምርግጋጽ: ቀዳማይ ሚንስትር ኣብይ ኣብ ምምሕያሽ ሰብኣዊ መሰላት: ናይ ንግዲ ሃዋህው: ከምኡ'ውን ምስ ኤርትራ ዝተበጸሓ ስምምዕ ሰላም ዝርኸብዎም ጉዳያት ንዘካይድዎ ዘለው ጻዕርታት ንታሪኻዊ ለውጢ ንዒዶም።
እቶም ምክትል ፕረዚደንት ኢትዮጵያ ኣብ ቀርኒ ኣፍሪቃ ዘለው ግጭታት ንምፍታሕ ትጻወቶ ተራ መሪሕነትን ምስ ኣሜሪካ ዘለዋ ዝምድና ወፍሪ ክትቅጽል'ውን ኣተባቢዖም።
ኣብ መወዳእታ ክልቲኦም መራሕቲ ንናይ ሃገራቶም ናይ ሓባር ክብርታት ብምስማር አጋርነቶም ከምዘሓየሉ አረጋጊጾም።


text:
ስልጠና ናይ ሓባራዊ ኣከሻሽና ምስታፍ
ምስ ምስTOURNESOL
እንታይ ኢዩ?
TOURNESOL ሓደ ናይ ስልጠና ማሕበር ናይ ረስቶራንት ቴክኒክ እዩ። እቲ ትካል ኣብ ሕባራዊ ሬስቶራንት (ማለት ኣብ ሕክምና ኣብያተ ትምህርቲን ወዘተን ዝውዕል መግቢ ኣብ ምድላት ዝዓለመ ትምህርቲ፣ ወዘተ ይህብ ...)
እዚ ስልጠና እዚ ብ Pôle emploi ዝኽፈል እዩ። ናይ ሞያዊ ብቕዓት ቋንቋ ፈረንሳ ዘካተተ፣ ናይ ምኽሻን ስልጠና ኮይኑ፣ እቲ ትካል ኣብ ትካላት ናይ ስራሕ መፈተኒ ዕድላት ዝከፍት ኮይኑ፣ ስራሕ ንምርካብ ድማ የሰንየኩም
ሕሪ ናይ 6 ኣዋርሕ ስልተና፣ ሓደ ኢፕሎም ናይ ሬስቶራንት ቴክኒን ብምርካብ ፣ (ብቕዓት ዝሓለዉ ዲፕሎም ትውንኑ).
እዚ ስልተና እዚ ን ን ስደተኛታትን ሓደሽቲ መጻእቲን፣ ን ኹሎም ወረቐት ዘለዎም እዩ
ንመን ኢዩ ፧
ኣብ Pôle Emploi ን CIR ተመዝገቡ
ን 6 ኣዋርሕ
ዞባ\ ዴባርትሞ
75 - Paris
ኣብ Pôle Emploi ን CIR ተመዝገቡ
ን 6 ኣዋርሕ
ዞባ\ ዴባርትሞ
75 - Paris
ስለምንታይ እዩ እዚ ጉዳይ ኣገዳሲ ኾይኑ፧
ሞያ እናተመሃርኩም ናይ ስራሕ ዕድል ምኽፋት
ብሳላ እዚ ስልተና እዚ፣ ኣብ ኣብ ስትካላት ናይ ስራሕ መፈተኒ ዕድላት ብቐሊሉ ትረኽቡ ትኽእሉ
ኣብ እትነብርሉ ቦታ ስራሕ ንኽትረኽቡ ነሰንየኩም
እቲ እትረኽብዎ ዲፕሎም፣ ኣብ መላእ ፈረንሳ ተቐባልነት ዘለዎ እዩ ።
ኣብ መወዳእታ ናይቲ ስልጠና ነቲ ዲፕሎም ንምሓዝ ፈተና ናይ ብቕዓት ኣብ ናይ ረስቶራንት ስራሕ ዝሕብር ክወሃበኩም እዩ።
.
ምስ ናይ ክሽነ ስልተና ፈረንሳ ምጽናዕ
ናይ ቋንቋ ፈረንሳ ብቕዓት ፣ ብፍላት እብ ዙርያ ዓውደ ስራሕ ዝዓለም ክትከስቡ ትኽእሉ። እዚ ድማ ናይ ፈረንሳ ብቕዓትኩም ክብ የብሎ። ብሓፈሻ ኣብ ዓውደ ምኽሻን ዘሎ ብቕዓትኩም ሓፍ የብሎ።
.
ብ ኸመይ ኣብርክቶይ ይሳተፍ
ንዝያዳ ሓበሬታ ርኸቡና
ብኢመይል formations@refugee-food.org


text:
November 10, 2018
መእተዊ
ተወልደ ወልዳይ (ጀርመን)
እዚ መጽሓፍ’ዚ ብትሕዝትኡ ታሪኽ ህዝቢ ኤርትራ ነቲ ኣብ መላእ ሃገርን ወጻኢን ዘለዓዓሎ ኣልማማዊ ቍጥዐ፣ ማለት ካብ ግዜ “ፈደረሽን” ክሳዕ ዝለዓለ ጎነጻዊ ተቓውሞ ዝነበሮ ተራ ይትርኽ። ብኣቀራርብኡ ካብቲ ልሙድ ኣጸሓሕፋ ዛንታ ፍልይ ብዝበለ ህዝቢ ኤርትራ ነዚ ቃልሲ ካብ ግዜ ምብርባሩ ኣብ ዕለታዊ ሂወቱ ጸንቢሩ፣ ኣብ ነፍሰ ወከፍ ቂምታ ካልኢት ዝፍጸሙ ዝነበሩ ፍጻሜታት ተኸታቲሉ፣ ዘጓንፉ ዝነበሩ ኩሎም መልክዓት ብድሆታት ተረዲኡን ነቂሑን ብኸመይ ሓድነቱ የደልድል፣ ናይ ቃልሱ ወኒ የማዕብል፣ ፖለቲካዊ ኣረኣእዩኡ መትከላዊ እምነቱ ይጽንዕ፣ ምስ ኣብ ከባቢኡ ዘለዉ ኣህዛብ ምቕሉልን ዓቃልን ዝምድናታትን ምሕዝነትን ፈጢሩ ንፍትሓውነት ቃልሱ ኣብ ዓወት ንኽበጽሕ ዘካየዶም ዝተጻወቶ ተራን ብመልክዕ ዕለታዊ ርክባትን ዝርርብን ይትርኽ።ኣብዚ መጽሓፍ ነቲ ኣህዛብን ሃገራትን ግዙኣት ካብ ብዕዳዊ ኣርዑት መግዛእቲ ተላቒቐን ናጽነተን ክእውጃ ከለዋ፣ ኤርትራን ህዝባን ግን ብጸቕጥን ምጉዕጻጽን ሓያላት ሃገራት ስማዊ ፈደረሽን ከም መሰጋገሪ ተጠቒመን ዳግም ኣብ ትሕቲ ጸሊም ኣፍሪቃዊ መግዛእቲ ዝሸመምኦ እዋን ጀሚሩ፣ ዘካየዶ ሰላማዊ ቃልሲ፣


text:
Radio Erena: 06 February 2020
ኣብ ክልል ኦሮሞ፣ ምዕራብ ወለጋን ጕጂን፣ ሰራዊት መንግስቲ ኢትዮጵያ ህልቂት ይፍጽም ኣሎ ክብል፣ ዕጥቃዊ ቃልሱ ኣብ ምቕጻል ዝርከብ ግንባር ሓርነት ኦሮሞ ኣብዚ ሳልስቲ ኣብ ዘውጽኦ መግለጺ ወቐሱ።
ኣብቲ ዞባ፣ ተራእዩ ዘሎ ጸጥታዊ ቅልውላው፣ ሰራዊት መንግስቲ ብዝፍጽሞ ዘሎ ኣስካሕካሒ ግፍዕታትን ከበድቲ ምግሃስ ሰብኣዊ መሰላትን’ዩ ዝበለ እቲ ግንባር፣ ቀዳማይ ተሓታቲ ናይዚ ቀዳማይ ሚኒስተር ኣብይ ኣሕመድ’ዩ ክብል ነቐፉ።
ሰራዊት መንግስቲ ኢትዮጵያ፣ ኣብቲ ዞባ ዕጡቓት ኦሮሞ ንምህዳን ናብ ምዕራብ ወለጋን ጕጂን ከምዝወፈረ ክግለጽ እኳ እንተጸንሐ፣ ዝኾነ ፋይዳ ከምጽእ ብዘይምኽኣሉ ምስ ዓበይቲ ዓዲ ብምዝርራብ ገለ ክፋሉ ደው ከምዝበለ’ዩ ተሓቢሩ።
ኣብቲ ዞባ ቅድሚ ሰሙናት ዝተጨውያ 9 ደቂንስትዮ፣ ብሸኔ ዝፍለጥ ግንባር ሓርነት ኦርሞ ከምዝተታሕዛ ናይ መንግስቲ ወገናት ዝገልጹ እኳ እንተኾኑ፣ እቲ ግንባር ግና ኣብ ከምዚ ዝኣመሰለ ነገራት ከምዘይተዋፈረ’ዩ ዘመልክት።
ቀዳማይ ሚኒስተር ኣብይ ኣሕመድ ኣብ ስልጣን ካብ ዝመጽኣሉ እዋን ኣትሒዙ፣ ክልል ኦሮሞ፣ ብፍላይ ድማ ዞባታት ምዕራብን ጉጂን ጸጥትኡ ፈሪሱ ካብ ቁጽጽር መንግስቲ ወጻኢ ኮይኑ ይርከብ።
መንግስቲ ጸጥታ እቲ ከባቢ ንምቑጽጻር ኣገልግሎታት ኢንተርነትን ቴሌፎንን ኣቛሪጽዎ ይርከብ።
ኣብ ርእሲ’ዚ ሰራዊት መንግስቲ፣ ምስቲ ንናጽነት ክልል ኦሮሞ ቃልሱ ክቕጽል ዝወሰነ ኣካል ግንባር ሓርነት ኦሮሞ ርክብ ኣለኩም ንዝበልዎም ሓያሎ ሰባት ይኣስሩን የጋፍዑን ከምዘለዉ ተጣበቕቲ ሰብኣዊ መሰላት ይወቕሱ።
ኣብቲ ዞባ ኣገልግሎታት ኢንተርነትን ቴሌፎንን ደው ብምባሉ፣ እኹል ሓበሬታ ንምርካብ ኣጸጋሚ ኮይኑ ከምዘሎየን ማዕከናት ዜና ኢትዮጵያ ዝጠቕሳ።
================


text:
ስራሕ ንምርካብ ነሰንየኩም
ምስ ኣብ PACEA
እንታይ ኢዩ?
እዚ ተኽእሎ እቲ ሓደ ናይ ሚሽን ሎካል ዝተባህለ መድደብ ኮይኑ፣ (ን ክልልዕ ዕድመ 16 ክሳብ 25 ) ዝዓለመ እዩ PACEA ብዝብል ኣሕጽሮተ ቓል ይፍለጥ። ዕላምኡ ድማ ስራሕ ንኽትረኽብሉ መገዲ የጣጥሕ። ንሱ ምሳኹምን ምስ Mission Locale የረኽበኩም
ነፍሲ ወከፍ ደላዪ ስራሕ ድማ ኣብ ምድላይ ስራሕ ዝሕግዞ ከከም ኩነታቱ ኣድላዩ ምስ ዝከውን፣ ካልእ ሓገዝ ን ዘይረኽቡ መንእስያት ክሳብ ናይ 497 ዩሮ ሓገዝ ድማ ክገብር ።
ንመን ኢዩ ፧
ን 12 ኣዋርሕ
ዞባ\ ዴባርትሞ
13 - Bouches-du-Rhône
ን 12 ኣዋርሕ
ዞባ\ ዴባርትሞ
13 - Bouches-du-Rhône
ስለምንታይ እዩ እዚ ጉዳይ ኣገዳሲ ኾይኑ፧
ፍሉይ መወከስ ወይ ጠመተ
ምኽርን ኣሰናይነትን ናይ ነዊሕ ጉዕዞኹም እዩ
ምስ ፍሉጣት ከስርሓ ዝኽእላ ትካላት ምፍላጥ
ኣብቲ ትካል ናይ ስራሕ ዕድል ንምርካብ ዘኽለኩም ናይ ፈተነ እዋን ንኽትረኽቡ ፣ ቅድሚ ኣብቲ ትካል ምስራሕኩም ዕድል ትረኽቡ፣ በዚ ድማ ናይ ስራሕ ልምዲ ይህልወኩም
ናይ ስራሕ ኦድል ምርካብ
.
ሓይሎ ናይ ስራሕ ዕድላት ብሳላ መሻርኽቲ ትካልና ትኸስቡ።
ኣብ ሓፈሻዊ ኩነታትኩም ዝተሞርኮሰ
ክመኡ እውን ምስ ኣገደስቲ ኣብያተ ጽሕፈት ናይ ምርካብ ገዛ ዜግነትን ካልእን ዝምልከቶም ትካላት ነተሓሕዘኩን ኣብ ምጽፋፍ ወረቐት ንሕግዝን።
ገንዘባዊ ሓገዝ ንምርካብ
.
ኣብ ኩሉ ናይ ኣብያተቤትጽሕፈት ጉዳያት ንምጽፋፍ ንሕግዝ ስሉጥ ኣገልግሎት ንህብ
ብ ኸመይ ኣብርክቶይ ይሳተፍ
ናይ ስልጠናን ስራሕ ዕድልን ንምፍጣር
ቅድሚ ኹሉ ን PACEA ወይ ምስ ካልኦት መሽርኽቲ ትካላትና ንምትሕሓዝ፣ መሰረታውያን ምኽርታት (ናይ ንእስነት ኣብ መንጎ መናእሰይ) ዝጠቕም ከምኡ እውን መንእሰያት ዝድለ ናይ ስራሕ ብቕዓት ንምርካብ ንነጥፍ።
እቶም ናይ መሰረታውያን ነገራት መኻሮ ኣብ ኩሉ ምስ PACEA ትጸንሕሉ እዋን ብሳላ ተሓጋገትና እናገበርና ክንልግሰልኩም ኢና
ቆጸራ ንምሓዝ ኣብዚ ጠውቑ https://missionlocalemarseille.fr/pre-inscription/
ኮንትራት ውዕል ነፈራርመኩም
ድሕሪ ቃለ መሕተት ምስ እቶም ካውንስለራት፣ ድሕሪ ሓደ ወርሒ ፣ ናይ ኣሰናይተን ውዕል ንፍርም።
እቲ ኣስነይነት ናይ መንእሰያት ብ PACEA ምስ Mission locale ከምኡ እውን ኣስራሒ ይፍረም።


text:
በስመኣብ ወወልድ ውመንፈስ ቅዱስ ኣሓዱ ኣምላክ ኣሜን!!!
“አነ ውእቱ ኖላዊ ኄር” ዮሐ ፲፥፲፩
ትንቢት ነቢያትን ስብከት ሓዋርያትን
ኣብ ዘመነ ብሉይ፡ እግዚአብሔር ኣምላኽ ኣብ ነቢያቱ ሓዲሩ ቃል ምጽንናዕን ተስፋን በብጊዜኡን ይልእኽን የዛርብን እኳ እንተነበረ፤ እቶም ኣባጊዑስ ክጥርነፉን ብዝግባእ ክጓሰዩን ኣይከኣሉን ነበሩ። እቶም ክጓስዩሉ ዝመደቦም ካህናተ ኦሪት ድማ ንርእሶም ኣብ ከቢድ ድቀተ ምግባርን ምክፍፋልን ኣትዮም፡ ጽቡቕ ኣብነታዊ ተግባር ይሰኣኖም ስለዝነበረ፤ ሕዝበ እስራኤል ክስዕቦ ዝኽእል ጓሳ ክርእይ፡ ድምፁ’ውን ከለልዮ ዝኽእል ሓቀኛ መምህር ክረክብ ኣይከኣለን ነበረ። ሕዝቢ ዝኣልዮ ስኢኑ ግዳይ ቀቢጸ ተስፋን ምብትታንን ኮይኑ ከኣ ይሽገር ነበረ። ፈተውቲ ርእሶም፡ ክብርን ረብሓን ነፍሶም እምበር ስለ መጓሴኦም ግዲ ዘይብሎም ጓሶቱ ድማ መምሰልቲ እምበር ካብ ልቢ ዝምንጩ ሰናይ ግብሪ ዝረሓቖም እዮም ነይሮም። ሓሪዶም ክበልዕዎ፡ ሓሊቦም ክሰትዪዎ እምበር ከብልዕዎን ከስትዪዎን ኣይረኣዩን ነይሮም። ስለዚ’ውን ነቶም ጓሶት ሕዝቡ ገይሩ ዝመደቦም መራሕትን ካህናት ኣብ ነቢያት ሓዲሩ ኣትሪሩ ወቒስዎም ነይሩ። (ሕዝ ፴፬/34 ዘካ ፲፩፥፲/11፥10) እቲ ሕዝቢ ድማ ብኃጢኣት ምስ ዝወድቕ ዝሕክሞ፤ ምስ ዝስበር ዝጽግኖ፤ ምስ ዘደኽም ዘበርትዖ፤ ምስ ዝሓምም ዝፍውሶ፤ ምስ ዝሓዝን ዘጸናንዖ ሓቀኛ ጓሳ እምበር፡ አስራቱን በኵራቱን እናበልዐ፡ ብስምን ብሕግን እግዚአብሔር እናመኽነየ ዝሽቕጠሉ ይደልይ ስለዘይነበረ፡ ናብ እግዚአብሔር ካብ ምምልካት ዓዲ ኣይወዓለን ነይሩ።
ነቢያተ እግዚአብሔር ብዛዕባ እቲ ዝመጽእ ሓቀኛ ጓሳ ነቲ ሕዝቢ ብምሳሌን ትንቢት ይነግርዎን፤ ተስፋ ይህብዎን ከኣ ነበሩ። “ኦ ጓሳ እስራኤል፡ ጽን በል። ንዮሴፍ ከም መጓሰ እትመርሖ፡ ኣታ ኣብ ልዕሊ ኪሩቤት እትቕመጥ፡ በሪህካ ተገለጽ። (መዝ ፸፱፥፩/80:1) ብምባል እቲ ጓሳ ክግለጽ፤ ክውለድ ቅዱስ ዳዊት ጸሎቱን ትንቢቱን ኣቕሪቡ ነይሩ። “እግዚአብሔር ጓሳይየይ እዩ፡ ዚጐድለኒ የብለይን።” መዝ ፳፪፥፩ (23፥1) “እንሆ፡ እቲ ንእስራኤል ዚሕሉ ኣይታኽስን ኣይድቅስን እዩ።” (መዝ ፻፳፥፬/ 121:4) እናበለ ኣብ ኣምላኽ ዝነበሮ ተስፋ ይገልጽ ነበረ። ልዑለ ቃል ኢሳይያስ’ውን “ንመጓሲኡ ኸም ጓሳ ኼውፍር፡ ንዕያውቱ ኣብ ቅልጽሙ ኺእክብ ኣብ ሕቚፉ ኸኣ ኪስከሞም፡ ነተን ዜጥብዋ ድማ ብህድኣት ኪመርሔን እዩ።” (ኢሳ ፵፥፲፩/40፥11) ብምባል ተነቢዩ ነበረ። ከምኡ’ውን በቶም ጓሶት እስራኤል ፈጺሙ ዘይተሓጐሰ እግዚአብሔር “ስለዚ እግዚአብሔር ኣምላኽ ከምዚ ይብል ኣሎ፡ እኔኹ ኣነ ባዕለይ፡ ኣነ ነተን ኣባጊዔይ ክኣልየንን ክደልየንን እየ።” ብምባል ባዕሉ መጺኡ ከምዝጓስየን ኣብ ሕዝቅኤል ሓዲሩ ተዛሪቡ ነይሩ።
ኮይኑ ድማ እቲ ካብ ኣዳም ጀሚሩ ዘቋጸሮ ጊዜ ምስ ኣኸለ ግና ጐይታ ባዕሉ ተወሊዱ ንሕዝቡ ጓሰየ። ብነቢያት ዝተነግረሉ ርኅሩኅን ሕያዋይን ጓሳ፤ ከምቶም ቅድሚኡ ዝነበሩ ሰረቕትን ጓሓሉትን ዘይኮነሲ፡ ሕይወቱ በጃ ኣባጊዑ ዘኅልፍ ሓቀኛ ጓሳ ንሱ ባዕሉ ምዃኑ ኣግሃደ። ወልደ እግዚአብሔር ፍጹም ሥጋ ለቢሱ ነቲ ምስ ምንዋሕ ጊዜ ኣብ ቀቢጸ ተስፋ ኣትዩ ይብተን ንዝነበረ ወዲ ሰብ ኣኪቡን ጓስዩን ናብ ሓደ ደምበ ኣምጽኦ። (ዮሐ ፲፥፩-፲፰/10፥1-18 ማር ፲፬፥፳፯/14፥27) እቲ ሕያዋይ ጓሳና ጐይታናን መድኃኒናን ኢየሱስ ክርስቶስ እዩ። ቅዱሳን ሓዋርያት’ውን ዝኣከቦም ጓሳ ብዝግባእ ኣለልዮምን ተጓሲዮምን፡ ጓሳ ኲሉ ሕዝቢ ንሱ ጐይታ ምዃኑ ብዛዕብኡ መስከሩ። “ከም እተባረራ ኣባጊዕ ኔርኩም ኢኹም እሞ፡ ሕጂ ግና ናብቲ ጓሳኹምን ሓላው ነፍሳትኩምን ተመሊስኩም ኣሎኹም።” (ቀዳማይ ጴጥ ፪፥፳፭/2:25 ዕብ ፲፫፥፳/13፥20) ስለዚ ብነቢያት ንዝተነግረ ቃል መሠረት ገይርና፡ ብጐይታ ንዝተመሃርናዮን ንዝተገብረልናን ኣሚንና ተቐቢልና፡ ብሓዋርያት ንዝተሰብከና ስብከት ሰሚዕና፡ ሎሚ’ውን ኖላዊነ ኄር እናበልና ከነመስግኖ ቅድስት ቤተ ክርስቲያን ሥርዓት ገይራትልና ኣላ።
ስብሐት ለእግዚአብሔር
ወለወላዲቱ ድንግል
ወለመስቀሉ ክቡር።
Leave a comment


text:
ንሰን ምስ ሹመት ፈለማየቲ ጓል ኣስንተይቲ ምንስቴር ወፃኢ እታ ሃገር ኣብ ዝተገጣጠመ ናይ ሞቓድሾ ዑደትን እየን ነዚ ዝገለፃ።
ኣምባሳደር ሸርማን ምስ ናይ ሱማሊያ ፕሬዝዳንት ሓሳን ሸኽ መሓመድን ካልኦት ላዕለዎት ሰበስልጣንን እታ ሃገር ሎማዕንቲ ሰኒ ኣብ ሞቓድሾ ዝተራኸባ ሳልሰይቲ ላዕለወይቲ ብዓልቲስልጣን ምንስቴር ጉዳያት ወፃኢ እየን።
ኣብ ውሽጢ 20 ዓመታት ኣብ ሱማሊያ ዑደት ዝፈፀማ ፈላመይቲ ዝለዓላ ብዓልቲ ስልጣን እውን እየን።
ናይሮቢ ኣብዝርከብ ዩኒቨርስቲ ኬንያታ ሎማዕንቲ ሰኒ ንተምሃሮን ንጋዜጠኛታትን እንትዛረባ ብሓድሽ ፓርላማ ኬንያ ዝተሰርሑ ብምምጓስ እታ ሃገር ምቑራፅ ተስፋ ከይኮነስ ኣብ ቅድሚኣ ብሩህ ተስፋ ኣሎ ኢለን።
ፓርላማ እታ ሃገር ኣኼብኡ ኣብ ናይ መኪና ደው መበሊ ይካየድ ህላዎም ኣዝዩ ዘደንቕ እዩ ኢለን ንሰን።ናይ ሱማሊያ ናይ ፓርላማ ህንፃ ንዓመታት ብዝተኻየደ ኵናት ሕድ ሕድ እዩ ዓንዩ።
ሸርማን ኣብ ዘውፅእኦ መገልፂ ናይቲ ሓድሽ ካቢኔት ቀዳማይ ምንስቴር ፈላመይቲ ጓል ኣንስተይቲ ምንስቴር ወፃኢ ገይሮም ምሕራዮም እውን ንኢደን።
ካብ ፑንትላንድ ዝመፃን ኣብ ሓደ እዋን ንፕሬዝዳንትነት ተወዳዲረን ዘይሰለጠን ፋውዚያ የሱፍ ሓጂ ኣዳም ንሱማሊያዊያን ደቂ ኣንስቶ ሓድሽ ዘበን ናይ ዝኾነ ካብኔት ኣካል ምዃነይ ክርዓትን ክብርን ይስምዐኒ ክብላ ንቪኦኤ ገሊፀን።
ብኹናት ሕድሕድ ዝተበላሸወ ምስሊ ሱማሊያ ኣብ ምቕያር ጊድአን ከምዝፃወታ’ውን ሓቢረን ኣለዋ።
እቲ 10 ኣባላት ዘለዎ ካብኔት ካልእቲ ጓል ኣንስተይቲ ኣባል እውን ኣለዎ።ምንስቴር ማሕበራዊ ጉዳያት ሜሪያን ቓሲም ኣሕመድ።


text:
ትግራይ ዘለውዋ ሃፍተ ገነት ብግቡእ ብምጥቃም ተፈፂምዋ ካብ ዘሎ ቁጠባዊ ዕንወት ቀልጢፋ ክትሓዊ ከምትኽእል ምሁራን ስነ ቁጠባ ገሊፆም፡፡
ማሕበር ኢኮኖሚስት ትግራይ ”ካበይ ናበይ “ ኣብ ዝብል ቴማ መፅናዕታውን መሃዛይን መድረኽ ኣሳሊጡ፡፡
ትግራይ ቅድሚ ጀኖሳይዳዊ ኲናት ኣድሂቦም መፅናዕታዊ ፅሑፍ ዘቅረቡ ዶ/ር ኪዳነማርያም ገ/ሄር ኣብ ዝሓለፈ 27 ዓመታት ዝነበሮ ቁጠባዊ ምንቅስቃሳት ዘተባብዕ ከምዝነበረን ብፍሉይ ናብ ወፃኢ ዝለኣኹ ፍርያት ምስ ክልላት #ኢትዮጵያ ክነፃፀር እንከሎ ልዑል ኣበርክቶ ከምዝነበራ ኣዘኻኺሮም፡፡
እዚ ከምዚ ኢሉ እንከሎ ቁጠባዊ ምንቅስቃስ ኢትዮጵያ ኣብ ኣዲስ ኣበባን ከባቢኣን ዝተዳከመ ብምንባሩ ፍትሓዊ ቁጠባዊ ዕቤት ከይሰፍን ማሕለኻ እዩ ነይሩ ኢሎም፡፡
ኣብ ትግራይ ይፍፀም ካብዘሎ ጀኖሳይዳዊ ወራር ቀልጢፉ ንምሕዋይ ድማ ኣብ ውሽጢ ዘለዉ ሃፍተ ገነት ብግቡእ ክጥቀም ይግባእ ክብሉ ዶ/ር ኪዳነማርያን ገሊፆም፡፡ ብፍላይ ክባብያዊ ሃፍተ ገነት ብዘበናዊ መልክዕ ክስራሐሉ ኣለዎ ክብሉ ድማ ሙሁር ስነቁጠባ ኣመሃ ሃይለ ኣገንዚቦም፡፡
ብኤፍሬም ረደሀይ


text:
ኣብ ልዕሊ ህዝቢ ትግራይ ዝተፈፀመን ዝፍፀም ዘሎን ጀኖሳይድ ንዝምልከቶም ኣካል ኣብ ምቅላሕን መረዳእታ ኣብ ምሃብን ኩሉ ሕብረተሰብ ክሳተፍ ከምዝግባእ ኮሚሽን መፅናዕቲ ጀኖሳይድ ትግራይ ኣፍሊጡ ፡፡
ኮሚሽን መፅናዕቲ ጀኖሳይድ ትግራይ ፋሸስታውያን ወረርቲ ዕድመ ፣ ፆታን ሃይማኖትን ከይፈለዩ ኣብ ልዕሊ ሰለማዊ ህዝቢ ዝፈፀምዎን ዝፍፅምዎ ዘለዉን ግፍዒን በደልን ፣ ንብረትን ታርኻዊ ቅርስታትን ትግራይ ንምዕናው ዝፈፀምዎን ዝፍፅምዎ ዘለዉን ገበን ንምስናድን ንዝምልከቶ ኣካል ንምቅላሕን ይሰርሕ ከምዘሎ ኮሚሽነር እቲ ኮሚሽን ኣይተ የማነ ዘርኣይ ገሊፆም ፡፡
እቲ ኮሚሽን ዛጊድ ኣብ ዝገበሮም ዳህሳስ ፀላእቲ ብፍሉይ ኮነ ኢሎም ዝፈፀምዎ ጀኖሳይድ ብምዃኑ ንምግላፁ ዘፀግሙን ኣብ ዓለም ተራእዮም ዘይፈለጡን ግፍዕታት ኣብ ትግራይ ተፈፅሙ ይርከብ ክብሉ ኮሚሽነር የማነ ዘርኣይ ተዛሪቦም፡፡
እቲ ኮሚሽን መፅናዕቲ ኣብ ልዕሊ ህዝቢ ትግራይ ዝተፈፀመን ዝፍፀም ዘሎን ተግባራት ጀኖሳይድን ኣብ ዝገብሮ ዘሎ መፅናዕትን ምስናድ መረዳእታን ኩሉ ሕብረተሰብ ንዝምልከቶም ኣካል መረዳእታ ኣብ ምሃብ እጃሙ ክፍፅም ይግባእ ኢሎም፡፡
ብበላይ ሽፈራው


text:
ኣሜሪካ ካብ 10 ሃገራት ማእከላይ ምብራቕን ሰሜን ኣፍሪቃን ዝኻየድ በረራ ዝኣትው ኤሌክትሮኒክ ኣቑሑት እገዳ ምንባራ ይዝከር።
ወሃቢት ቃል መንገዲ ኣየር ዓረብ ኢማራት ሓድሽ ናይ ፍተሻ መሳርሒ ብምትእትታዎም እቲ እገዳ ምልዓሉ ሓቢረን።
ኣብ ዝሓለፈ ወርሒ መንገዲ ኣየር ኢማራት ናብ ኣሜሪካ ዘካይዶ በረራ ከምዝጎደለን ናብ ሓሙሽተ ክፍለ ግዝኣታት ዘካይዶ በረራ ድማ ምቁራጹ ይፍለጥ።
እዚ ከምዚ ኢሉ ከሎ ዝሓለፈ ሰሙን ናይ ኣሜሪካ ክፍሊ ውሽጣዊ ጸጥታ ናብ ኣሜሪካ ናይ ቀጥታ በረራ ዘካይዳ ነፈርቲ ዝለዓለ ቴክኖሎጂ ብምጥቃም ፍተሻ ከካይዳ ወይ ድማ ተሳፈቲ ከም ላፕ ቶፕ ዝአመሰላ ኤሌትሮኒክ ሒዞም ከይኣትው ክኽልክላ ዝብል ምርጫ ምሃቡ ይዝከር።
እቲ እገዳ ካብ ወርሒ መጋቢት,2017 ዓ.ም ጀሚሩ ዝጸንሓ ኮይኑ ምትእትታው እቲ ሓድሽ ቴክኖሎጂ እቲ እገዳ ክለዓል ሓጊዙ’ዩ።
እቲ እገዳ ካብ መዓርፎ ነፈርቲ ጆርዳን፡ኩዌት፡ግብጺ፡ስዑዲ ዓረብ፡ሞሮኮን ቐጠርን ናብ ኣሜሪካ ዝካየድ ናይ ቐጥታ በረራ ጸኒዑ ምህላው ይፍለጥ።


text:
ብቤት ፍርዲ አይናትካን'ዩ ንዝተባህለ መሬት ሒዙ አይወፅእን ዝበለ መንግስቲ ኢትዮጵያ'ዩ ነቲ ከባቢ ዝህውኽ ዘሎ እምበር መንግስቲ ኤርትራ አይኮነን ክብሉ ኣብ ሕቡራት መንግስታት ናይ ኤርትራ ኣምባሳደር ግርማ ኣስመሮም ን'ሬድዮ ድምፂ ኣሜሪካ ኣብ ዝሃብዎ ቃለ-መጠይቅ ተዛሪቦም።
ኣምባሳደር ግርማ አስመሮም ነዚ ዝበሉ ሎሚ ቕነ ናይ ኢትዮጵያ ቀዳማይ ሚኒስተር ሃይለማርያም ደሳለኝ ኣብ ፓርላማ ሃገሮም ኤርትራ ኣልዒሎም ኣብ ዝተዛረብሉ እዋን ነቲ ዞባ ትህውኽ'ላ ክብሉ ንኤርትራ ምኽሳሶም ምላሽ መንግስቶም ብዝምልከት ካብ ሬድዮ ድምፆ ኣሜሪካ ንዝቀረበሎም ሕቶ ኣብ ዝሃብዎ መልሲ'ዩ።
ነዚ ቀዳማይ ሚንስተር ሃይለማርያም ደሳለኝ ዘቅረብዎ ክሲ'ውን ናይ ጁቡቲ ፕረዚደንት እስማዔል ዖማር ገሌ ኣብ እዋን ዑደት ቀዳማይ ሚንስተር ሃይለማርያም ደሳለኝ ኣብ ጁቡቲ ኣቃሊሖሞ'ለው።
ኣምባሳደር ግርማ አስመሮም ብዛዕባዚን ካልኦት ሕቶታትን ዝሃብዎ መልሲ ንምስማዕ ኣብ ታሕቲ ንዘሎ ምልክት ድምፂ ጠውቁ።


text:
ኣዋልድን ኣወዳትን ከምኡ ድማ ሰብኡትን ኣንስትን ምሕንባስ ብዙሕ የዘውትሩ።
ኩነታት ኣየር ጽቡቕ ምስ ዝኸውን ድማ ኣብ ቀላያት ይኸዱ።
ኣብቲ ሳዕሪ ኮንካ ድማ ተዕርፍን ጸሓይ ትጽለውን።
መጻወቲ ቦታ ድማ ፍሉይ ተወሳኺ ኣለዎ።
ሕማቕ ኣየር ምስ ዝኸውን ደማ ኣብ ዕፉን መሐንበሲ ቦታ ይኸዱ።
ኣብዚ ድሕሪ ምሕንባስ ከተዕርፍ ትኽእል ኢኻ።
ኩሉ ሰብ ድማ መሐንበሲ ክዳይ ይኽደን።
ሰብ ወይ ክሕንብስ፡ ከዕርፍ ወይ ክዘናጋዕ እዩ ዝመጽእ።
ዝኾነ ይኹን ሰብ ክጥመት ወይ ክትንከፍ ኢሉ ዝመጽእ የለን።
ኣብ ኤውሮፓ ኣብ መሐንበሲ ቦታ ቁሩብ ጥራይ ኢዮም ዝኽደኑ።
እዚ ድማ ዝጠልቀየ ቀልጢፉ ስለ ዝነቅጽ እዩ።
ኣዋልድን ኣንስትን ምጥማት ኣብኡ ኣዝዩ ኣጸያፊ ነገር እዩ።
ሓደ ሓደ እዋን እተን ደቀንስትዮ ብዙሕ ምስ ዝጥመጣ ብጣዕሚ የሕርቐን እዩ።
ክትጥምት እንተ ደሊኻ ኣሕጽር ኣቢልካ ጠምት።
ክትትንክፋ ወይ ክትለኽፋ ግን ኣይፍቀድን እዩ። ኮምኡ ምስ ትገብር ኣብዘይሽግርካ ክትኣቱ ትኽእል ኢኻ።
ኣዋልድን ኣንስትን ምትንኻፍ ኩልኩል እዩ።
ጓል ክትላለ እንተደሊኻ ብስነስርዓት ክትሓታ ትኽእል ኢኻ።
ከምዚ ኢልካ ሕተታ፡ ጀላቶ ክጋብዘኪ ይፍቀድ ድዩ፧
ወይ ማሳይ ፒንግ ፖንግ ክትጻወቲ ትደልዪ ዶ፧
ኣገዳሲ ነገር፡ ምሕንባስ ኣቐዲምካ ክትመሃር ኣለካ ኣብ ማይ ከይትጥሕል።


text:
ትእዛዝ ቤት ፍርዲ ከይሓዝካ ሰብ ኣብ ትግራይ ኣይእሰርን ዝብል ኣባሃህላ ሓላፊ ቢሮ‘ቲ ክልል ጌጋ‘ዩ፣ኣብ ቤት ምኽሪ ትግራይ ዝነበረ ኣቶ ይግዛው ዝባሃል ውልቀ-ሰብ፣ብብልሽውና ተባሂሉ ተኣሲሩ ከሎ‘ዩ ኦዲት ዝተገብረ። መርተዖታት ኣኪብካ ምእሳር ኣብ ትግራይ ዘይተለምደ ነገር‘ዩ ይብሉ ኣቶ ብርሃኑ በርሀ።
ቶርቸር(ኣሲርካ ምስቃይ) ኣብ ትግራይ ኣሎ ዝበሉ ምክትል ኣቦ-መንበር ዓረና ትግራይ ኣቶ ብርሃኑ፣ሰባት ሰላማዊ ሰልፊ ክነካይድ ኢና ኢሎም ስለሓተተቱ ስለዝተቃወሙ ተኣሲሮም‘ዮም።ኣብ ትግራይ ሰላማዊ ሰልፊ ዝተከልከለሎም ከባቢታት‘ውን ምጥቃስ ይካኣል‘ዩ ኢሎም።
'ፍትሒ ካብ ትግራይ ጠፊኣ'ያ' ዝብል ገምጋም ኣለዎም ባዓል ስልጣን ዓረና ትግራይ
ናፅነት ንክዓስል ሚድያታት ትግራይ ካብ ኢድ ገዛኢ ፓርቲ ንክወፃ'ውን ይሓቱ
ትእዛዝ ቤት ፍርዲ ከይሓዝካ ሰብ ኣብ ትግራይ ኣይእሰርን ዝብል ኣባሃህላ ሓላፊ ቢሮ‘ቲ ክልል ጌጋ‘ዩ፣ኣብ ቤት ምኽሪ ትግራይ ዝነበረ ኣቶ ይግዛው ዝባሃል ውልቀ-ሰብ፣ብብልሽውና ተባሂሉ ተኣሲሩ ከሎ‘ዩ ኦዲት ዝተገብረ። መርተዖታት ኣኪብካ ምእሳር ኣብ ትግራይ ዘይተለምደ ነገር‘ዩ ይብሉ ኣቶ ብርሃኑ በርሀ።


text:
ዝተፈላለዩ ትምህርትታት
ናይ መጠረሽታ ዝተሓደሰሉ፡ 5 9 2018
ክትምህር ንእትደሊ፡ ብመሰረት እንታይ ክትምሃር ከም ትደሊ፡ ቅድሚ ሕጂ ትምሃር እንተ ኔርካ ዄንካን ንኽትምሃር ኣየናይ ሜላ ከም ዝሰማምዓካን፡ ካብ መንጎ ዝተፈላለዩ ትምህርትታት ክትመርጽ ትኽእል ኢኻ። ኣብዚ ብዛዕባ ብዙሓት ዝተፈላለዩ ትምህርትታት ንዓበይቲ ሓበሬታ ኣሎ።
-
ኮሙናላዊ ትምህርቲ ኣባጽሕ፡ ኮምቩክስ
ኮሙን ብናይ መባእታ ደረጃን ናይ ካልኣይ ደርጃን ናይ ኣባጽሕ ትምህርቲ የዳሉ፡ እዚ ኮምቩክስ ይብሃል። ኮምቩክስ ንዓኻ ትምህርትታት ናይ መባእታ ደረጃ ትምህርቲ ወይ ካልኣይ ደረጃ ትምህርቲ ክትምሃር ትደሊ ግን ኣብ መባእታ ቤት ትምህርቲ ወይ ካልኣይ ደረጃ ቤት ትምህርቲ ንኽትምሃር ልዕሊ ዕድመ ዝኾንካ እዩ።
20 ዓመት እንተ መሊእካ ዄንካ፡ ኣብ ሓደ ኮሙን ህዝባዊ መዝገብ ምዝጉብ ወይ ክትምዝገብ እንተ ዄንካን እቲ ቤት ትምህርቲ ዝህቦ ፍልጠታት ዝጎድለካ እንተ ዄይኑን ኣብ ኮምቩክስ ክትምሃር ትኽእል ኢኻ።
እቲ ትምህርቲ ኣብ ልክዕ ደረጃ ምእንቲ ክጅምር ክኽእል ፍልጠታትካ ኣቐዲሙ ይግምገሙ እዮም። ኣብ ኮምቩክስ ሓደ ወይ ብዙሓት ኮርሳት ክትምሃር ትኽእል ኢኻ። ምሉእ ግዜ ወይ ክፋል ግዜ ክትምሃር ትኽእል ኢኻ። ድሕሪኡ ኣብ ኮለጅ፡ ሞያዊ ኮለጅ ትምህርትኻ ክትቅጽል ወይ ስራሕ ክትጅምር ትኽእል ኢኻ።
ክፍሊት ኣብ ኮምቩክስ ክትምሃር ከለኻ
ኣብ ኮምቩክስ ትምሃር እንተ ዄንካን ንኣብነት ናይ መትከል እግሪ ክፍሊት ዘይትወሃብ ዄንካን፡ ካብ ሲኤስኤን ቍጠባዊ ሓገዝን ልቓሕን ክትሓትት ትኽእክ ኢኻ።
ምርግጋጽ ብቕዓት ፍልጠታትካ
ናይ ቅድሚ ሕጂ ዝነበሩኻ ፍልጠታት ኣብ ኮምቩክስ ብቕዓቶም ከተረጋግጾ ትኽእል ኢኻ። እዚ ነቶም ፍልጠታትካ ተመርምሮም፡ ተገምግሞምን ተሰንዶምን ማለት እዩ። እዚ ብዝተፈላለየ ኣገባባት ዘጥረኻዮም ፍልጠታት ክኸውን ይኽእል እዩ፣ ንኣብነት ካብ ስራሕ ወይ ትምህርቲ። እቲ ምርግጋጽ ብቕዓት ስራሕ ንኽትረክብ ወይ ትምህርትኻ ንኽትቅጽል ዘሎካ ዕድል የዛይዶ። እቲ ምርግጋጽ ብቕዓት ብመሰረት ዘለዉኻ ኵነትን ድልየትን ክፍጸም ኣሎዎ።
ክትምህሃር ወይ ምርግጋጽ ብቕዓት ክትገብር እንተ ደሊኻ፡ ከመይ ክትገብር ከም ዘለካ ነቲ ኣብ ኮምቩክስ ዝሰርሕ ናይ ትምህርትን ሞያን ኣማኻሪ ክትሓቶ ትኽእል ኢኻ። ብመገዲ ቤት ጽሕፈት መራኸብቲ ስራሕ ኣብ ናይ እግሪ ምትካል መደብ ትሳተፍ እንተ ዄንካ ድማ ንናትካ ተሓዝ ጕዳይ ኣብ ቤት ጽሕፈት መራኸብቲ ስራሕ ክትራኸቦ ትኽእል ኢኻ።
-
ፍሉይ ትምህርቲ ንኣባጽሕ
ፍሉይ ትምህርቲ ንኣባጽሕ ንዓኻ ናይ ዓቕሚ ኣእምሮ መግዳዕቲ ዘለካ ወይ ናይ ኣእምሮ መጕዳእቲ ዝነበረካ፡ ሓደ ትምህርቲ እዩ። እቲ ትምህርቲ ሓደ ሓደ ግዜ ሴርቩክስ ሓደ ሓደ ግዜ ድማ ሌርቩክስ ተባሂሉ ይጽዋዕ እዩ። እቲ ኮሙን ነዚ ትምህርቲ ብናይ መባእታ ትምህርትን ካልኣይ ደርጃ ትምህርትን ጽፍሒ የዳልዎ። ኣብ ፍሉይ ትምህርቲ ንኣባጽሕ ሽወደንኛ ንወጻእተኛታት፡ ኤስኤፍኢ እውን ክትምሃር ትኽእል ኢኻ።
20 ዓመት እንተ መሊእካ ዄንካ፡ ኣብ ሓደ ኮሙን ህዝባዊ መዝገብ ምዝጉብ ወይ ክትምዝገብ እንተ ዄንካን እቲ ቤት ትምህርቲ ዝህቦ ፍልጠታት ዝጎድለካ እንተ ዄይኑን ኣብ ፍሉይ ትምህርቲ ንኣባጽሕ ክትምሃር ትኽእል ኢኻ። እቲ ትምህርቲ ኣብ ልክዕ ደረጃ ምእንቲ ክጅምር ክኽእል ፍልጠታትካ ኣቐዲሙ ይግምገሙ እዮም።
-
ሞያውያን ትምህርትታት
ሓደ ሞያዊ ትምህርቲ ናይ ሓደ ፍሉይ ሞያ ትምህርቲ እዩ። ሞያዊ ትምህርቲ ኣብ ኮምቩክስ ወይ ኣብ ፍሉይ ትምህርቲ ንኣባጽሕ ክትምሃሮ ትኽእል። ከምኡ'ውን ሞያዊ ትምህርቲ ኣብ ገለ ካብቶም ናይ ሞያ ኮለጃት ክትምሃሮ ትኽእል ኢኻ።
ኣብቲ እዋን ትምህርቲ ምስ ብዙሓት ትካላት ርክብ ክትገብር ኢኻ። ንኣብነት ልምምድ ክትገብር ክትክእል ኢኻ። እዚ ድሕሪ ትምህርቲ ምውዳእካ ስራሕ ንኽትረክብ ዕድልካ የዛይዶ።
-
ትምህርቲ ተልመዴን
ትምህርቲ ተልመዴን ኣብ ኮምቩክስን ፍሉይ ትምህርቲ ንኣባጽሕን ዝወሃብ ሓደ ዓይነት ሞያዊ ትምህርቲ እዩ። ሓደ ትምህርቲ ተልመዴን መባእታዊ ሞያዊ ትምህርቲን ተወሳኺ ተመኩሮን ናይ ሓደ ሞያ ንምርካብ ክትምሃሮ ትኽእል። ከምኡ'ውን ብሓገዝ ናይ ሓደ ዓላማይ ኣብ ናይ ስራሕ ቦታ ተወሳኺ ፍልጠት ናይ ሓደ ዓውዲ ሞያ ክትርክብ ትኽእል።
-
ህዝባዊ ቤት ትምህርቲ
ሓደ ህዝባዊ ቤት ትምህርቲ፡ ሓደ ቤት ትምህርቲ ንኣባጽሕ ተምሃሮ እዩ። ኣብኡ ናይ መባእታዊ ደረጃን ካልኣይ ደረጃን ትምህርታት ትምህርቲ ትምሃር። ኣብ መብዛሕትኡ ህዝባውያን ኣብያተ ትምህርቲ ኣብ ትምሃረሉ እዋን ኣብቲ ቤት ትምህርቲ ክትቕመጥ ትኽእል ኢኻ።
ኣብ ሓደ ህዝባዊ ቤት ትምህርቲ ሓፈሻዊ ትምህርትታት ወይ ፍሉይ ትምህርትታት ክትምሃር ትኽእል። ኣብ ክንዲ ትምህርትታት ናይ ካልኣይ ደረጃ ቤት ትምህርቲን ሓደ ሓደ ግዜ እውን ኣብ ክንዲ ናይ መባእታ ቤት ትምህርቲን ሓፈሻዊ ትምህርትታት ክትምሃር ትኽእል ኢኻ። ናብ ሓደ ፍሉይ ኣርእስቲ ዝዓለሙ ፍሉያት ትምህርትታት ክትምሃር ትኽእል ኢኻ። ንኣብነት ሙዚቃ ወይ ስነ-ጥበብ ክትምሃር ትኽእል። ከምኡ'ውን ሓደ ፍሉይ ሞያ ክትምሃር ትኽእል ኢኻ።
ነፍስ ወከፍ ህዝባዊ ቤት ትምህርቲ ኣብቲ ቤት ትምህርቲ መን ከም ዝመሃር ይውስን። እተን ህዝባውያን ቤት ትምህርትታት ናይ ባዕለን ስርዓት ወረቐት ምስክር ኣሎወን። ትምህርትታት ኣብ ህዝባዊ ቤት ትምህርቲ ናብ ዩኒቨርሲቲ ወይ ኮለጅ ዘእቱ መባእታዊ ብቕዓት የውህበካ እዩ። መባእታዊ ብቕዓት ኣብ ዩኒቨርሲቲ ወይ ኮለጅ ክትምሃር ንኽትክእል ዘድልይኻ ፍልጠታት ኣሎዉኻ ማለት እዩ።
-
መማልእቲ ትምህርቲ
ናይ ሽወደን ዘይኮነ ናይ ካልእ ሃገር ናይ ሓደ ሞያ ትምህርቲ እንተ’ለካ ኾይኑ ወይ ኣብ ካልእ ሃገር ብሓደ ሞያ ሰሪሕካ እንተ ኔርካ ዄንካ፡ መማልእቲ ትምህርቲ ክትምሃር ከድልየካ ይኽእል እዩ። እዚ ኣብ ሽወደን ብሓደ ሞያ ንክትሰርሕ ዝጠልቦ ክትምሃሮ ዘለካ ሓደ ትምህርቲ እዩ።
መማልእቲ ትምህርቲ ኣብ ዩኒቨርሲታትን ኮለጃትን ኣለዉ። ንኣብነት ናይዞ ዝስዕቡ ትምህርትታት ኣለዉ፡
- ስነ-ቍጠበኛ
- መሃንድሳት
- ኣለይቲ ሕሙማት
- ማሕበራዊ ሰራሕተኛታት
- ክኢላታት ተክኖሎጂ ሓበሬታ
- ሓኻይም
- መማህራን
እቶም ትምህርትታት ካብ 1 ክሳብ 2 ዓመት ንውሓት ኣለዎም። እቲ ትምህርቲ ኣብ ትምሃረሉ እዋ ካብ ማእከላይ ኮሚተ ደገፍ ትምህርቲ፡ ሲኤስኤን ደገፍ ትምህርቲ ክወሃበካ ይኽእል እዩ።
-
ትምህርቲ ዕዳጋ ስራሕ
ሓደ ትምህርቲ ዕዳጋ ስራሕ ናብ ዋሕዲ ብዙሓት ዝተማህሩ ሞያተኛታት ዘሎዎ ስራሕ ዝተኮረ ትምህርቲ እዩ። ኣየኖት ትምህርትታት ከም ዘለዉ እቲ ስራሕ ዕዳጋ ኣብቲ እዋን እቲ ከመይ ከም ዘሎ እዩ ዝጸልዎ።
ሓደ ትምህርቲ ዕዳጋ ስራሕ እንተ ተማሂርካ ብርግጽ ኣይኮነን ሓደ ስራሕ ክትረክብ፡ ግን እቲ ትምህርቲ ብምምሃርካ ሓደ ስራሕ ንኽትረክብ ዕድልካ ይዛይድን ኣብ ናይ ስራሕ ዕዳጋ ብዝያዳ ሰሓቢ ትኸውንን።
ናይ ርሕቀት ትምህርቲ
ሓደ ኣገባብ ናይ ምምሃር ብርሕቀት ምምሃር እዩ። ብርሕቀት ትምሃር እንተ ዄንካ ናብ ሓደ ቤት ትምህርቲ ወይ ሓደ ዩኒቨርሲቲ ንኽትምሃር ኣይትኸይድን ኢኻ። ኣብ ክንድኡ ኣበይ ኴንካ ከም ተጽንዕ ባዕልኻ ክትመርጽ ትኽእል ኢኻ። ንኣብነት ኣብ ገዛኻ ወይ ቤት ንባብ ክትከውን ትኽእል ኢኻ።
ኣብ ሓደ ሓደ ትምህርትታት ሰብ ኢንተርኔት ጥራይ ይጥቀም። ካልኦት ትምህርትታት ንኣብነት ኣብ ዓመት ምስ መምህርን ካልኦት ተምሃሮን ትራኸበሉ ገለ ኣጋጣሚታት ኣሎዎም።ኣብ መንጎ እቲ ርክባት ዘሎ ግዜ ብመንገዲ ኢንተርኔት፡ ኢ-መይል ወይ ተለፎን ርክብኩም ትቕጽሉ።
ብዙሃት ዝተፈላለዩ ብርሕቀት ዝወሃቡ ትምህርትታት ኣሎዉ። ሓጸርቲ ኮርሳትን ነዋሕቲ መደባት ትምህርትን ብርሕቀት ክትምሃር ትኽእል ኢኻ። ናይ ርሕቀት ትምህርትታት ብምሉእ ግዜ ወይ ብኽፋል ግዜ ክኾኑ ይኽእሉ እዮም።
ዩኒቨርሲቲን ኮለጅን
ንዓኻ ኣብ ዩኒቨርሲቲ ወይ ኮለጅ ክትመሃር ትደሊ
ኣብ ናይ ሽወደን ዩኒቨርሲቲ ወይ ኮለጅ ክትምሃር ንኽትክእል ሽወደናዊ ዜጋ ወይ ኣብ ሽወደን ተቐማጢ ምዃን ኣየድልየካን እዩ። ናይ ትምህርቲ ክፍሊታት ምኽፋል ንኽተርፈልካ ናይ ግድን ናይ ኤውሮጳዊ ሕብረት/ኤውሮጳዊ ቍጠባዊ ኮም/ስዊዘርላንድ ዜጋ ክትከውን፡ ኣብ ሽወደን ቀዋሚ መንበሪ ፍቓድ ወይ ግዝያዊ መንበሪ ፍቃድ (ብምኽንያት ትምህርቲ ዘይኮነ) ዘሎካ ክትከውን ኣሎካ።
ንስኻ ትምህርትኻ ንኽትቅጽል ትደሊ ዘሎኻ፡ ኣብ ዩኒቨርሲቲ ወይ ኮለጅ ንጽል ኮርሳት ወይ ምሉእ መደብ ክትመሃር ዕድል ኣሎካ። ክትመርጾ እትኽእል ብዙሕ ኮርሳትን መደባትን ኣሎ። ግን ኣብኦም ንኽትጅምር ዝተፈላለየ ናይ መእተዊ ጠለባት እዩ ዘሎ። እተን ዝተፈላለያ ኮለጃትን ዩኒቨርሲታትን፡ ዝተፈላለየ መደባትን ኮርሳትን ይቕርባ። ኣየኖት ኮርሳትን ትምህርትታትን ኣበየኖት ዩኒቨርሲታትን ኮለጃትን ከም ዝቕረቡን ንነፍስ ወከፍ ኮርስ ወይ ትምህርቲ ኣየኖት ናይ መእተዊ ጠለባት ክማልኡ ከም ዘለዎምን ንምርካብ ነብዞም ዝስዕቡ መርበብ ሓበሬታ ክትርኢ ትኽእል ኢኻ፡
ብቕዓት ኣብ ዩኒቨርሲቲን ኮለጅን ንምምሃር
ኣብ ኮለጅ ክትምሃር ንኽትኽእል ገለ ኣቐዲምካ ዘጥረኻዮ ፍልጠት የድልየካ እዩ። ሓደ መባእታዊ ብቕዓት ብመንገዲ ካብ ካልኣይ ደረጃ ቤት ትምህርቲ፡ ኮሙናላዊ ቤት ትምህርቲ ኣባጽሕ ወይ ህዝባዊ ቤት ትምህርቲ ዝረኸብካዮ ምሉእ ወረቐት ምስክር የድልየካ እዩ። ነቲ ተለብ ናይ መባእታዊ ብቕዓት ንኸተማልእ ብተወሳኺ ሓደ ሓደ ፍሉያት ኮርሳት ዝተመሃርካ ክትከውን የድሊ እዩ።
እቶም መብዛሕትኦም ትምህርትታት፡ ኣብ መንጎ ዝተፈላለዩ ትምህርትታት ክፈላሊ ዝኽእል፡ ፍሉይ ብቕዓት ይጠልቡ እዮም። እዚ፡ መብዛሕትኡ ግዜ ሓደ ሓደ ፍሉያት ናይ ካልኣይ ደረጃ ኮርሳት ዝተምሃርካን መሕለፊ ነጥቢ ዝረኸብካን ማለት እዩ። ግን ጠለብ ናይ ስራሕ ተመኩሮ፡ ምፍታን ናይ ስራሓት ወይ ናይ ኮለጅ ኮርሳት ማለት ክኸውን እውን ይኽእል እዩ።
ኣማልእ
ነቲ ንስኻ ትደልዮ ኮርስ ወይ ትምህርቲ ንኽትምሃር ብቑዕ እንተ ዘይኴንካ፡ ከተማልእ ተኽእሎ ኣሎካ። ኣብ ኮሙናላዊ ቤት ትምህርቲ ኣባጽሕ ወይ ትምህርትታት ኣብ ህዝባዊ ቤት ትምህርቲ ጌርካ ከተማልኦ ትኽእል ኢኻ።
ናይ ትምህርቲ ደረጃታት ኣብ ዩኒቨርሲቲን ኮለጅን
ኣብ ዩኒቨርሲቲን ኮለጅን ኵሎም ኮርሳትን መደባትን ኣብ ሰለስተ ደረጃ ይምቀሉ እዮም። እዞም ደረጃታት፡ መባእታዊ ደረጃ፡ ዝለዓለ ደረጃን ናይ ምርምር ደረጃን እዮም። ኵሎም እቶም ደረጃታት እቲ ኣብ ትሕቲኦም ዘሎ ደርጃ እዮ መሰረቶም። ንስኻ ንመጀመርታ ግዜኻ ኣብ ዩኒቨርሲቲ ወይ ኮለጅ ክትምሃር ዝኾንካ፡ ኣብ መባእታዊ ደረጃ ኢኻ ትጅምር።
መባእታዊ ደረጃ
ኣብ ሓደ ናይ ቅድሚ ሕጂ ትምህርትታት ኣብ ዩኒቨርሲቲ ወይ ኮለጅ ዘይሓትት ኮርስ ናይ ዓይነት ትምህርቲ ወይ ዓውዲ ምምሃር ትጅምር። እቶም ኣዚዮም መብዛሕትኦም ኣብ መባእታዊ ደረጃ ዝወሃቡ መደባት፡ ብምሉእ ግዜ ትምሃር እንተ ዄንካ ናይ ሰለስተ ዓመት እዮም።
ዝለዓለ ደረጃ
ኣብ ሓደ መደብ ብዝለዓለ ደረጃ ክትምሃር ንኽትክእል፡ ናይ ግድን እንተ ወሓደ ብናይ ሰለስተ ዓመት ናይ መባእታ ደረጃ ዲግሪ ወይ ምስኡ ዚመጣጠን ናይ ወጻኢ ሃገር ዲግሪ ወይ ተመጣጣኒ ብቕዓት ክህልወካ ኣሎዎ።
ዝተፈላለየ ናጻ ኮርሳት ኣብ ናይ ዝለዓለ ደረጃ እውን ክትምሃር ትኽእል ኢኻ። ሽዑ ኣብ ማባእታ ደረጃ ዝተመሃርካ ክትከውን ይጠልብ እዩ። ዲግሪ ንኽህልወካ ኣይጠልብን እዩ።
ናይ ምርምር ደረጃ
ኣብ ናይ ምርምር ደረጃ ክትምሃር ትደሊ እንተ ዄንካ፡ ናይ ዝለዓለ ደረጃ ዲግሪ ይሓትት እዩ።


text:
ቀዳማይ ሚኒስትር ሃይለማሪያም ደሳለኝ ኣኼባ ምክያዶም ፅቡቕ ስጉምቲ እዩ ኢሎም ኣብቲ ኣኼባ ዝተሳተፉ ተቓወምቲ ፓርትታት። ካብ ምዝርራብ ወፃኢ ካልእ መንገዲ የለን ዝበሉ እዞም ተቓወምቲ ከምዚ ዝበለ ኣኼባ ቀፃልነት ክህልዎን እኹል ሽፋን መራኸቢ ብዙሃን እውን ክረክብን ፀዊዕም ኣለው።
ቀዳማይ ሚኒስትር ሃይለማሪያም ደሳለኝ ብዛዕባ ካልኣይ ትልሚ ዕብየትን ትራንስፎርመሽንን ምስ ተቓወምቲ ዘካየድዎ ኣኼባ እዚ ናይ መጀመሪያ መድረኽ'ዩ።እቶም ቀዳማይ ሚኒስትር ንሕቶታት መራሕቲ ተቓወምቲ ብደብዳቤ እንተዘይኮይኑ ብኣካል ሰሚዖም ኣይፈልጡን።
ኣብ ኣዲስ ኣበባ ኣብ ዝተዳለወ ኣኼባ ዝተረኽቡ መብዛሕቲኦም ተቓወምቲ ኣባላት ሃገራዊ ቤት ምኽሪ ዝኮኑ ፖለቲካዊ ፓርትታት እዮም።
ናይ ኢትዮጵያ ራእይ ፓርቲ ካብኦም ተሳተፊ እቲ አኼባ ሓደ ኮይኑ ፕሬዝዳንት እቲ ፓርቲ ኣቶ ተሻለ ሰብሮ እቲ መድረኽ ኩሎም ተቓወምቲ ፓርትታት ክሓትዎ ዝፀንሑ እዩ ኢሎም።
‘’ድሕሪ 10 ዓመታት ዝተረኽበ ኣጀንዳ እዩ፤ብቐሊል ኣይተረኽበን’’ ዝበሉ ንሶም ብምስዓብ ‘’ኣብዚ መድረኽ እዚ ዘይተሳተፉ ተቓወምቲ ፓርትታት ሓዊሱ ኩላትና ክንሓቶ ዝፀናሕ እዩ’’ኢሎም።ብከምዚ ዝቕፅል እንተኾይኑ ዓብዪ ስጉምቲ እዩ'ውን ኢሎም።
ንከይዲ ሃገራዊ መረፃ ካብ ዝነቐፉ ፓርትታት ሓደ ናይ ዝኾነ ናይ ኢትዮጵያዊያን ዴሞክራሲያዊ ፓርቲ /ኢዴፓ/ ፕሬዝዳንት ዶ/ር ጫኔ ከበደ ተቓወምቲ ንዝፍጠሩ ዕድላት ክጥቀምሉ ኣለዎም ብምባል ከምዚኦም ዝበሉ ኣጋጣሚታት ናይ ህዝቢ ሕቶ ንምቅላሕ ከምዝጥቕሙን ኣብ ፓርላማ ዘይተረኸበ መሰል በዚ መልክዕ እንተድኣ ተረኺቡ ሓሳብ ንሓሳብ ንምልውዋጥ ዝጠቅም መንገዲ እዩ ኢሎም።
ምሉእ ትሕዝቶ ጸብጻብ አብዚ ምስማዕ ይኸአል።


text:
ላዕለዋይ ፈደራል ቤት ፍርዲ ኢትዮጵያ ኣብ ክሲ ጌታቸው ኣሰፋን ምስኡ ዝተተሓሓዙ ፋይልን ኣብ ዘየለውሉ ናይ ፍርዲ ውሳነ ሂቡ'ሎ።
እቲ ቤት ፍርዲ ብተወሳኺ ኣብ ጉዳይ ፍርዶም ኣብ ማእሰርቲ ኮይኖም ክከታተሉ ዝጸንሑ ናይ ምክልኻል መሰካኽር ከነቕርብ ኣይንክእል ዝበሉ ተኸሰስቲ'ውን ውሳነ ኣሕሊፉ'ሎ።
ብመሰረት'ዚ ላዕለዋይ ፈደራል ቤት ፍርዲ ኢትዮጵያ ልደታ መጋባእያ ሎሚ ዓርቢ ኣብ ዝወዓለ መጋባእያ ንዳይሬክተር ኣገልግሎት ሃገራዊ ድሕነትን መረዳእታን ነበር ኣቶ ጌታቸው አሰፋ ናይ 18 ዓመት ማእሰርትን 20 ሽሕ ብር መቕጻዕቲ ገንዘብን ኣብ ዘየለውሉ ውሳነ ሂቡ'ሎ።
ዳይሬክተር ሚንስትሪ ፍትሒ ኣቶ ኣወል ሱልጣን ኣብ ትሕቲ ክሲ መዝገብ ኣቶ ጌታቸው ኣሰፋ 5ይ ተኸሳሲ ዝኾኑ ደርበው ደመላሽ ናይ ሰለስተ ዓመትን ሽዱሽተ ወርሕን ማእሰርቲ፣ 9ይ ተኸሳሲ ኣቶ አጽብሀ ግደይ ኣብዘየለውሉ ናይ 16 ዓመት ማእሰርቲ፣ ኣቶ አሰፋ በላይ ናይ ሸውዓተ ዓመት ማእሰርቲ፣ ኣቶ ሽሻይ ልኡል ናይ ሓሙሸተ ዓመት ማእሰርቲ፣ ኣቶ ዮሃንስ ውበት ናይ ሰለስተ ዓመት ማእሰርቲ፣ ኣሸናፊ ተስፋሁን ናይ ሓሙሸተ ዓመትን ሸሞንተ ወርሕን ማእሰርቲ፣ ኣቶ ሓዱሽ ደስታ ብትሸዓተ ወርሒ ቀሊል ማእሰርቲ ከምኡ'ውን ማርክስ ፀሀዬን ካልኦት ተኸሰስትን ከከም ገበኖም ዝተፈላለዩ ውሳነታት ከምዝተዋህቦም ንድምጺ ኣመሪካ ገሊጾም።
ድምጺ ኣመሪካ ካብ ጠበቓታት እቶም ተኸሰስቲ ርእይቶ ንምርካብ ዝገበሮ ፃዕሪ ነቲ ከይዲ ስለዘይተኸታተልናዮ፣ ርእይቶ ንምሃብ ንፅገም ኢና ዝብል ምላሽ ሂቦም ኣለው።


text:
-
ንሓደ ሰብ ብፆታ፣ ብዘርኢ፣ ብሃይማኖት ወይ ድማ ብፆታዊ ረክቢ ፈላሊካ ምርኣይ ዘይሕጋዊ’ዩ፡፡ ክትክሰስ ውን ትክእል፡፡ ንሰካውን ብዝኾነ ነገር አፈላላይ ተገይሩልካ፣ ተተፀሪፍካውን ናብ ፖሊስ ክተምልክት መሰል ኣለካ፡፡ ሰብ ምፅራፍ ወይ ድማ ምብኣስ ክልኩል’ዩ፡፡ክትፅረፍ፣ ኣፈላለይ ክግበረልካ ወይ ድማ መሰልካ ክትትንከፍ ሕጊ ኣይፈቅድን ብተወሳኪውን መሰል ምግሃስ ኣብ ጀርመን ዘይሕጋዊ’ዩ፡፡
-
ወዲን ጓልን ማዕረ ዝኾነ መሰል’ዩ ዘለዎም፡፡ሓደ ሰብ በይነይ ክኸውን ግደፈኒ እንተይሉካ ክትገድፎ ይግበአካ ነዚውን ክትቅበሎ ኣለካ፡፡ ንካልኦት ሰባት መሰሎም ምትንካፍ ንወዲ ይኹን ንጓል ዝተከልከለ’ዩ፡፡ ንሓደ ሰብ ፎቶ ክትስእሎ እንተ ደሊኻ ብመጀመሪያ ፍቃድ ሕተቶ፡፡
-
ኣብ ጀርመን ናይ ተመሳሳሊ ፆታ ዕርክነት ዝተለመደ’ዩ፡፡ ንኣብነት ናይ ጀርመን ናይ ቀደም ናይ ወፃእ ጉዳያት ሚኒስትር ተመሳሳሊ ፆታ ዘለዎ ሰብ ዓርኪ ነይርዎ፡፡ ተመሳሳሊ ፆታ ዘለዎም መሓዙት ተመዝጊቦም ሕጋዊ ዝኾነ ኣፍልጦ ይዋሃቦም’ዩ፡፡
-
ኣብ ጀርመን ሰባት ዝመረፅዎ ሰብ ሓዳር ናይ ምግባር መሰል አለዎም፡፡ ሓዳር ዘይምግባር መሰልውን ኣለዎም ብዘይሓዳር ምንባር ኣብ ጀርመን ዝተለመደ’ዩ፡፡ ሓዳር ከይገበሩ ቆልዓ ዝወልዱ ኣለው፡፡ ዘይወልዱውን ኣለው ቆልዓ ዘይብሎም ብዘይ ሓዳር ሓቢሮም ዝነብሩውን ኣለው፡፡


text:
ኣብ ዴንማርክ ደለይቲን ሓተቲን ዑቑባ ዝኾኑ ኤርትራውያን ኣንፃር'ቲ ኣብ ቐረባ አገልግሎት ኢሚግረሽን ዴንማርክ ኣብ ኤርትራን ኢትዮጵያን ብምኻድ መበገሲ ስደት ኤርትራውያን ብዝምልከት ኣካይደዮ ዝበሎ መፅናዕታዊ ፀብፃብ ብምቕዋም ኣብ ቐፅሪ ፓርላማ'ታ ሃገር ተቓውሞ ሰልፊ ኣካይዶም።
መንግስቲ ዴንማርክ ኣብ ቀረባ ንዝተራእየ ብዝሒ ኤርትራውያን ስደተኛታት ኣብ ሃገሩ ከምኡ'ውን ኣብ ኤውሮጳ ስለ ዘሰንበዶ ሓደ ተልእኾ ኣናዳይ ሓቂ ናብ ኤርትራን ኢትዮጵያን ብምልኣኽ መበገሲ'ቲ ዋሕዚ ስደተኛታት ብምፅናዕ ሓደ ፀብፃብ ምውፂኡ ይፍለጥ ።
እዚ ኤርትራውያን ስደተኛታት ብዝምልከት ቤት-ዕዮ አገልግሎት ኢሚግሬሽን ዴንማርክን - ዘውፅኦ ፀብፃብ ኣብ ውሽጢ ዴንማርክን ደገን ንዘለው ኤርትራውያን የዘራርብ'ሎ። ጉጅለታት ተሓለቅቲ መሰላት'ውን ይቃወምዎ'ለው።
ሎሚ ዝተኻየደ ተቓውሞ ሰልፊ ብዝምልከት ሙሉእ ፀብፃቡ ንምስማዕ ኣብ ታሕቲ ንዘሎ ምልክት ድምፂ ጠውቁ።


text:
Radio Erena: 28 March 2017
ኣብ ኤርትራ ተኸሲቱ ዘሎ ዋሕዲ ሞያውያን መማህራን ንምትካእ፣ ካብ ሳዋ ኣማኢት ተዓላሞ ንምስልጣን ምድላዋት ይካየድ ከምዘሎ ምንጭታት ሬድዮ ኤረና ሓቢሮም።
ሚኒስተሪ ትምህርቲ ኤርትራ፣ ካብዞም ኣብ ናይዚ ዓመት እዚ ኣብ ሃገራዊ መልቀቒ ፈተና ዝተኻፈሉ ተማሃሮ፣ ማእከላይ ነጥቢ ዘምጽኡ ብእኩብ ናብ ምምህርና ንምምዳቦም፣ ኣብ ዝተፈላለየ ቦታታት ናይ ስልጠና ማእከላት ኣዳልዩ ይርከብ።
ህሉው ኩነታት ኤርትራ፣ ከም ኩሉ ጽላታት፣ ንሞያ ምምሃርን ምስትምሃርን’ውን ብኣሉታ ጸልይዎ ስለዝርከብ፣ ዓመታዊ ኣማኢት መማህራን፣ ዶባት እናሰገሩ ናብ ስደት ከምርሑ’ዮም ዝርኣዩ።
እቲ መንግስቲ ነቲ ኣብ ላዕላዋይ ደረጃ ዝርአ ዋሕዚ መማህራን ንምትካእ ሕቡራት ሃገራት ፕሮግራም ልምዓት ብዝገብሮ ሓገዝ ካብ ህንዲ፣ ኬንያን ካልኦት ሃገራት ሞያውያን መማህራን ክቖጽር ጸኒሑ’ዩ።
ኣብ መባእታን ማእከላይን ደረጃ ኣብያተ ትምህርቲ ግና፣ ነቶም በብእዋኑ ናብ ስደት ዝውሕዙ ዘለው መማህራን ንምትካእ ኣጸጊሙ ስለዝርከብ፣ ኣብ ርሑቕ ገጠራት ዝርከባ ሓያሎ ኣብያተ ትምህርቲ ክሳብ ምዕጻው ዝበጽሕ ምስንኻል ከጋጥመን ይርአ።
መንግስቲ ፊንላንድ፣ ካብ ግዜ ናብ ግዜ እናተዳኸመ ንዝመጽእ ዘሎ ጽላት ትምህርቲ ኤርትራ ንምብርባር፣ ዓመታዊ ክሳብ 3 ሚልዮን ኤውሮ ወጻኢታት እናገበረ ሞያውያን መማህራን ንምስልጣን ፕሮጀክት ሓንጺጹ ይርከብ።
=======================